
Andó Sándor		Bizottsági elnök

Pajor Tibor		Bizottsági alelnök
Balog Gábor		Bizottsági tag	
Fekete László		Bizottsági tag
Meghívottként jelen vannak: a mellékelt jelenléti ívek szerint

Az ülést vezeti: Andó Sándor, a Pénzügyi Ellenőrző Bizottság elnöke

A bizottsági ülés a Pénzügyi Ellenőrző Bizottság részéről az ülés kezdetekor 4 fővel határozatképes. 

0. napirendi pont
Napirend

Andó Sándor: Nagy szeretettel köszöntöm a megjelenteket, bizottsági tagokat, szakértőket, színházi vezetőket. Elnézést a késésért. Megállapítom, hogy a Pénzügyi Ellenőrző Bizottság határozatképes, úgy tudom, a Gazdasági Bizottság is határozatképes, az együttes ülésünket megnyitom. Akik nem voltak itt az előző ülésen, azt tudják, hogy valójában két bizottság üléséről van szó, az ügy megkönnyítése érdekében tartunk együttes ülést, de valójában két bizottság külön-külön dönt a határozatokról, és emiatt bizonyos ismétlődések tűnnek föl. Az elmúlt bizottsági ülésen a közös együttes ülés elnöke Hutiray Gyula úr volt, a mai közös bizottsági ülésen a Pénzügyi Ellenőrző Bizottság elnöke elnököl. Javaslatot teszek a Pénzügyi Ellenőrző Bizottság napirendjére. Javaslom megtárgyalni az előzetesen az elektronikus meghívóban megküldött 1-15-ig felsorolt napirendi pontokat, ezen túlmenően a bizottság tagjainak megküldtem azokat az anyagokat, amelyek időn túl érkeztek. Érdemes azt emlékeztetőül elmondani, hogy rendkívüli bizottsági ülésre ugye más szabályok vonatkoznak, mint a rendes bizottsági ülésre. Még szűkebb határidőket enged meg az SZMSZ, na, most ezt a még szűkebb határidőket sem tudja betartani a Hivatal, és rázúdul a képviselőkre ez a rettentő nagy anyag, és nehezen várható el, hogy egyáltalán elolvassák, és még nehezebben az, hogy valóban elemezni is képesek legyenek. Azt gondolom, persze az ügyek hatékony intézése érdekében azokat a napirendeket is fölvehetjük tárgyalás céljából, amelyek határidőn túl érkeztek, amennyiben van erre bizottság részéről, bárki részéről javaslat, akkor azt fel fogom tenni szavazásra, és amennyiben minősített többséget ér el, akkor napirendre fogjuk tűzni. Van-e más javaslat? Amennyiben nincs… Köszönöm Hutiray Gyula úr figyelmeztetését, nagy tisztelettel köszöntöm Csomós Miklós főpolgármester-helyettes urat, aki megtisztelte az együttes ülést, és remélem, hogy hatékonyan fogja segíteni a munkánkat. Még egyszer, nagy tisztelettel köszöntöm főpolgármester-helyettes urat. Amennyiben más módosító javaslat nincsen, akkor felteszem az elektronikus meghívóban már előzetesen megküldött 1-től 15-ig számozott napirendi pontokat. Szavazzunk most! Megállapítom, hogy 4 igen szavazattal a napirendet elfogadtuk. Átadom a szót Hutiray Gyula elnök úrnak.

HATÁROZATA


A Pénzügyi Ellenőrző Bizottság úgy dönt, hogy a napirendjét az alábbiakban határozza meg:

Az ülés napirendje:

	1.
	Javaslat a Fővárosi Önkormányzat tulajdonában lévő egyszemélyes, a kulturális ágazatba tartozó színházi nonprofit társaságok 2013. évi üzleti tervével kapcsolatos döntésekre

	 
	Előterjesztő: Csomós Miklós

	 
	Előkészítő: Kulturális, Turisztikai és Sport Főosztály

	2.
	Centrál Színház Nonprofit Kft. 2012. évi számviteli beszámolója

	 
	Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

	3.
	József Attila Színház Nonprofit Kft. 2012. évi számviteli beszámolója

	 
	Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

	4.
	Katona József Színház Nonprofit Kft. 2012. évi számviteli beszámolója

	 
	Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

	5.
	Kolibri Színház Nonprofit Kft. 2012. évi számviteli beszámolója

	 
	Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

	6.
	Budapest Bábszínház Nonprofit Kft. 2012. évi számviteli beszámolója

	 
	Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

	7.
	Örkény Színház Nonprofit Kft. 2012. évi számviteli beszámolója

	 
	Előkészítő: Főjegyzői Iroda, Vagyongazdálkodási Főosztály, Kulturális, Turisztikai és Sport Főosztály

	8.
	Radnóti Miklós Színház Nonprofit Kft. 2012. évi számviteli beszámolója

	 
	Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

	9.
	Szabad Tér Színház Nonprofit Kft. 2012. évi számviteli beszámolója

	 
	Előkészítő: Kulturális, Turisztikai és Sport Főosztály, Vagyongazdálkodási Főosztály, Főjegyzői Iroda

	10.
	Thália Színház Nonprofit Kft. 2012. évi számviteli beszámolója

	 
	Előkészítő: Kulturális, Turisztikai és Sport Főosztály, Vagyongazdálkodási Főosztály, Főjegyzői Iroda

	11.
	Trafó Kortárs Művészetek Háza Nonprofit Kft. 2012. évi számviteli beszámolója

	 
	Előkészítő: Kulturális, Turisztikai és Sport Főosztály, Vagyongazdálkodási Főosztály, Főjegyzői Iroda

	12.
	Új Színház Nonprofit Kft. 2012. évi számviteli beszámolója

	 
	Előkészítő: Kulturális, Turisztikai és Sport Főosztály, Vagyongazdálkodási Főosztály, Főjegyzői Iroda

	13.
	Vígszínház Nonprofit Kft. 2012. évi számviteli beszámolója

	 
	Előkészítő: Kulturális, Turisztikai és Sport Főosztály, Vagyongazdálkodási Főosztály, Főjegyzői Iroda

	14.
	Madách Színház Nonprofit Kft. 2012. évi számviteli beszámolója

	 
	Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

	15.
	Budapest Film Zrt. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály



Szavazás:   4  igen,  0   nem,   0  tartózkodás 
Felelős: Andó Sándor
Határidő: azonnal
Határozathozatal módja: minősített szótöbbség

Hutiray Gyula: Köszönöm szépen. Most a Gazdasági Bizottság elnökeként én szeretném ezt a 15 napirendi pontot a Gazdasági Bizottság tekintetében a Budapest Fesztivál Turisztikai Központ, illetve a FOK anyagával kiegészíteni, amit én a meghívóval együtt kiküldtem a bizottság tagjainak. Aztán, hogy ezt a Pénzügyi Bizottság is napirendjére veszi, vagy nem veszi napirendjére, az egy másik kérdés. Tehát a kiküldött… Tehát, én úgy fogalmaztam meg a kérdést, hogy egy napirend van 17 alponttal, de ez technikai különbség, tehát a kiküldött napirendet teszem föl szavazásra a Gazdasági Bizottság tagjainak. Megállapítom egyébként, hogy a Gazdasági Bizottság 5 fővel határozatképes. Aki a napirendet elfogadja, az most kézfelemeléssel szavazzon. 5 igen, egyhangú. Köszönöm szépen.


1. napirendi pont
Javaslat a Fővárosi Önkormányzat tulajdonában lévő egyszemélyes, a kulturális ágazatba tartozó színházi nonprofit társaságok 2013. évi üzleti tervével kapcsolatos döntésekre
Előterjesztő: Csomós Miklós
Előkészítő: Kulturális, Turisztikai és Sport Főosztály

Andó Sándor: Tüttő Kata képviselő asszony!

Tüttő Kata: Köszönöm a szót, elnök urak. Módszertanilag lehetne egy olyan javaslatom, hogy először generálisan lenne egy hozzászólásom, mert van egy csomó. Nyilván, maga az előterjesztés ugye egyben foglalkozik, és van egy összefoglaló anyaga, és nekem módszertanilag lennének észrevételeim, és utána mehetünk egyenként a színházakra, de hogy kezdhetjük-e az általánossal? Kérdezem én, vagy az a koncepció, hogy egyenként végigmegyünk, mert, hogy mondhatom, elnök úr?

Andó Sándor: Hogyne, hallgatom persze.  

Tüttő Kata: Jó, tehát akkor én most, és tényleg mindenkitől elnézést kérek, én közgazdász vagyok, tehát abszolút nem, tényleg nem a művészeti részével foglalkozom, hanem próbálom tulajdonosként vizsgálni. Annak örültem, már Közgyűlésen is szóvá tettem, hogy létrejött ez a Monitoring Iroda, aki előkészíti a beszámolókat, és próbálja a tulajdonosi szempontból feldolgozni a képviselők számára. De lenne néhány megjegyzésem. Nem tudom, kihez beszélek, aki előkészíti. Jaj, bocsánat, jó napot kívánok. Múltkor láttam, csak nem tudtam, hogy Ön az. Jó. Csak, hogy a jövő szempontjából lenne egy-két olyan megjegyzésem. Szerintem tulajdonosként egész másképp kell tekinteni a színházakra, mint más gazdasági társaságokra. Nem lehet ugyanazt a módszertant alkalmazni az értékfelelősükre, amit a Fővárosi Vízművek, Fővárosi Gázművek, bármi olyan profitorientált gazdasági társaság esetén, ahol azok a gazdasági mutatószámok, amit ez az anyag használ, ott jelentenek bármit is. Azt gondolom, ugye mivel nincs olyan színházunk, ami közpénz nélkül működne, és nyilván, minden eredményessége, jövedelmezősége, nem is szeretném ezt a kifejezést használni, mert egy színháznál nem beszélhetünk egyébként jövedelmezőségről közgazdaságtani értelemben. Nem is használnám az anyagban ezt a kifejezést. Én egész másképp közelíteném meg tulajdonosi szempontból a színházak gazdasági tevékenységének elemzését. Mert ugye csinált egy csomó mutatószámot, ugyanazt, amit megcsinált a gazdasági társaságoknál, ahol vizsgálja az anyagi jellegű ráfordítások megoszlását, személyi jellegű ráfordítások megoszlását, miközben egyébként meg semmilyen következtetést nem von le belőle. Nincs egy olyan benchmark, amihez viszonyíthatnánk. Az összes ilyen adatnak akkor van értelme, ha van egy origo, amihez képest látjuk az eltéréseket, és az eltéréseknek lehet magyarázata. Azt gondolom, hogy a színházak esetében ilyen típusú origó semmit nem mond a mérleg szerinti eredményről. Mindenhol a mérleg szerinti eredmény azt mondja, hogy elegendő támogatást kapott-e a színház vagy nem. Amit érdemben lehet vizsgálni, hogy van egy adott célkitűzés, és ami a menedzsmenten múlik, hogy a jegy árbevételét teljesítette, a jegy árbevétel elvárását, hogy mik azok a minimum számok, amiket egyébként a fenntartói megállapodás valamilyen szinten rögzít, de olyan minimális szinten rögzít, ami még kevés egyébként a fenntartható működéshez.  Tehát egy ilyen típusú, de én ezzel a gondolatmenettel részleteiben nem találkoztam. Tehát a jegy árbevétel, előadásszám, ez az egyik, amivel érdemben lehet foglalkozni. A TAO kihasználtsággal foglalkozik, de annak a kockázatával szerintem az anyag keveset foglalkozik, hogy milyen szinten, annak örültem, hogy kimutatták, hogy milyen szinten megnőtt a fővárosi cégektől kapott TAO támogatási arány. Tehát, hogy az fölment 25%ról 44%-ra, most a kerekítéseket hagyjuk. De azon az átlagosnál egyébként foglalkozik vele az anyag, de a tulajdonos számára semmilyen javaslatot nem tesz arra vonatkozólag, hogy mi a teendő egyébként. Úgy hagyja a levegőben a dolgot, hogy lassan fél év van 2013-ban, és oké, hogy még a 2012-es eredményre még fognak tudni TAO támogatást a színházak igénybe venni, de azt gondolom, hogy annak a felkészítését, hogy a piacról kell majd ezt a TAO-t beszerezni, én nem tudom, hogy ebben a folyamatban hol tartunk. Lehet, hogy ebben tart valahol a Főpolgármester-helyettesi Iroda, hogy honnan fogja a fővárosi cégektől kieső TAO-t, ami láthatóan el fog tűnni egyébként, Csatornázási Műveknél még talán marad valamennyi. De a Fővárosi Gázműveknél nem marad társasági adó már 2014-re, mivel ebben az évben már nem nagyon fog képződni, az FKF-nél nem nagyon fog képződni, a Csatornázási Műveknél töredékévé válik, és gyakorlatilag ők adták a TAO támogatás zömét. Akkor ilyen típusú, van egy ilyen alapadat a szövegben, hogy, most az előterjesztésről beszélek, a támogatás, jegy árbevétel és TAO arány egyharmad, egyharmad, egyharmad. De ez igazából nem igaz. A jegy árbevételre igaz az egyharmad, de a fenntartói támogatás 49%-ot képvisel, a TAO támogatás meg 23-at. És egyébként csak, azért, mert én tudom, szoktuk mi is használni ezt az egyharmad, egyharmad, egyharmadot, de valójában az arányok kicsit mások. És amit szerintem érdemes lenne vizsgálni színházanként, az ettől való eltérést, és ennek az okát. Még egy dolog, amit én szívesen vizsgálnék, mégpedig egész pontosan az, hogy a jegy árbevétel aránya mekkora az összbevételekhez képest, és egyes színházanként megnézni. Mert, ha valamivel tud kezdeni a tulajdonos, ha van olyan adat, aminek van értelme, akkor ez ez. Csak azért, mert itt elég szélsőséges esetek vannak. A jegy árbevétel aránya az összes bevételhez képest a legalacsonyabb esetben 11%, ami extrém alacsony, a legmagasabb esetben pedig 49. Mondjuk a 11%, az mondjuk konkrétan például az Új Színház esetében, az összbevételének a 11%-a a jegy árbevétel. Konkrétan azt jelenti, hogy minden eladott színházjegyhez a köz, minden formában, adó és egyéb befizetések formájában tízezer forintot tesz hozzá. Így igaz a kérdés, tudni kell, hogy ezért az átlag, tehát az átlag közhozzájárulás egy színházjegyhez ötezer forint. Azt gondolom, hogy ez egy olyan megfogható elem, amivel már lehet érdemben összehasonlítást végezni. És nyilván nem azt mondom, hogy minden színház egyforma legyen, nyilván nem egyforma. De, ha tulajdonosként valamivel foglalkozni kell, akkor azt meg lehet nézni, hogy egy eladott színházjegyhez mekkora tulajdonosi, nem tulajdonosi, mert nem az önkormányzat adja ezt a pénzt, hiszen bérleti díj formában kivezeti, de maga az állam és a TAO maga is közpénz. Tehát, hogy senki ne gondolja, hogy a társasági adó az nem közpénz, csak vicces módon van kifizetve. De valójában ugyanúgy közpénz, hiszen nem az államkasszába folyik be, de oda kellene befolynia, és onnan van eltérítve. Oké, én nem értek egyet a TAO rendszerével. Nem a színházak miatt, meg nem a sportolók miatt, nem értek egyet az ilyen típusú közpénz elosztással, de a TAO maga is közpénz, úgy kell kezelni. Azt gondolom, hogy ilyenkor a tulajdonosnak egyenként meg kell néznie, és innentől már nyilván szubjektív elemek jönnek, és ez már nem az én szakmám, de itt kell belépnie a Kulturális Főpolgármester-helyettesi Irodának és a szakmának, aki megindokolja egy-egy színház esetében, hogy indokolt-e az átlagos ötezer forintos jegyár támogatástól való eltérés. Nyilván, a lefele való eltérést, azt mindig egyszerűbb indokolni, hogy csak 3 ezer forintot ad hozzá a közösség egy jegyhez, ez mondjuk a Centrál Színház esetében, és meg kell indokolni, hogy miért dupla akkora az egy jegyre jutó támogatás az Új Színház esetében. Ezt meg kell tudni indokolnia a szakmának, hogy igenis, ér ennyit. Csak azért mondom, mert rossz példa, tudom, nem a szakmának szól, de ugye a Fővárosi Önkormányzat bezárja az évi 300 ezer látogatóval bíró Vidámparkot, egy évi 150 milliós veszteséggel. Mindig valamit valamihez kell hasonlítani, extrém példa. 300 látogató, 300 ezer budapesti vagy országos látogató, 150 millió forintért, itt beszélünk egy színház esetében 44 ezer fizető nézőről és beszélünk 460 millió közpénzről. Almát a körtével, tudom. Csak azért, hogy az embernek azért mindig, amikor van egy költségvetése, mégiscsak összehasonlítja almát a körtével, de minden a végén forintosítva van, és akkor, amikor a tulajdonos prioritásokat határoz meg abban, hogy mire költ, akkor igenis van egy olyan mérőszám is, hogy mennyit költünk egy adott polgárra, vagy egy adott polgár szórakozására és jólétére. Nem lehet összehasonlítani, tudom, csak idehoztam adatként, mert nekem fáj a Vidámpark bezárása. De nyilván ez nem vonatkozik arra, hogy akkor inkább ezt kéne bezárni. Nem erre vonatkozik. 

(Mikrofon nélküli közbeszólás, nem érthető.) 

Tüttő Kata: Azt mond, amit akar, Főpolgármester-helyettes úr, én meg elmondom a saját véleményemet, ha megkérdeznek, de nyilván nem a Hír TV-nek. Jó. Bocsánat, még egy gondolatot hadd mondjak, jó? És még egy olyan kérdés, amivel az anyag érintőlegesen foglalkozik, és szerintem tulajdonosi szempontból igenis érdekes a fenntarthatóság szempontjából, az amortizációpótlás. Tehát az anyag említi egyébként, hogy alacsony, 180 millió forintot költöttek 2012-ben, a Szabadtér Színház nagyberuházáson kívül amortizációpótlásra. De nem tudom mihez hasonlítani. Akkor tudnék evvel az adattal mit kezdeni, ha lenne nekem, lehet, hogy én nem találtam meg, csak kicsit sok volt az anyag, ha lenne egy olyan adatom, amiből látnám egyébként, hogy mennyi az elszámolt összamortizáció. És így egyébként, mivel az anyag, meg én is tudom, hogy nem ez az első év, mikor az amortizációpótlás nem volt teljes körű, hanem már egy halmozott amortizáció hiányról beszélhetünk, ennek a mértékét is jó lenne látni, hiszen ez a tulajdonos számára nagyon fontos, mert valakinek előbb-utóbb a színházakat fel kell újítani, mert ugye nem lehet a végtelenségig ezt a belső eladósodottságot halmozni. Azt gondolom, hogy ha valami a tulajdonosnak igazán fontos, a Fővárosi Önkormányzatnak, mint épület fenntartó, ha más nem, hogy tudja, hogy milyen olyan várható kiadásai lesznek, vagy milyen olyan adósságot halmoz, ami nem jelenik meg cash flow-ban, de megjelenik előbb-utóbb valamilyen kiadás formájában. Én ezzel akkor is foglalkoznék, ha most ez a napirend így elfogadásra kerül, de ezzel tulajdonosként foglalkozni kell, és látnunk kell, hogy mi ez az összeg, amit így halmozunk föl. Most átadom a szót, bocsánat, sokat beszéltem. Elnézést. Csak sok az anyag is.

Andó Sándor: Tehát végül is nagyon sok jót hallottunk, de formailag azt a hibát követtük el, amit Tüttő Kata most elmondott, az az 1. napirendi ponthoz tartozik, és meg kellett volna mondanom, hogy van-e szóbeli kiegészítése a Főpolgármester-helyettes úrnak? Most kicsit elébe mentünk az eseményeknek, de ez is azt bizonyítja, hogy ezt az anyagot későn kaptuk, ezt az előterjesztést én nem olvastam. Az összes üzleti tervet olvastam, csak pont a Főpolgármester-helyettes úr előterjesztését nem. Tehát ezért rossz, hogy ezeket az anyagokat rendkívül későn kapjuk meg, mert ilyen zavarokat okoznak. Ugyanakkor az anyaggal az a problémám, hogy itt határozati javaslatokat fogalmaz meg az üzleti tervvel kapcsolatban, holott a mi tematikánk szerint az működik, hogy számviteli beszámoló, üzleti jelentés és üzleti terv. Tehát, hogy először elfogadjuk a számviteli beszámolót és üzleti jelentést, illetve véleményt alakítunk ki avval kapcsolatban, és később beszélünk az üzleti tervről. Most az előterjesztő azt várja tőlünk, hogy az 1. napirendben döntsünk az összes színház üzleti tervéről anélkül, hogy tárgyaltuk volna a számviteli beszámolót és üzleti jelentést. Tehát, én azt a javaslatot teszem a Pénzügyi Ellenőrző Bizottságnak, hogy tárgyaljuk meg most már napirend szerint az 1. napirendi pontot, de határozati javaslatokról a színházak esetében mindenképpen akkor döntsünk, amikor már megtárgyaltuk a számviteli beszámolót, üzleti jelentést, és kapcsolódik hozzá az üzleti terv. Tehát ez csak egy ügyrendi javaslat, hogy valahogy építkezzünk. Tehát akkor azt mondom, hogy az 1. napirendi pont nagyon jó, hogy egy általános képet ad, ehhez az általános képhez szólt hozzá Tüttő Kata képviselő asszony, és számos kérdést megfogalmazott, amire gondolom, most Csomós főpolgármester-helyettes úr a szóbeli kiegészítésében megpróbál reflektálni. Megadom a szót Főpolgármester-helyettes úrnak!

Csomós Miklós: Köszönöm. Tisztelt Bizottság! Kedves Megjelentek! Tüttő képviselő asszonynak bizonyos dolgokban igaza van. Tehát abban igaza van, és ezzel egyetértek, hogy a színházakat másképpen kell kezelni, mondjuk, mint egy Vízműveket. Erre szerintem a jövőben kísérletet kell tenni, tehát az ilyen típusú elemzéseknél, viszont annyit hadd mondjak el az előkészítők és a Hivatal védelmében, és a Monitoring Bizottság védelmében, hogy igazából most van először egy olyan helyzet, amikor egy egységes mérce és egységes elvek alapján, és egységes rendszerben készültek el ezek a beszámolók, hiszen ez eddig nem volt jellemző. Tehát az ember valóban nem tudott eligazodni, az origó az szintén fontos, de hát pontosan ezért lett az egységes rendszer, hogy az origót meg tudjuk határozni, és az origó innen indul. Nem tudjuk összehasonlítani a jelenlegi beszámolókat, mondjuk akár a 2011-essel több színház esetében, hiszen öt színház az 2011-ben alakult kft-vé, a többinél meg azért nehéz összehasonlítani, mert akkor még nem volt ilyen egységes szerkezetben, egységes módszertannal készült beszámoló. Tehát tulajdonképpen innentől jön az a pont, amikor valamennyire össze tudjuk majd hasonlítani az egyes éveket. Én ezzel teljesen egyetértek, hogy nem biztos, hogy elsőre megtaláltuk a legjobb módszertant ehhez, ehhez kérünk akkor javaslatokat mindkét bizottságtól, hogy mivel egészüljön ki, vagy mit tartanak fölöslegesnek egy ilyennél, hogy még jobb legyen az anyag. Én ezzel teljesen egyetértek. Fölvetette képviselő asszony megindokolni a támogatások arányát. Erre nagyon egyszerűen tudok válaszolni, mindig elhangzott, egész egyszerűen kultúrpolitikai okai vannak. Megmondom őszintén, igen, arról van szó, hogy ha mondjuk egy zenés színházat vagy egy olyan színházat, amelyik angolszász darabokat játszik, amelyek egyébként is sikerrel mennek, azokat kevésbé támogatunk, mint olyat, amelyik mondjuk magyar darabokat játszik vagy éppen a világirodalomból. Ha lefordítom a színházakra, akkor azt mondom, hogy jobban támogatjuk a Katonát, mint a Centrált. Kimondom itt akkor. És ennek kultúrpolitikai okai vannak. De ez korábban is így volt. Tehát ebben semmi nóvum nincs szerintem, és az indoklás itt keresendő. A vidámparkkal való összehasonlítás azért azt mondom, hogy erős. Nem akarom most kikarikírozni ezt a dolgot, tehát nem fogom lecsapni a föladott magas labdát ezzel kapcsolatban, amit képviselő asszony föladott. Próbáljunk komolyak maradni ebben a dologban, csak röviden annyit mondanék, hogy a Vidámpark az nem önkormányzati feladat, maradjunk annyiban. A világon mindenütt máshol, ez üzleti alapon működik, míg mondjuk a színházak azok is működnek üzleti alapon a világ szerencsésebb részein, ahol ezt meg tudják csinálni, de a legtöbb európai országban és olyan helyeken, ahol erre áldoznak, ott bizony az állami, önkormányzati támogatás nélkül nem megy. És ezért, azt hiszem, hogy a Vidámparkban szerzett élményeket összehasonlítani mondjuk a színházban szerzett élménnyel, az legalábbis nagy merészségre vall, és nem gondolom, hogy ezt esztétikai kategóriává tehetnénk. Annak idején, nem akarom mondani, volt egy kiváló esztétika tanárom az egyetemen. Pontosan az ilyen problémákra reflektálva azt mondta, hogy ha gyönyört mindig abban keresnénk a művészetben és egyebekben, és hogy mit támogatunk, akkor valószínű, hogy az emberek többsége a Dobos tortára és a szilvapálinka támogatására áldozna többet, vagy azt kérné, hogy az állam erre áldozzon többet, és ne esetleg színházra, irodalomra, és a többire. Tehát azt hiszem, hogy ezért nem érdemes ezt a kérdéskört megnyitni. Köszönöm. nem szeretnék most többet beszélni.

Andó Sándor: Hutiray Gyula elnök úr!

Hutiray Gyula: Köszönöm szépen. Csak röviden a Vidámparkhoz, a Vidámpark gazdasági problémáját a múltkori ülésen kipipáltuk, mármint a megbeszélést illetően, a probléma persze ott maradt. Azt gondolom egyébként pedig a Főpolgármester-helyettes úr erre reflektált. Még annyit szeretnék itt elöljáróban elmondani Tüttő képviselő asszony véleményével összefüggésben, meg, ahogy a Csomós főpolgármester-helyettes úr is fogalmazott, tehát az, hogy a különböző művészeti egységek, szabadjon most így nevezni a színházakat, mert nem csak színházak vannak itt most azért előttünk, milyen támogatásban részesülnek, az egyfelől egy kultúrpolitikai szempont, amit körülírt a Csomós főpolgármester-helyettes úr. Másfelől pedig van egy üzletpolitikai szempont is, bizonyos része azoknak a produkcióknak, amik itt kisebb támogatásban részesülnek, azok bizony üzleti alapon is nagyjából, egészéből megállják a helyüket. Ezért racionális dolog azt mondani, az én véleményem szerint, hogy ott kisebb támogatás van, vagy ne adj’ Isten, semmilyen támogatás nincs. De már itt fölhívom arra a figyelmet, hogyha valamely színházzal kapcsolatban az a véleményünk, valamely művészeti létesítménnyel kapcsolatban az a véleményünk, hogy üzleti alapon megállja a helyét, akkor a dolog másik oldalán, amikor bérbe adjuk neki azt az ingatlant, amiben ő működik, ott is üzleti alapon kell gondolkozni, és csak olyan bérleti díjat szabad elkérni tőle, mint amennyit egyébként a piacon azért az épületért adnának. Nem szempont az, hogy egyébként ő többet is tud fizetni, és ilyen módon nem lehet rákényszeríteni. Majd lesz egy olyan színház, ahol ezt konkrétan is kifejtem, ahol azt javaslom, hogy a bérleti díját az épületnek csökkentsük. Köszönöm szépen.

Andó Sándor: Köszönöm. Kérdezem, hogy van-e az 1-es napirendi ponthoz általános kérdésekben hozzászólás? Mielőtt Tüttő Kata képviselő asszonynak megadnám a szót, én azt kérném, hogy tényleg a napirendnél maradjunk. És ezt megcáfolva, csak egy pár gondolatot én is mondanék a Vidámparkhoz. Én azt gondolom, hogy sajnos valóban kultúrpolitikai kérdés, és hogy ebbe még belefér nálunk a Vidámpark, erre mondtam, hogy sajnos, de benne van. Ennél fogva mégse mondhatjuk, hogy ez nem az. Az, hogy a színházba sajnos a lakosságnak egy rétege jár, és egy nagy rétege meg nem jár, tehát egy szűk réteget jelentősen támogatunk, és egy jelentős réteget meg nem támogatunk. Ott, ahol viszont bizonyos dolgokat drága pénzen, üzleti alapon igénybe vesznek, akkor arra azt mondjuk, hogy sajnos nem a magas művészet körébe tartozik, és ezért nem, és valahol ezek az emberek tényleg elvesznek. Nem szeretik meg a kultúrának azon részét, amelynek tényleg van egy élményt adó, katarzist adó része, és ennek a durvább részét tekintik esetleg szórakozásnak vagy egy szabadidő kellemes eltöltésének. Itt biztos, hogy nekünk van felelősségünk. Nekünk van felelősségünk, meg kellene teremteni az átmenetet, valahol fölemelni a vidámparki szórakozást arra a részre, hogy átszállóvá tudjon válni, mondjuk egy másik színházba. Én azt hiszem, ezt a vidámparki létezést, életet sokszor földolgozták különböző művészeti alkotásokban, és nagyon sokszor bemutatták, tehát akik itt ülnek, szerintem értik, hogy mire gondoltam evvel kapcsolatban, és többet nem akarok róla mondani. De azt elgondolkodtató dolog, hogy halmozott vesztesége van a Vidámparknak 150 millió, és ezért megszüntetjük, évente 500 milliót adunk működésre az Állat és Növénykertnek, helyesen. És ugyanakkor idézőjelben, a megmaradt vidámparki eszközök egy részét átadjuk a Növénykertnek, vélhetően támogatni fogjuk esetleg nagyobb mértékben, de valahol végül is ennek a szórakozásnak ez a formája elveszik, és azt mondjuk, hogy üzleti alapon ez menjen. Megszerveztük az üzleti alapon-t? Tudjuk, hogy fog menni? Feltételezzük, várhatóan ezzel egy olyan űr lesz, amire szükség van, akkor fog menni. Ezt tudjuk föltételezni. Rövid akartam lenni, mégis hosszú lettem, és tőletek azt kérem, hogy legyetek rövidek. Csomós főpolgármester-helyettes úr, utána Fekete úr. Nem. Tüttő Katát szakítottam meg, de előbb hallgassuk meg főpolgármester-helyettes urat! Aztán Tüttő Kata és Fekete úr.

Csomós Miklós: Elnök úr, csak röviden reflektálnék arra, amit mondott. Tehát, amikor azt mondta, hogy egy réteget érint a színházba járás, ez egy elég nagy réteg. Most készítettünk egy felmérést, de egy példát tudok mondani. Csak a fővárosi fenntartású színházakba évente, lehet, hogy új lesz Önnek ez az adat, 1,7 millió jegyet vesznek. Ez azt jelenti, mint hogyha Budapest lakosságából mindenki legalább egy jegyet venne. Természetesen ez nem azt jelenti, hogy mindenki jár színházba, a felméréseink szerint legalább egyszer 20-30% között van a város lakosságából, tehát ez úgy nagyjából reális is. Nem beszélve arról, hogy bizonyos színházainkban nagyon magas például a vidékről jövőknek az aránya. Tehát ilyen szempontból, ha azt nézem, akkor ezzel a Fővárosnak azért jót tesznek, a Főváros hírnevének. Na, most a Vidámparkkal ezt összehasonlítani, én nagyon nem szeretném, ha ez ebbe az irányba menne, mert nem lehet ezeket összehasonlítani. 

(Mikrofon nélküli közbeszólás, nem érthető.)

Csomós Miklós: Tehát azt az ugrást én nehezen tudom elképzelni, de ismétlem, tehát más az egyiknek a funkciója, és más a másiknak. A Vidámparkról még annyit, a megszüntetését nem csak a hiány indokolja. Azért azt nagyon jól tudja, hogy ott hosszú távú fejlesztési tervek vannak az Állatkertre. Tehát ez már újságban is megjelent, meg erről beszélünk, hogy ott nagyon jó lenne egy úgynevezett „BIODOM”-ot fölépíteni, és ahhoz területre van szükség. Ebben szerintem az Állatkertnek elsőbbséget kell élvezni, mert az a terület egyébként hagyományosan, régen az Állatkerté volt, csak később szakították le Vidámparknak.

Andó Sándor: Tüttő Kata képviselő asszony!

Tüttő Kata: Köszönöm a szót, elnök úr! Már sajnálom, hogy felhoztam, mert mindenki kihasználja arra, hogy elterelje a szót a lényegről. Akkor, ha visszatérnénk a színházakra. Igenis, azt gondolom, hogy nem lehet annyival elintézni az egyre jegyre adott támogatás eltérés kérdését, hogy kultúrpolitikai okok. Igenis, ezt ki lehet fejteni. Nem azt kérem, hogy most szóban fejtse ki, nyilvánvalóan. Én sem vagyok hülye, én is járok színházba, nyilván képben vagyok, hogy igenis eltérő műsorok eltérő közönséget, eltérő fizetőképes közönséget vonzanak. De azt gondolom, hogy ezt nem lehet elmosni annyival, hogy kultúrpolitikai okok. Igenis ki lehet bontani, ki lehet bontani az adott épületek gazdaságosságának a kérdését. Nemcsak kultúrpolitikai okok miatt vannak eltérések, hanem épület gazdaságossági okokból is eltérések vannak. Azt ugyanis ki lehet mutatni, hogy ebből mennyi az, ami az épület gazdaságtalanságának az oka, tulajdonosként érdemes azzal foglalkozni, hogy megéri-e a tulajdonosnak költeni arra pénzt, hogy gazdaságossá tegye az épületet, ne kelljen utána annyi működési támogatást adnia. Tehát ez egy tulajdonosi szempont, ezt így kell megközelíteni, ezért kell lebontani. Addig, amíg el vannak mosva ezek a vonalak, addig ezzel senki nem fog foglalkozni, és a teljesítményt nem lehet értékelni. Mert azért egy színház igazgatónak nemcsak művészeti teljesítménye kell, hogy legyen, hanem a tulajdonosi szempontból kell, hogy legyen egy működtetői, gazdálkodói teljesítménye is. Ahhoz, hogy ezt tudjuk mérni, ahhoz igenis ki kell bontsuk azt, hogy mi miért történik. És igenis vizsgálnunk kell, hogy miért szükséges bizonyos támogatásokat adni, és gondolom én, hogy Önök biztos, hogy ezzel foglalkoznak, de én ezt nem látom, nem ültem korábban kulturális területen, most látom először ezeket az adatokat, nem foglalkoztam vele érdemben korábban, és pontosan ezért nem is zavarja meg semmi a látásomat, bármilyen korábbi információ. De ez fontos, abból indulok ki, ami előttem van, és tulajdonosként akkor tudok döntést hozni, ha nyilván a jövőre vonatkoznak ezek a javaslatok, le is fogom írni, hogyha ilyen adatok rendelkezésre állnak. És azt gondolom, hogy igenis ki lehet bővebben fejteni minden egyes esetben, hogy miért indokolt ilyen magas szintű támogatás azon túl, hogy kultúrpolitikai oka van. Ezt le lehet írni, le lehet vezetni a kereslettel is, és nyilván mindig van egy szubjektív szempont, amit el lehet fogadni, de mindig az kérdés, hogy meg kell határozni egy keretet, a tulajdonosnak kell, a közösségnek kell, a Közgyűlésnek kell egy keretet meghatároznia, amin belül ez a szubjektivitás működhet. De csak azért, hogy az összes többiben meg mérhető teljesítmények legyenek. Az épületgazdálkodásban, a létszámban, mert egyébként meg hogyan értékelik a teljesítményét? Nem a művészeti teljesítményét, azt nyilván értékelik, értékeli a szakma, értékelik a jegyvásárlók. De azt, hogy magát az épületet és az arányokat megfelelően tartják-e, azért nem tudtam semmit kezdeni a személyi jellegű adatokkal meg az anyagi jellegűekkel, mert nem tudom mihez érdemben hasonlítani. 

(Mikrofon nélküli közbeszólás, nem érthető.)

Tüttő Kata: De nem a múlthoz lehet hasonlítani, mindig kell lenni egy benchmarknak, tehát nem a …(Mikrofon nélkül folytatja, nem érthető.)  

Tüttő Kata: Bocsánat. Van még egy megjegyzésem, amit nem pontosan értettem. Van egy megjegyzése a Referatúrának, ez az ÁFA csökkentés. Azért vitatkoznék ezzel a kérdéssel, mert ugye egy olyan, leírja, nem is tudom, pontosan miért írja le, hogy a 27% ÁFA, ha csökkenne, akkor nagyobb lenne a kereslet. A támogatás intenzitás alapján kb. 70-75% közpénz van ebben a tevékenységben. vagy az a másik megoldás, hogy nem az áfát kell csökkenteni, hanem a támogatási arányt. Tehát ilyen értelemben ez nem annyira értelmezhető ilyen esetben pont az ÁFA csökkentés a megoldás, mert az ugyanúgy közpénz. Közpénz, tehát akkor a támogatást lehet csökkenteni és úgy lehet csökkenteni a jegyárakat. Nem ez az egyetlen megoldás, hogy az áfával variál az ember, mert egyik zsebéből a másikba teszi a közösség. Van egy olyan megjegyzése az anyagnak, hogy az eredménytartalékok felélésére kényszerülnek, a 9. oldalon. De én nem találtam most a 12-es évben olyan színházat, aki az eredménytartaléka felélésére kényszerült volna, de lehet, hogy ezt én nem találtam meg jól. Hogyha ebben valaki segítene nekem. De 12-ben nekem ez… Jó. Rendben, köszönöm.

Fekete László: Köszönöm szépen a szót. Ha jól emlékszem, az elmúlt évi beszámolók tárgyalásakor merült az föl, hogy nagyon jó volna valami kicsit egységes szempontrendszer, ami alapján össze tudjuk hasonlítani ezeket a beszámolókat, illetve a rendkívül sokszínű és szerteágazó tevékenységet folytató színházak nagyon különböző adottságaiból származó eredményeit, adottságaiból és tevékenységéből származó eredményeit. Úgyhogy én nagyon nagy örömmel üdvözöltem ezt, hogy egy viszonylag egységesnek tekintett vagy egységes űrlapra készített előterjesztés született, amivel … (mikrofon nélkül, nem érthető) körülmények között dolgoznak ezek a színházak, és nagyon különböző tevékenységet folytatnak. Amit szét lehetne választani költség oldalon, például a produkciókhoz köthető költségek és az állandó költségek, vagy a színházépületből, bérleményből, hasonló dolgokból adódó költségek, mert az máris árnyalná a képet, és kicsit összehasonlíthatóvá tenné a tevékenységeket. Egy másik ilyen dolog például a szervezés oldala. Ha jól tudom, most minden színház magára van utalva szervezés dolgában, itt a Főváros egy kicsit aktivizálhatná magát, és a támogatást nemcsak a pénzügyi támogatásra szorítanánk vissza, hanem bizony szervezési kérdésekben is lehetne támogatást adni a színházaknak. Tehát azokhoz, azokra a preferált előadásokra, vagy színházakra, amit szeretnénk előnyben részesíteni, Fővárosnak van épp elég iskolája, bár éppen most ugye kikerült a Főváros hatásköréből oktatás jelentős része, de fővárosi intézményeknél, iskoláknál lehetne ez ügyben is nézőszám növelő intézkedéseket vagy segítséget adni  a színházaknak.

Andó Sándor: Köszönöm szépen. Látom, hogy főpolgármester-helyettes úr jelentkezik, Kérdezem, hogy Balogh László és Losonczy úr, melyik sorrendben? Balogh úr először.

Csomós Miklós: Köszönöm. Fekete úrnak mondanám, hogy mondta, hogy a szervezésben segítsünk. Hát most egy dolog jut hirtelen eszembe, hogy például busz támogatáshoz ad pénzt a Főváros a Kolibri és a Bábszínházhoz, hogy a külső kerületi gyerekek is bejussanak, de ez egyébként nem egy új dolog, tehát ez egy rendszeres.

Andó Sándor: Köszönöm szépen. Balogh László képviselő úr!

Balogh László: Csak azért, hogy enyhítsem ezt a Vidámpark meg Állatkert témát, én általános iskolás koromban szavalóversenyt nyertem, de most mint közgazdász, pénzügyes szeretnék szólni abból az apropóból, hogy úgy ülünk itt, hogy először próbáljuk megnézni a fővárosi színházakat gazdaságos gazdálkodási működési szempontból, mert döntöttünk, hogy 1-1 színházat gazdasági társaság keretében működtetünk, akkor próbáljunk logikusan ezen a soron végigmenni, és elválasztani a bevételt, amit abból kap, hogy színház-politikai szempontból növeli, változik, alakul a látogatottsága, meg a nézőközönség szervezése. Próbáljuk menedzsment szempontból mérni azokat az egységeket, például akinek most tárgyaljuk a működését, nonprofit kft bármilyen címen, mint gazdasági társaság kapott eszközt, kapott forrást, és a forrás oldalról próbáljuk most mérni, hogy milyen eredményességgel, milyen hatékonysággal milyen nyereséggel gazdálkodott a rá bízott vagyonnal, ami eszköz formájában, épület formájában, egy valamilyen múlttal rendelkező művésztársulat, színház működtetését vette át, nyilvánvaló, hogy ez nem külső volt, hanem benne értem én a művészeket, a színházigazgatókat, művészeti és gazdasági vezetőket. De most meg kell tennünk tudni szétválasztani, hogy amikor mérlegre tesszük, a működésben válasszuk szét a színházpolitikát, művészpolitikát, támogatottság, látogatottság oldalról, és csak azt, ha lehet, hámozzuk le, hogy ez a működtető szervezet és struktúra hogyan hatékony, hogyan gazdálkodott, hogyan tevékenykedett a rá bízott eszközzel. Egyenlő mérlegre kell nemcsak azt tennünk, hogy mennyi támogatást adjunk, mert ennek épületben, berendezésekben, egyéb technikai és más eszközökben feltételei vannak. Tehát a segítség ne mindig arra irányuljon, hogy milyen látogatottságot, művészi produkciót hozott, mert abban mindig több van, mint a működés. Abban van egy vezetni akarás, hogy milyen színházi darabokat akarok nézni. Hát, ha ezt nem tudjuk szétválasztani, akkor eredményesen itt abból a szempontból dönteni, hogy hol, milyen területen van a tulajdonosnak kötelezettsége, feladata, hogy segítse eredményesen működtetni és működni  adott színház néven kht, nonprofit szervezet működését, kell-e az irányításában, vezetésében, szervezésében irányításában, ellenőrzésében más eszközt figyelembe venni, vagy egyszerűen tudomásul kell vennünk, hogy az adott eszközökkel, az adott technikai rábízott vagyonnal, körülményekkel csak így tudott eredményt elérni, mert, ha ezt nem választjuk, nem tudjuk szétválasztani, ebből a szempontból én nagyon úttörőnek tekintem a most előterjesztett anyagot, sokkal kevésbé a kritika, mint a kiegészítés a jövőbeni milyen irányú kiegészítő adatokra, mérőszámokra, összehasonlítható számokra lenne igényünk, de egy-két konkrét sort szeretnék felolvasni, amit nem értek, engedje meg. Azt mondja, hogy, a 4. oldalon az összefoglaló anyagnál pirossal kiemelten egy alulról a 3. vagy 4. francia bekezdés így szól: A Vígszínház és Thália Színház tartalékai is biztosítják rövidtávú túlélését. Akkor a Madách Színházra érdekes két mondat szerepel, ami szerintem nemigen vág össze, fölötte a Madách Színház az elmúlt évek, stb., stb., alatta meg a Madách Színház tervezett vesztesége stb. Én ebben nyilván kezdő, kezdeti első lépések, de ezek nem tudom, mit jelentenek, és ha ilyen hasonló összefoglaló megállapítást kapunk, akkor valahogy érthetőbbé, közérthetőbbé kellene tenni, a többit nem idézem, csak elmondom, ez irányban ilyen jellegű szétválasztását szeretném javasolni ahhoz, hogy tulajdonosi szempontból mérlegre tudjuk tenni, hogy az az egység, akit támogatni akarunk, milyen eredményességgel működött. Köszönöm szépen.

Andó Sándor: Köszönöm szépen. A Pénzügyi Ellenőrző bizottság ülésére nem volt jellemző az elmúlt időszakban, hogy időkorlátot teszünk, de lehetséges, hogy ezt föl fogom tenni szavazásra. Nagyon megkérek mindenkit, hogy korlátozza magát, megjegyzem, hogy az általános vitánál vagyunk, bár van egy konkrét előterjesztés, konkrét számokkal, ennek a magyarázata megvan, mondjuk vannak némely kérdések, melynek a magyarázata részletes anyagban megvan, tehát én azt mondom, ott térjünk vissza ezekre a kérdésekre, hisz megvan rá a külön előterjesztés. Losonczy képviselő úr!

Losonczy Pál: Köszönöm a szót. Megígérem, hogy gyors leszek. 1-2 szóval reflektálnék Tüttő képviselő asszony szavaira. Én kvázi még amatőr vagyok itt a Városházán, Ön már két darab ciklust itt eltöltött, nem tudom, hogy amikor anno voltak ilyen beszámolók, akkor is ilyen vehemensen szólt hozzá ehhez a kérdéshez? nem volt benne a bizottságban, valószínű, hogy akkor még csőstől jött a támogatás az országos szinten, és visszatérve erre, hogy az amortizáció, hogy a színházakra elköltött pénz, most csak a József Attila Színház esetét tudom fölhozni. Ahol is az Önök által preferált főigazgató nem tudom, hogy hova tette a pénzt, de hogy fölélte, az biztos, és egy forintot nem költött az egész színházra, mert a jelenlegi igazgató úgy vette át, hogy ez a nagy múltú színház úgy nézett ki, mint egy szibériai kis falunak a kultúrháza. Úgyhogy nagyszerű dolog az, hogy régen volt pénz, de sajnos itt a válság. Elkezdtünk egy új utat, én úgy érzem, hogy ez egy egész jól kitaláció a Városházától, és az, hogy a színházakat ilyen szinten, kvázi ellenőrzésünk alá vettük, ez egy jó út, és ez arra készteti az igazgatókat is, hogy mindenféleképpen megpróbálják a profitorientáltságot előtérbe helyezni, lásd Katona József Színház esetén, ami szerintem egy nagyszerű példa. Köszönöm.

Az ülés ezen szakaszában Balog Gábor képviselő megérkezett. A Pénzügyi Ellenőrző Bizottság 5 fővel határozatképes.

Andó Sándor: Én is köszönöm. Akkor egy ügyrendi javaslatot teszek, hogy a konkrét határozati javaslatokról az adott színháznál a számviteli beszámoló és üzleti terv elfogadásával egy időben döntsünk. Szavazzunk most az ügyrendi javaslatról. A Pénzügyi Ellenőrző Bizottság. Megállapítom, hogy egyhangúlag elfogadta a Pénzügyi Ellenőrző Bizottság ezt  az  ügyrendi javaslatot.
Tüttő Kata: … (mikrofon nélkül, nem érthető)… én a határozati javaslatok között, mert ugye mindenki határozati javaslatokkal dolgozik.
Andó Sándor: Igen.
Tüttő Kata: A határozati javaslatok között én csak üzleti tervre vonatkozó határozati javaslatot találok. Nem találok beszámolót.
Andó Sándor: Megvannak a beszámolók is.
Tüttő Kata: Azt tudom, csak nincs hozzá határozat.
Hutiray Gyula: Majd megoldjuk. 
Andó Sándor: Jó, ugyanakkor szeretném lezárni ezt az előterjesztést, a Pénzügyi Ellenőrző Bizottságnak javaslom, hogy az 1. előterjesztés Csomós főpolgármester-helyettes úr előterjesztésében, a Pénzügyi Ellenőrző Bizottság tudomásul veszi a tájékoztatást, és azt tárgyalásra javasolja a Közgyűlésnek. Szavazzunk most! Megállapítom, hogy egyhangú. Na, most akkor még megkérdezem Csomós főpolgármester-helyettes urat, hogy kíván-e zárszóként mondani valamit? Elég volt? Akkor átadom a szót.
Hutiray Gyula: A Gazdasági Bizottság hasonló határozatát szeretném javasolni, tehát a Gazdasági Bizottság úgy dönt, hogy a Csomós főpolgármester-helyettes úr által jegyzett közgyűlési előterjesztést tárgyalásra javasolja azzal, hogy az egyes gazdasági társaságok üzleti terveiről a napirend adott társaságra vonatkozó részét követően kíván dönteni. Aki egyetért a Gazdasági Bizottságban, 4 igen és 1 tartózkodással, a Gazdasági Bizottság elfogadta. Szabad legyen egy ügyrendi javaslatot tennem. Nem tudom, a Bábszínház még itt van? Akkor azt kérem, hogy kezdjük az egyenkéntit a Bábszínházzal, mert az igazgató úr jelezte, hogy neki időre programja lenne. Tehát ennyi ügyrendi javaslatom lenne. Aki ezzel egyetért a Gazdasági Bizottság részéről, 5 igen egyhangú. 
Andó Sándor: Akkor a Pénzügyi Ellenőrző Bizottság is felrakja, Bábszínház, ügyrendi javaslat. Egyhangú.



/Ügyrendi javaslat/
	A Pénzügyi Ellenőrző Bizottság   79 /2013. (05.07.) PEB sz.
HATÁROZATA


A Pénzügyi Ellenőrző Bizottság úgy dönt, hogy a konkrét határozati javaslatokról az adott színháznál a számviteli beszámoló és üzleti terv elfogadásával egy időben dönt. 

Szavazás:   5    igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

	A Pénzügyi Ellenőrző Bizottság   80 /2013. (05.07.) PEB sz.
HATÁROZATA


A Pénzügyi Ellenőrző Bizottság úgy dönt, hogy tudomásul veszi a tájékoztatást, és azt tárgyalásra javasolja a Közgyűlésnek.

Szavazás:    5   igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

/Ügyrendi javaslat: A Pénzügyi Ellenőrző Bizottság úgy dönt, hogy a színházak egyenkénti tárgyalásánál a Bábszínházat előre veszi, 2. napirendként tárgyalja./

	A Pénzügyi Ellenőrző Bizottság   81 /2013. (05.07.) PEB sz.
HATÁROZATA


A Pénzügyi Ellenőrző Bizottság úgy dönt, hogy a színházak egyenkénti tárgyalásánál a Bábszínházat előre veszi, 2. napirendként tárgyalja.

Szavazás:   5    igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


2. napirendi pont
Budapest Bábszínház Nonprofit Kft. 2012. évi számviteli beszámolója 
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Na, most a Bábszínház, ugye végül is, ami az 1. napirendi ponton belül szerepelt egyszer az üzleti terv, és ami viszont a 2012. évre vonatkozik, az a számviteli beszámoló és az üzleti jelentés. Kérdezem a referatúrát, hogy kíván-e szóbeli kiegészítést tenni? 
Nemesdy Ervin: Nem kívánunk kiegészítést tenni.
Andó Sándor: Kérdezem a Bábszínházat, hogy kíván-e szóbeli kiegészítést tenni? Jó. Akkor egyben tárgyaljuk a számviteli beszámolót, üzleti jelentést az üzleti tervvel, vagy különvesszük?
Hutiray Gyula: Először a számvitelit szerintem.
Andó Sándor: Jó, megadom a szót Hutiray elnök úrnak.
Hutiray Gyula: Köszönöm szépen, én csak egy rövid megjegyzést szeretnék tenni a Bábszínház, ugye az össze színháznál, ezt igazából az előbb is el lehetett volna mondani, vagy majdnem minden színháznál az előző évvel való összehasonlítás nehéz, mert 2011-ben nem teljes üzleti évük volt sok színháznak. Ezzel együtt a Bábszínháznak az ez évi mérleg szerinti eredménye az rendkívül nagy, ami gondolom, hogy részben abból származhat, hogy valamilyen támogatást 2012-ben megkapott, de tulajdonképpen ezek 2013-as célokat szolgálnak. Erre szeretnék rákérdezni, hogy ezzel kapcsolatban mi a helyzet? 
Pintér Judit: Én ezt a kérdést hál’ Istennek írásban is megkaptam, és egy kis pontosítást hadd tegyek már hozzá.  41 milliós az eredményünk, van ott egy kis pár százezer forint föle. És elméláztam rajta, hogy mihez képest sok vagy kevés ez, mert 5,89 az árbevétel aránya, benne van a kiegészítő mellékletben, hogy az árbevétel arányos nyereségünk ennyi. Kétségtelen igaz, hogy nagyon-nagyon szeretnénk, ha ennél még többet is tudnánk egy adott évben produkálni, de ez több dolognak köszönhető. Például, hogy 2011 augusztusában alakultunk meg, mint kft, ahol ingyenes használatba kaptuk az eszközök döntő többségét, tehát az amortizáció nem nálunk képződik meg költségként, és kizárólag azoknak az eszközöknek, beruházásoknak, stb. az amortizációja képződik meg, amit 2011. augusztus 1. után vásároltunk. Ez az egyszerű újratermelést sem fedezi. Tehát alapból eredményt gyárt, már a gyártást idézőjelbe hadd tegyem, alapból eredményt kell gyártanunk ahhoz, hogy ha mi a technikai színvonalunkat és a működésünket legalább az eddigi szinten akarjuk reprodukálni. De hát nagyon szeretnénk ebben is fejlődni. Még egyet hozzáteszek, lehet, hogy még a kollegáim is meg fognak kövezni, mert ugye ez a TAO támogatások rendszere, amit hozzátennék. Mindig bízom abban, és mindig hál’ Istennek jó színvonalon tudtuk beszedni a TAO támogatásokat, az idén lehet, hogy választóvíz lesz, hogy egyedül is be tudjuk-e szedni a fővárosi cégek ugyanakkora segítsége nélkül. De azért én mindig azt gondolom, hogy mivel ez december 20-ig nem véglegesedik igazán, mert ígérvények, szándéknyilatkozatok stb. jó esetben megköttetnek, mondjuk novemberben, de az is általában decemberben, ezért mi közösen amellett döntöttünk, hogy óvatos duhajok leszünk, és ennek a beérkezését csontra soha az életben nem merjük kihasználni kötelezettségvállalással terhelten. Hát ez is bizony az irányban hat, hogy képződik eredmény úgy is, ami átmenetileg a likviditási helyzetet javítja, de természetesen ez tud majd fedezetet nyújtani a későbbiekben beruházásokra. Köszönöm szépen.
Andó Sándor: Köszönöm, nagy szeretettel köszöntöm körünkben a könyvvizsgáló urat, és nem kimondottan a Bábszínházhoz kapcsolódóan, az összes színházhoz kapcsolódóan kérdezem, és majd azt kérem, hogy minden egyes színházhoz külön-külön, hogy ha általánosságban mondaná. Én a korábbi időszakban is már a jegyeladást mindenképpen fókuszba szerettem volna állítani. És igazán azt szeretném megtudni, hogy vizsgálta-e a tiszteletjegyek kezelésével kapcsolatban az áfa megfizetésnek a problematikáját. Tehát azt lehet mondani, hogy legalábbis laikusan, vagy nem minden részében járatos, hogy ez egy ajándéknak tekinthető, vagy egy ingyenes juttatásnak, amiben az áfát meg kell fizetni. Ez egy költség a színháznak és tegyük föl, hogy a tiszteletjegy alapja egy 8 ezer Ft-os ülőhely, akkor nem szívesen fizeti meg a színház a 8 ezer Ft után az áfát. De egyáltalán ez a kérdés hogyan rendeződik a színházaknál, és akkor konkrétan menjünk végig, Bábszínház, Centrál Színház,és így sorozatban. Ha vizsgálta. Ha nem vizsgálta ezt a részt, akkor azt javaslom, hogy a későbbiek során vizsgálja. Tessék parancsolni!
Prinz János: Tisztelt Elnök úr, minden bizonnyal ezúttal, mint a Fővárosi Önkormányzat könyvvizsgálója szólaltattam meg, bár most erre a megbeszélésre nem ebben a minőségben érkeztem, hanem mint az egyik színház nonprofit kft. könyvvizsgálója. Természetesen így ebből a székből is kell, hogy legyen  kitekintésem, kitekintésünk. Ami a szóban forgó kérdést illeti, tekintettel arra, hogy minden egyes jelenlévő színház ugye saját könyvvizsgálóval rendelkezik, és a beszámolók véleményezése mindenütt az adott szervezet könyvvizsgálójának a feladata, én azt gondolom, hogy az elhangzott konkrét kérdést, hogy mi a helyzet ebben általában, azt ezekből a véleményekből tudjuk összerakni. Jómagam, mint a Fővárosi Önkormányzat könyvvizsgálója, az előbbiek miatt ilyen összefüggésekben nem foglalkoztam ezzel a kérdéssel, hisz ez egy másik kompetenciát igényelne, de természetesen egyet tudok érteni azzal, hogy a mai napon és esetleg a későbbiek során közösen, tehát a színházak vezetésével, gazdasági vezetésével és a könyvvizsgálókkal, könyvvizsgáló társaságokkal, kollégákkal együtt gyűjtsük össze és rakjuk össze azokat a kérdéseket, amelyek általában foglalkoztathatnak bennünket. Ide tartozik ugye az elhangzott tiszteletjegy és áfa kérdés, és akkor, ha most nem is tudunk erről egy összegzett képet, csak esetleg a hozzászólások alapján alkotni, egy más alkalommal akár ezzel is foglalkozhatunk. Tehát ami a konkrét esetet illeti, ha már megszólíttattam, József Attila Színház színeiben vagyunk itt, tehát ami a József Attila Színházat illeti, ott ez a dolog rendben van és rendezve. Kétség kívül van ilyen vonzata, de majd valószínű, hogy igazgató úr erről is szól, a tiszteletjegyek kérdéséről.   
Andó Sándor: Köszönöm szépen, akkor a Bábszínház könyvvizsgálója itt van? Akkor tessék.
Csathné Solymár Katalin: Tiszteletjegy vonatkozásában elég szűk most már a tiszteletjegy körben mondható jegynek az odaadása, és az áfa kezelése az rendezett a színház tekintetében, van egy jelképes összeg, ami a tiszteletjegy értéke és az után megfizeti a színház az áfát. Tehát rendben van. 
Andó Sándor: Értem a választ, de szerintem nincs rendben, mert pontosan arról szól a történet, hogy ha egy 8 ezer Ft-os ülőhelynek 100 Ft a jelképes értéke, ez az adócsalás fogalmát kimeríti. Tehát azt gondolom, ez nincs rendben, tehát hogy jelképes összeggel terheljük meg a tiszteletjegyet, akkor az én feltételezésem szerint nincs rendben. Én természetesen színházat nem vezettem, de bérletbe adással kapcsolatban egy Állami Számvevőszék vizsgálat kapcsán megéltem, ahol a nem a forgalmi értéknek megfelelően kerültek bizonyos kedvezményezett intézmények bérbeadásra és ez egy nagyon komoly elbírálás alá esett. Azt gondolom, hogy ebbe a körbe tartozik ez is. Lehet, hogy nincs ez még a fókuszban, és ez nagyon jó, hogy nincs a fókuszban, lehet ezzel foglalkozni még időben, nem akkor, amikor az Állami Számvevőszék adott esetben fölszólította. Azt gondolom, hogy ebben a főváros könyvvizsgálójának igaza van, hogy a problémákat vessük föl, véleményeket mondjunk ezzel kapcsolatban. Szerintem itt nem tudunk ebben dönteni. Az én álláspontom az, hogy adott esetben egy jelképes összeg után az áfát megfizetni, ez kb. ugyan az az eset, mintha nem fizetnénk áfát. Lehet erről vitát nyitni, de nem most. De én köszönöm szépen, de meg fogom kérdezni a következő színháznak a könyvvizsgálóját is evvel kapcsolatban. Hutiray úr!
Hutiray Gyula: Köszönöm, az a véleményem, hogy nemcsak a színházaknál és mondjuk sporteseményeknél, de mondjuk könyvkiadásban és számos más olyan tevékenysége van az életnek, a gazdaságnak, áfa köteles tevékenysége, ahol van olyan, mint a tiszteletjegy, ehhez analóg termék vagy produktum, szolgáltatás igénybevételére jogosító eszköz. És a magyar gazdasági környezetben ezek az ilyen módon juttatott dolgok nem forgalomképesek, ezért ezeknek az én véleményem szerint, meg szerintem erre vonatkozóan vannak nálam szakmaiabb vélemények is, ezeknek nincsen forgalmi értéke. És ezért van lehetőség arra, hogy ezt nem a 8 ezer Ft-os áron, hanem a 100 Ft-os, vagy 200 Ft-os vagy 13,50 Ft-os áron számolják. Természetesen én nem akarom eldöntetni ezt a kérdést, ami most fölmerült, csak jegyzőkönyvben, ha már szerepel egy vélemény, úgy gondolom, hogy egy másik véleménynek is érdemes helyt adni. Köszönöm szépen.
Andó Sándor: Én is köszönöm. Azt lehet mondani, hogy az egész problémakörhöz ez nem jelentős, talán túlságosan is leragadtunk ennél. Nekem az a véleményem, hogy minden könyvvizsgálónak saját szempontjából is fontos az, hogy ebben tisztán lásson, és az Állami Számvevőszéktől evvel kapcsolatban álláspontot kérjen. Esetleg a fővárosnak is érdeke fűződik ehhez, hogy evvel kapcsolatban kérdést tegyen föl, ennyi. Megadom a szót Pajor Tibor alelnök úrnak.
Pajor Tibor: Köszönöm a szót, az én javaslatom az lenne, hogy a Főváros adjon ki egy ajánlást a színházakkal szemben, hogy itt milyen elvárásokat fogalmazunk meg a tiszteletjeggyel kapcsolatban. Van ennek egy gazdasági, jogszabályi oldala, nyilván ez beazonosítható. Nagyon furcsa, hogy elvárások nélkül itt egyesével meg fogjuk kérdezni, hogy melyik színház milyen elvek szerint osztogat színházjegyet, meg mennyiért, meg ki fizet áfát, meg ki nem fizet áfát. Talán ezt nem most kellett volna, ezt évekkel ezelőtt meg lehetett volna egyébként tenni. És egyébként lehet, ez rossz szó lesz, kultúrpolitikai szempontot is pl. a tiszteletjegyek adásánál. Én azt mondom, hogy szerintem a tiszteletjegyeket vissza kéne szorítani, és lehet, hogy egy más irányba kéne a színházakat tiszteletjegyben elmozdítani, pl. a gyerek és ifjúsági közönség felé. De mondom, ez már egy kultúrpolitikai javaslat. A gazdasági az, hogy dolgozza ki a Főváros ennek az irányelveit. Köszönöm.
Andó Sándor: A számviteli beszámolót, a könyvvizsgáló jelezte, hogy minden formában megfelelőnek tartja, és javasolja az üzleti jelentést is elfogadásra. Helyes. Jó. Kérdezem, hogy van-e más? Nincs, akkor fölteszem szavazásra. A Pénzügyi Ellenőrző Bizottság a számviteli beszámolót és az üzleti jelentést tudomásul vette, és tárgyalásra javasolja a képviselőtestületnek. Szavazzunk most! 4 igen szavazattal és 1 tartózkodással a Pénzügyi Ellenőrző Bizottság tudomásul vette és javasolja tárgyalásra. Átadom a szót.
Hutiray Gyula: Köszönöm, a Gazdasági Bizottság tekintetében ezt a határozatot szeretném kiegészíteni azzal, hogy tárgyalásra és elfogadásra javasolja a Bábszínház esetében. Nem az összes színháznál fogok ilyen javaslatot tenni, de a Bábszínháznál ez a javaslatom. Tehát a Gazdasági Bizottság úgy dönt, hogy a Budapesti Bábszínház számviteli beszámolóját és üzleti jelentését tárgyalásra és elfogadásra alkalmasnak tartja. Most kérem szavazni, 4 igen egyhangú. Köszönöm szépen, és akkor most jön az üzleti terv.
Andó Sándor: Tehát ugyanehhez a napirendhez kapcsolódóan az üzleti tervet megtárgyalja a bizottság. Az üzleti tervvel kapcsolatban kérdezem, van-e szóbeli kiegészítés? Nincs. Ami nekem hiányzik, de lehet, hogy a kezelés hiánya az, hogy nem derül ki, hogy az üzleti tervet ki jegyzi. Feltehetőleg a Bábszínház, az ügyvezetője, gazdasági igazgatója. De legalábbis ebben az anyagban, amit én kaptam, ilyen nincs. 
Az ülés ezen szakaszában balog Gábor képviselő elhagyja az üléstermet. A Pénzügyi Ellenőrző Bizottság 4 fővel határozatképes.
Hutiray Gyula: Itt van.
Andó Sándor: A vállalkozás vezetője.
Hutiray Gyula: Az az igazgató.
Andó Sándor: Igen? Az az igazgató? Van ilyen fogalom, hogy vállalkozás vezetője? Ez le van vezetve a cégbíróságnál. Nem tudom. Ki a vállalkozás vezetője? Tessék. 
Tüttő Kata: A jegyzőkönyv számára szeretném rögzíteni, hogy az anyagok mennyiség e miatt én már az üzleti tervekig nem jutottam el, csak a beszámolókig, és ezért fogok tartózkodni minden üzleti tervnél, mert egyiket sem bírtam megnyitni, így is kevés volt a pár nap a többihez. Köszönöm.
Andó Sándor: Jó, de meg fogom kérdezni azoknál a cégeknél, akiknél ez az anyag nincs jegyezve, hogy a vállalkozás vezetője, az jó mert a Bábszínház, tényleg ő az első, akit most piszkálunk. Akkor azt kérdezném, hogy ezt az üzleti tervet név szerint…
Csathné Solymár Katalin: A táblánál is ott van, hogy Varga Jánosné Pintér Judit és Meczner János.  De egy személyben jegyzi az ügyvezető igazgató a céget. 
Andó Sándor: Jó, ennek sincs túlzottan nagy jelentősége, mert végül is az üzleti terv a lényeges. A jelentősége ott van, hogy végül is amikor az üzleti terv nem teljesül, akkor esetleg meg lehet kérdezni, hogy ki volt az alkotója. Ez az üzleti terv viszont teljesülni fog, hisz azt lehet mondani, hogy biztonságos tervezés. Ha rosszindulatú vagyok, akkor alultervezett. Itt igazán nagy áttörést, de nem is lehet, tehát van egy másik énem, ami azt mondja, hogy igen, de hát pont a Bábszínházzal kezdtük, ez volt az igény. Szerintem máskor a Bábszínház legyen az utolsó. Kifáradnak a képviselők. Nem lehet utolsó, a gyerekek az elsők, ők a legfontosabbak. Én elfogadásra javaslom az üzleti tervet. Köszönöm szépen. Ha nincs más hozzászóló, szavazzunk! Üzleti tervről szavazunk.  Egyhangú szavazattal a Pénzügyi Ellenőrző Bizottság elfogadta az üzleti tervet (4 fő) és javasolja a képviselőtestületnek megtárgyalásra. Köszönöm szépen, hogy itt voltak, és  további jó munkát kívánok.
Hutiray Gyula: Pillanat, még a Gazdasági Bizottság is igyekszik ezt elkövetni. Tehát a Gazdasági Bizottság a Budapesti Bábszínház 2013. évi üzleti tervét elfogadásra javasolja a Közgyűlésnek. Aki ezzel egyetért, 3 igen, 1 tartózkodással a Gazdasági Bizottság ezt a határozatot elfogadta. Köszönöm szépen. További jó munkát, jó előadásokat.

/Határozati javaslat: A Pénzügyi Ellenőrző Bizottság úgy dönt, hogy a Budapesti Bábszínház számviteli beszámolóját és az üzleti jelentését tudomásul vette, és tárgyalásra javasolja a Közgyűlésnek./

/Határozati javaslat: A Pénzügyi Ellenőrző Bizottság úgy dönt, hogy a Budapesti Bábszínház üzleti tervét tudomásul vette, és tárgyalásra javasolja a Közgyűlésnek./

A Pénzügyi Ellenőrző Bizottság úgy dönt, hogy a Budapesti Bábszínház üzleti tervét tudomásul vette, és tárgyalásra javasolja a Közgyűlésnek.

Szavazás:    4   igen,   0   nem,    0   tartózkodás 

Határidő: azonnal
Határozathozatal módja: egyszerű szótöbbség


3. napirendi pont
Centrál Színház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: A Centrál Színház Nonprofit Kft. 2012. évi számviteli beszámolója. Kérdezem, ki van itt a Centrál Színház részéről? Köszöntöm a színház vezetését. A Centrál megint az a színház, aki komoly nehézségekkel küzd, de mégis a nézőszám növelését nem tekinti olyan biztonságos lehetőségnek, hogy ezt is a tavalyi bázishoz igazítja, ami viszont a korábbi évi bázisnál lányegesen kevesebb volt. Biztos, hogy megvannak a nehézségek, de elkalandoztam, ez az üzleti terv kérdése. A számviteli beszámolót a könyvvizsgáló elfogadásra javasolja. Itt van a könyvvizsgáló? Igen. Köszönöm szépen. Na, most Pajor alelnök úr az előbb az én megjegyzésemet a tiszteletjegy áfájával kapcsolatban kicsit azért félreértette, tehát nem igazán akarnám ezt a vitát teljes mértékig kiélezni. Az én kérdésem gyakorlatilag az, hogy tiszteletjegy után fizetnek-e áfát, tiszteletjegy alapját valamilyen módon elszámolják a könyvelésben, szerintem elég nehéz elszámolni, de elszámolják, és ennek a mértéke jelképes vagy valóságos. Ezt lenne tulajdonképpen a kérdésem. Tényleg nem piszkálódás, csak most van meg a lehetőség, hogy mindenkitől meg tudom kérdezni. 

Lap József: A Centrál Színháznál tiszteletjegy, illetve szakmai jegy konstrukció működik. Minimális a kiadott tiszteletjegyek száma, éves szinten százas nagyságrend. Az áfa kérdése az itt fölmerült összefüggésben nincs rendezve, tehát nem fizetünk utána áfát. A szakmai jegyek 50 %-os értékben kerülnek eladásra és ez után természetesen az áfát megfizetni a Centrál Színház. Én messzemenően támogatom a képviselő úrnak azt a fölvetését, hogy a színházak egészében célszerű lenne egységesen végiggondolni és valamilyen ajánlás formájában a főváros részéről ezt kiadni, amihez a színházak tudnának igazodni. Ehhez természetesen szakmai segítséget s színházak könyvvizsgálói is tudnak nyújtani. Köszönöm.
Andó Sándor: Köszönöm, Hutiray úr, utána Tüttő Kata.
Hutiray Gyula: Köszönöm, két kérdésem van, illetve az egyik megjegyzés. Ha jól emlékszem Tüttő képviselő asszony volt, aki az eredménytartalék, pl. a Centrál Színház az, ahol ebben az évben már kénytelen az eredménytartalékát, amit korábban képződött elhasználni vagy használni. Megkezdi a használatát. Két kérdésem van, az egyik a tárgyi eszközök, ingatlanok és kapcsolódó vagyoni értékű jogok. Úgy tudom, hogy az ingatlant, a színházat, azt bérlik. Ha így van, akkor kérdezem, hogy mennyi az éves bérleti díj, ami vélhetően az igénybe vett szolgáltatások között szerepel. Illetve ha ez így van, akkor az ingatlanok és kapcsolódó vagyoni értékű jogok sor mit takar. 
Siba Henriett: A kérdésére válaszolva, a Centrál Színház 2012-ben 78,9 millió Ft ingatlanbérleti díjat fizetett, amelyet az igénybe vett szolgáltatások között tart nyilván. Ebből a 78,9 millió Ft-ból 41,7 millió került kompenzálásra. Tehát a színház eredmény kimutatásában van egy olyan, illetve a mérlegében is megtalálható az a tétel, hogy mi gyakorlatilag ténylegesen ingatlanbérleti díjat fizetünk, ez okozta döntően a színház 2012. évi veszteségét. Ha most nominálisan megnézem, akkor a ténylegesen fizetendő bérleti díjunk 37 millió Ft kerekítve, van aztán mellette kisebb tétel, mondjuk a TAO megszerzése utáni jutalék, ami szintén milliós nagyságrendű, ami a korábbi évben nem jelentkezett. De döntően a ténylegesen fizetett bérleti díj okozta a veszteségünket. A vagyoni jogok között rendszerhasználat és szoftverdíjak vannak nyilvántartva,. 700-800 ezer Ft, most fejből nem tudom. 
Hutiray Gyula: A szoftver, az az immateriális javak között kellene, hogy feltüntetve legyen, és nem a tárgyi eszközök között. Akkor ezt a könyvvizsgálótól kérdezem. Könyvvizsgáló úr? Ha nincs válasz, akkor majd írásban kérem.
Siba Henriett: Akkor majd ezt írásban, jó.
Andó Sándor: Tüttő Kata. 
Tüttő Kata: Köszönöm, remélem Hutiray elnök úr ennél a színháznál akar majd javaslatot tenni a bérleti…
Hutiray Gyula: Nem, de majd lesz egy másik.
Tüttő Kata: Kár.
Hutiray Gyula: De itt is lehet.
Tüttő Kata: Mert egyébként azt szerettem volna kiemelni, hogy a Centrál az a színház, ahol a legkevesebb egy jegyre jutó támogatást kapja. Ennek ellenére tudta növelni a nézőszámát, ami azért nem mindenkinek sikerült ebben az ében.  Én ezt mindenképp a menedzsment dicséretére szeretném megjegyezni, hogy igen nehéz körülmények között, piacról is szed össze TAO-t, tehát én itt is támogatnám, hogy ne nettó befizető legyen a színház. Egyébként ez nem szimpátia kérdése, ugye azt javaslom Csomós főpolgármester-helyettes úrnak, hogy nézze meg. Idén veszteséges volt a színház, mármint 2012-ben. Én nem tudom, 2013-ban mi lesz, de nem biztos, hogy elbírja a nettó befizetést a színház. Ebben az évben. Én megfontolásra javasolnám, hogy ezen a konstrukción gondolkozzon kicsit, és ne a Centrál legyen a keresztfinanszírozója más színházaknak. Köszönöm. 
Andó Sándor: Jó, Hutiray úr.
Hutiray Gyula: Ha már fölvetette Tüttő Kata, hogy én melyik színházra gondoltam, akkor előrebocsájtom, hogy a Madáchra gondoltam, ahol ez az arány még jobban eltér a generáltól. És az érvelés, túl azon, hogy milyen az egy jegyre jutó támogatás stb. Az ember az t a kérdést teszi föl, hogy azt az ingatlant, bocsánat, nem akarom az ingatlant elvenni egyik színháztól se, de azt az ingatlant, amiben színház van most, azt nem a színháznak adná oda a BFVK vagy a főváros, hanem piacon próbálná bérbe adni, akkor tudna érte annyit kapni mint amennyit most a színháztól formálisan. A Centrál esetében 78 milliót, a Madách esetében, ha jól emlékszem 250 milliót, kapna. Szerintem a Centrálért tudna. A Madách-ért meg nem tudna. Én erről beszéltem, de nincs ellenemre az, hogy mindkettőnek a bérleti díja legyen felülvizsgálva. És akkor most előre hoztam azt, amit eredetileg mondani akartam, mert a kontextus így kívánta. Köszönöm.
Andó Sándor: Köszönöm. Losonczy képviselő úr. 
Losonczy Pál: Köszönöm, ismerve a piaci viszonyokat, és én valamennyire ezzel is foglalkozom, ki merem jelenteni, hogy nem tudná a BFVK értékesíteni másnak. Egyiket se.
Andó Sándor: Köszönöm. Tüttő Kata. Nem? Majd. Jó. Akkor a Centrál Színháznak a számviteli beszámolójáról és üzleti jelentéséről fogunk szavazni. A javaslat az, hogy a Pénzügyi Ellenőrző Bizottság úgy dönt, hogy tudomásul veszi a Centrál Színház számviteli beszámolóját és üzleti jelentését és javasolja a Közgyűlésnek a megtárgyalását. Szavazzunk most. 4 igen, egyhangú. Köszönöm, átadom a szót.
Hutiray Gyula: Köszönöm, a javaslatot mondom. A Gazdasági Bizottság úgy dönt, hogy a Centrál Színház 2012. évi üzleti beszámolóját, mérlegét tárgyalásra és elfogadásra javasolja a Közgyűlésnek. Aki ezzel egyetért, 5 igen, egyhangú. Időközben Trippon képviselő úr távozott, viszont Nagy képviselő úr megérkezett, tehát továbbra is 5 fővel határozatképes a bizottság. Az üzleti tervvel kapcsolatban hadd kérdezzem meg, mert előttem itt van, hogy kíván-e valaki kérdést, észrevételt tenni? Szerintem elnök úr is Tüttő képviselő asszonynak meg akarná adni a szót. 
Andó Sándor: Adjam meg a szót? A szavazás megtörtént? Megtörtént. Akkor most az üzleti terv. Erről a Pénzügyi Ellenőrző Bizottság fog először szavazni.
Hutiray Gyula: De még vitázunk.
Andó Sándor: Beszéljünk, Tüttő Kata.
Tüttő Kata: Köszönöm, mondom, nem tudtam áttanulmányozni az üzleti terveket, de minden beszámolónál ugyanaz a kérdés merült fel bennem, hogy az nem derül ki az anyagból, hogy ez a mostani alulfinanszírozottság, ami egyébként strukturálisan jellemző igazán, tehát mondom, az amortizáció pótlás elmaradása, ez mennyire fenntartható. Tehát az nem derül ki az anyagból, nyilván nem a színházak beszámolóiból kell, hogy kiderüljön, hanem a tulajdonosnak azt kéne vizsgálni, hogy még hány évig húzhatja ezt az állapotot, és melyik színház, ezt a mostani finanszírozási arányt, ahol az amortizációpótlás, mint olyan nincsen, meddig húzza. Igazából az üzleti tervekben vagy legalábbis a tulajdonosi összefoglalóban erre kéne valamilyen válasz. Én azt nem látom, hogy milyen gazdálkodási kockázatok vannak 2013-ban. A TAO-t én tudom, az állami támogatást én tudom. De látom a mérleg szerinti eredményt, nem annyira szeretem a mérleg szerinti eredményt, mint bármilyen mutatószámot, de hogy érdemi veszteséget tervez. Nem tudom, ebből mennyi a cash flow veszteség, tehát nem tiszta nekem, hogy mekkora az amortizáció, elszámolt amortizáció. Nem tudom, mennyi ebből a cash veszteség. 55 millió? Az sok. Tehát mikor a 2013. évi üzleti tervét tárgyaljuk a társaságnak, akkor nem a színház menedzsmentjéhez fordulok, hanem a tulajdonoshoz fordulok. Hogy akkor erre van-e megoldási javaslat. Az a megoldási javaslat, hogy élje föl az eredménytartalékát? Tehát azt a döntést hozzuk meg ma, hogy élje fel a színház, ha van neki, az eredménytartalékát, vagy a tulajdonos be fog avatkozni és átgondolja a bérleti díj konstrukciót, vagy megemeli a támogatást. Merthogy tulajdonosként ezt kell végiggondolnunk. Akkor erről kell döntést hozni. Melyik igen? Élje föl az eredménytartalékát?
/Az ülés ezen szakaszában Balog Gábor visszaérkezik az ülésterembe. A Pénzügyi Ellenőrző Bizottság 5 fővel határozatképes./
Csomós Miklós: Mind a kettőre az a válaszom, hogy igen, nyilván benne van az a lehetőség is, hogy valamennyit föl kell élni az eredménytartalékból és foglalkozunk a bérleti díj megszüntetésével. 
Andó Sándor: Köszönöm. Van-e más? Nincs. Szavazzunk az üzleti tervről. A Pénzügyi Ellenőrző Bizottság. A javaslat ez, a Pénzügyi Ellenőrző Bizottság az üzleti tervet tudomásul veszi és javasolja a Közgyűlésnek megtárgyalásra.  5 igen, egyhangú.
Hutiray Gyula: A Gazdasági Bizottság úgy dönt, hogy a Centrál Színház 2013. évi üzleti tervét megtárgyalásra és elfogadásra javasolja a Közgyűlésnek. 4 igen, 1 tartózkodással elfogadtuk. 

	A Pénzügyi Ellenőrző Bizottság    84 /2013. (05.07.) PEB sz.
HATÁROZATA


A Pénzügyi Ellenőrző Bizottság úgy dönt, hogy tudomásul veszi a Centrál Színház számviteli beszámolóját és üzleti jelentését és javasolja a Közgyűlésnek a megtárgyalását.
Szavazás:    4   igen,   0   nem,    0   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

/Határozati javaslat: A Pénzügyi Ellenőrző Bizottság úgy dönt, hogy a Centrál Színház 2013. évi üzleti tervét tudomásul veszi, és megtárgyalásra javasolja a Közgyűlésnek./

	A Pénzügyi Ellenőrző Bizottság    85 /2013. (05.07.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Centrál Színház 2013. évi üzleti tervét tudomásul veszi, és megtárgyalásra javasolja a Közgyűlésnek.

Szavazás:    5   igen,   0   nem,    0   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség




4. napirendi pont
József Attila Színház Nonprofit Kft. 2012. évi számviteli beszámolója 
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: József Attila Színház Nonprofit Kft 2012. évi számviteli beszámolója. Kérdezem, van-e szóbeli kiegészítés az előterjesztéshez? Referatúra? Nincs. Köszöntöm a színház igazgatóját és a könyvvizsgáló itt van? Ja, már volt, jó. Akkor Hutiray úr? Tüttő képviselő asszony? Pajor úr? Jó. Minden rendben. Jó, akkor a Pénzügyi Ellenőrző Bizottság szavaz a számviteli beszámolóról és az üzleti jelentésről. A javaslat az, hogy a Pénzügyi Ellenőrző Bizottság tudomásul veszi és javasolja megtárgyalásra a Közgyűlésnek. Szavazzunk most. 5 igen, egyhangú, köszönöm. Következik Hutiray úr.
Hutiray Gyula: A Gazdasági Bizottság úgy dönt, hogy a József Attila Színház 2012. évi beszámolóját és üzleti jelentését megtárgyalásra és elfogadásra javasolja a Közgyűlésnek. 4 igen, 1 tartózkodással a bizottság ezt elfogadta. 
Andó Sándor: Az üzleti tervvel kapcsolatban kérdezem, van-e szóbeli kiegészítés? Nincs. Én azt kérdezem, hogy az átlagosan 60 %-os kihasználtság látogatottsággal működik, hogy ez nincs egy kicsit alultervezve? Hogy a 60 % az már egy nagy színház esetében is kérdőjel, de egy kisebb színház esetében már, lehet ennél jobban csökkentetni a látogatottságot? Ugye 80 % az is egy olyan dolog, hogy meg lehet kérdőjelezni, de az t lehet mondani, hogy a mai időkben 80 % elfogadható. De általában az üzleti tervekben 70 %-ot céloznak meg, van, aki 80 %-ot is. A József Attila Színház egyedül 60 %-ot. Ezt egy pár szóban mondja el.
Nemcsák Károly: Bizonyára óvatosak voltunk ezeket a számokat illetően, mivel a 2. évadját éli a színház, azon kívül nagyon sok változás történt az életünkben. De valószínűleg ezt a látogatottsági számot az indokolja, hogy mi elsősorban azt nézzük, hogy mi a bevételünk. És nagyon kevés esetben próbálkozunk azzal, hogy kedvezményeket adjunk, és olyan lehetőséget ajánljunk, ami bennünket gazdaságilag rossz helyzetbe hoz. Azt gondolom, hogy egy 60 %-os telt ház, az többet jelent számunkra gazdaságilag, mint egy 100 %-os ház kedvezményekkel. Nagyon nehéz ebben döntenünk, mert közben szorít a látogatottsági mutató is, amit Önök elvárnak tőlünk, de ennek ellenére azt gondolom, hogy a mi helyzetünkben most ettől a számtól sokkal fontosabb a gazdasági szám. 
Andó Sándor: Nekem nagyon tetszett, amit mondott, ugyanakkor azt is megkérdezem, hogy ebből az üzleti tervből nem tűnik ki az, hogy végül is melyek azok a színdarabok, amelyek műsoron vannak. Melyek azok, amiket terveznek. Úgy emlékszem darabszámra van így megjelölve. Tehát, hogy valahol, amikor a jegyértékesítésről meg a jegyárakról beszélünk, egy ilyen színházi körben, ez, hogy mondjam, szemérmes dolog, mert ugye a művészet van előtérbe. Hogy szinte ingyen is játszunk. De valójában a történet azért arról szól, hogy a támogatás, a lehetséges továbbfejlődés mind-mind a jegyértékesítéshez kötődik és vélhetően ez egy nagyon fontos dologgá válik egyre inkább. Ugye a marketing, úgy tűnik ezekből a színházi anyagokból, hogy ez nem az első rendű dolog, és ezért forszírozom többször is, hogy itt az üzleti tervben én azért fontosnak tartanám azt, hogy megmutatnánk, hogy melyek azok a színdarabok,amik műsoron maradnak, melyeket terveznek bemutatni. Megmutatjuk, hogy milyen rendezőkben gondolkodunk, megmutatjuk, hogy milyen vezető színészekben gondolkodunk. És valahol, látszik, hogy a színházi pálya nagyon rögös és nehéz, de van egy lelkes közönség. Vannak lelkes amatőrök. Ezeket hogy lehet a színházhoz jobban hozzákötni, a színház tevékenységét ez által könnyíteni. Ilyet egetlen színháznál se láttam, ilyen törekvéseket. Vagy lehet, hogy vannak, csak az üzleti tervben nem kerültek bemutatásra. Tehát azt kérdezem, hogy bizonytalan még, hogy nincs az üzleti tervben benne?  

Nemcsák Károly: Hála Istennek abban a szerencsés helyzetben vagyunk, hogy most már biztosan tudjuk, hogy mit fog játszani a színház a következő évadban. Nekünk évadban is kell gondolkodnunk, nem csak gazdasági évben. Azt is mérlegelnünk kellett, hogy ezekre a bemutatókra hogyan tudjuk előteremteni a pénzt, hiszen a mi támogatásunkat feléli az alkalmazottainknak a bére járulékokkal együtt. Tehát minden mást, a rezsitől kezdve nekünk meg kell termelnünk. Tehát lehet, hogy egy hosszabb folyamat volt a mi részünkről, hogy átgondoljuk, és körülbelül tudjuk azt a pénzügyi hátteret, amivel nekiindulhatunk öt bemutatónak, ami most már végleges. De itt van a kezemben a műsorfüzet, a bérletfüzet, ezt örömmel adom át Önöknek. De most már biztossá vált azoknak az elődadásoknak a bemutatója, rendezői, művészei, akikkel neki tudunk indulni. Eddig nem volt lehetősége a József Attila Színháznak, vagy legalábbis nagyon kevés, hogy önálló produkciókat hozzon létre, tehát elég sok befogadó előadást voltunk kénytelenek játszani és most úgy éreztük, hogy talán van lehetőség arra, hogy egy erőteljesebb műsorpolitikával tudjunk előállni. 
Andó Sándor: Jó azért, reagálva, hogy hogyan fogok szavazni. Nekem az üzleti terv tulajdonképpen tetszik, ezekkel a hiányokkal, a 60%-ot alacsonynak tartom, azért bátrabbnak kellene lenni és el is kellene érni. Megadom a szót Hutiray úrnak.
Hutiray Gyula: Köszönöm szépen. Nemcsák igazgató úr említette, hogy a színházi évad meg a gazdasági évad eltérő. Általánosságban szeretném azt felvetni, hogy nem annyira a színházak felé, mint inkább a város vezetése, a Hivatal felé, hogy megfontolandó, hogy a gazdasági évet a színházi évadhoz lenne ésszerű igazítani. Ez nyilvánvaló, hogy nem fog most megtörténni, de mondjuk, elő lehetne készíteni, hogy 2015-ben a színházi évadhoz igazított legyenek a színházi társaságok gazdasági évei. Ez az én javaslatom, a képviselő asszony még gondolkodik azon, hogy ennek mi az előnye, a hátránya, esetleg megbeszéljük, megvitatjuk ezt külön. Ez az egyik. A másik, ami a színházhoz kapcsolódik konkrétan, az ugye nem az előzetes elképzelésekkel szemben a tagi kölcsön törlesztését nem kezdték meg 2012-ben és az üzleti terv szerint erre 2013-ban sem tesznek javaslatot. Én ebben a tekintetben ezt az üzleti tervet azért nem tudom elfogadni, mert ezzel kapcsolatosan a Közgyűlésnek van egy döntése és azt nem lehet nem figyelembe venni. Hacsak nincs ezzel kapcsolatban, látom, Főpolgármester-helyettes úr készül erre. Akkor ki fog derülni, én nem látom. Tehát a kötelezettségek 140 milliós szinten maradnak. Én azt látom. Tehát akkor erre kérek szépen egy reakciót. 
Andó Sándor: Tessék, parancsolni.
Nemcsák Károly: Bocsánat a látogatottsággal kapcsolatosan hadd védjem magunkat egy picit. Láttam egy kimutatást a 2009/2010-es évadban, hogy a színház hány tiszteletjegyet, szakmai jegyet bocsátott ki ez a Léner igazgató úr ideje alatt. Ez volt hatezer valahány száz darab jegy. Láttam egy másik kimutatást, mely a 2010/2011-es évadra vonatkoztatva volt, ez a szám tizennégyezer-kétszáz darab volt. Ennek, ha csak kétezer forintjával vesszük az átlagát, az harminc millió forint. Azt is tudni kell és látni kell, hogy nagyon sok helyzetben az ember és a színház rákényszerül arra, hogy kedvezményeket adjon. Valószínű, hogy a József Attila Színház közönsége sokkal nagyobb kedvezményeket kapott, mint ami megillette volna őket. Mi ezeket nem használjuk, és valószínűleg ebből kifolyólag vannak olyan nézőink is, akik gyakorlatilag ingyen jártak színházba és most mivel nincs ez az ingyen konyha, ezért nem járnak hozzánk. A másik, hogy felvállalt a színház egy olyan programot, a Határon Túli Színházak Programját, amiben Önöknek is tudnia kell, hogy nem olyan egyszerű ezekre az előadásokra közönséget szervezni, de azt gondolom, hogy ezek fontos lépések a budapesti színházi életben. Tehát ezek mind olyan tényezők, amivel nekünk foglalkoznunk kell. De hangsúlyozom, én a gazdasági mutatókat fontosabbnak tartom, még ebben a gazdasági igazgatónk…
Andó Sándor: Felmerült a tagi kölcsön visszafizetésével kapcsolatban megjegyzés, arra van reflektálás?
Szabó Ibolya: A kölcsönt úgy kaptuk, hogy a törlesztési ütemezést módosítva 2012-ben 30 millió, amit be is terveztem az üzleti tervben, viszont 2013-ra 40 millió. És ez a 40 millió szerepel az üzleti tervünkben. Köszönöm.
Hutiray Gyula: Segítsünk annyit, hogy a rövid lejáratú kölcsönök sorában a mellékletekben megtalálható pontosan. Az üzleti tervnek  a mérleg források oldalát nézem, ahol a teljes kötelezettség állomány 2012-ben 148 millió, 2013-ban 140 millió, vagyis 8 millióval csökken a kötelezettség, ezen belül a hosszú lejáratra kapott kölcsönök, amik nyilvánvalóan a tagi kölcsönöknek a  sora 90 millióról valóban lecsökkent 50 millióra, de ezzel szemben  a rövid lejáratú kölcsönök meg nőnek 10 millióval, az egyéb rövid lejáratúak meg nőnek 12 millióval, és a szállítói számlák is megnőnek 10 millióval. Tehát az eladósodottságát a színház az érdemben nem csökkenti. Most lehet, hogy ez a jó politika, de lehet, hogy azt kellene mondani, hogy akkor nincsen az az elvárásunk, ha ilyen nehéz a helyzet, hogy pozitív mérleg szerinti eredményt hozzon a színház. Én aggasztónak tartom azt, hogyha ebbe az irányba megy a törlesztés. Tehát az üzleti tervet ebből a szempontból javaslom én azért átgondolni. 
Andó Sándor: Tüttő Kata képviselő asszony.
Tüttő Kata: Hozzászólnék. Két megjegyzést tennék. Egyrészről az alapján, amit Hutiray Gyula mond, egyszerűen ellentmondásos az előterjesztés 11. oldala, ahol azt mondja a Kontrolling Iroda, hogy a társaság működését megfelelő jövedelmezőség, és stabilizálódó biztonsági szint jellemzi. Tehát nem lehet ugyanazt, oké, de hát valójában tudjuk jól, hogy ez a tulajdonosnak bizonyos szinten félrevezetése, hát egyik színház esetében sem beszélhetünk stabil jövedelmezőségről, biztonsági szintről, tehát legalább a tulajdonost ne ringassunk abba az illúzióba, hogy bármelyik színház esetében ez így van. Tehát most a múltról beszéljünk. Nem jellemzi. Mert nyilván a múlt alapján vonunk le következtetést a jövőre. A másik. Amikor az összetételhatásokat vizsgáljuk, akkor nem lehet egy summás megjegyzéssel elrendezni a tiszteletjegyek kérdését. Tehát én nem akartam bántani a főigazgató urat, én tudom, hogy kell idő egy színháznak, de azért a nézőszám kétharmadára esett vissza. A tiszteletjegy aránya, amit említett, az Ön számai alapján az ebből 10 %-ot magyaráz, volt egy jegyáremelés, az átlagos jegyáremelés az 16%, de azért nem csak a tiszteletjegyeken múlt ez. Tehát ezt ne intézzük el ezt egy summás megjegyzéssel, akkor, ha már védekezünk, akkor tessék tisztességgel bemutatni. Nyilván több hatás van, tudom, hogy a probléma összetettebb, de nem lehet csak a tiszteletjegyek ügyével, az olcsó jegyek ügyével elrendezni. Arról is tájékoztatom, hogy az áltagos jegy ára nem kettő-ezer forint, hanem ezer-hatszáz forint. Tehát nem érdemes kettőezresével számolni, mert ha elosztjuk az eladott jegyeket az árbevétellel, akkor ezer-hatszáz forint az átlagos jegyár. Tehát csak azért mondom, hogy próbáljuk akkor már korrektebbül. De én mindent értek, időt kell hagyni, van olyan színház, ahol jegy árcsökkentést mellett volt ilyen arányú nézőszám csökkenés, tehát nyilván van még lejjebb. De azért tulajdonosként azért nem nagyon lehet emellett elmenni. Bízunk abban, hogy a tendencia megváltozik, és a következő év már jobb lesz minden szempontból. Akkor bocsánat, úgy jegyár, hogy az egy eladott jegyre jutó bevétel 16%-kal, akkor precízebben fogalmazok, elnézést. Valahol meg az egy jegyár, az egy eladott jegyre jutó bevétel 15%-kal csökkent, és mégis csökkent a nézőszám jelentősen.
Andó Sándor: Köszönöm szépen. Nemcsák úr kíván még reagálni? Mert én azt gondolom, hogy színház igazgatónak lenni nehéz, a József Attila Színházban még nehezebb, és én teljes, hogy mondjam, szolidaritással, de mégis azt szeretném, hogy valahol, hát egy olyan kerületben, ahol nagy hagyományai vannak a József Attila Színháznak, meg egy olyan nézőközönsége, akiknek szintén nagy hagyományai vannak, a József Attilához való kötődésben, tehát ezek a problémák valahogy megoldásra kerüljenek. Ezek a színházak végül is csak azért vannak, hogy hát szórakozást, élményt nyújtsanak az embereknek. Én azt gondolom, hogy a József Attila valahol egy missziót is teljesített az elmúlt időszakban is, és valahogy úgy tűnik, mintha ennek a missziónak most valahogy nem tudna megfelelni. Ezt nem tudom. Csak mondom, itt a számokból azt gondolom, hogy talán nem. Tessék reagálni!
Nemcsák Károly: Én természetesen másképp gondolom ezt. Azért vagyunk mi is, hogy ezt, közönségigényt, ami felénk árad azt teljes mértékben kielégítsük, nem egyszerű valószínűleg a mi helyzetünk sem, tehát sem gazdaságilag, sem ami az utóbbi időben körülöttünk kialakult. Tehát ezen valószínűleg a jövőben változtatni kell. De második évadját, vagy évadot töltöm ebben a színházban. Úgy gondolom, hogy minden ilyen változásba komoly munkát kell ahhoz befektetni, hogy ezek a számok, amiket Önök kérnek tőlünk, jobbat mutassanak, mint amit mi most eddig produkálunk. Én csak annyit tudok ezzel kapcsolatosan mondani, hogy mindent megpróbálunk azzal kapcsolatosan, csak a statisztikai növelésünk azzal is járhat, hogy bizonyos olyan programokról kell lemondanunk, ami nem nézőszám növelő. Tehát ezt nekünk mérlegelnünk kell. 
Andó Sándor: Még egy utolsó kérdés. Az üzleti tervet a színház vezetése magára hagyatva készítette, vagy bevonták a városvezetést? Ezek a problémák vannak. Esetleg a tagi kölcsönnek az elengedésére szükség lenne? Az anyagi problémák nagymértékben rátelepednek a József Attilára és nem tud megújulni. 
Nemcsák Károly: A színházat 120 milliós adóssággal kellett átvennünk, tehát ezt öt éven belül vissza kell fizetnünk. Ez gyakorlatilag azt is jelenti, hogy az ütemezéssel kapcsolatosan, hogy ezt a pénzt mi rákölthetnék a színházunkra is, de hogyha nekünk ezt vissza kell fizetnünk, akkor, ezt mi vissza fogjuk fizetni, ezzel nincs gond, legfeljebb nem lesz fűtés a házban. Tehát ilyen dolgokkal kell szembenéznünk. Egy elég rossz állapotú intézményt vettünk át, nagyon nehéz ezeket az átcsoportosításokat is bizonyos helyzetben megtennünk, de mindent meg fogunk tenni annak érdekében, hogy nyugodt működést mutassunk és ezt az adósságot is vissza tudjuk fizetni. Természetesen vannak próbálkozásaink afelé, hogy megkönnyítsük és a Főváros, Önök megkönnyítsék a mi helyzetünket. Arról nem beszélve, hogy nem, tehát amit mi befektetünk a színházba, azzal a Főváros vagyonát gazdagítjuk és gyarapítjuk.  A tavalyi évben 30 millió forintot költöttünk a színház állagának megóvására, mert szégyelltünk bemenni a házba, a kosztól és bizonyos helyzetben, például a színpadot ki kellett cserélnünk, a gépezetet fel kellett újítani, nem kaptunk volna engedélyt arra, hogy előadást játsszunk. Tizenkét éve nem újították fel a színpadot, Önök pontosan tudják, a színházi szakemberek kiválóan tudják azt, hogy ezek a deszkák elhasználódnak, tehát ezt egy idő után ki kell cserélni. Tehát rengeteg olyan napi gondunk, bajuk van, ami nehezíti az életünket. És hát ez a ház 1986-ban volt felújítva. Azóta még nem is fordítottak vissza pénzt az állagmegóvásra. Tehát elég sok sebből vérzünk. Valószínűleg a nagyon sok óvatosság, ami az üzleti tervünkben van, az ezt is mutatja. Tehát Önök felé is van egy elvárás, vagy Önöknek van egy elvárása a színház felé, a közönségnek is van egy elvárása felénk, szeretnénk tartani azt a gazdasági tempót, amit kapunk. De nagyon élvezzük ezt a feladatot. Köszönöm szépen.
Andó Sándor: Köszönöm szépen. Hutiray Gyula alelnök úr.
Hutiray Gyula: Köszönöm szépen. Tehát már elfogadtuk a beszámolót meg az üzleti jelentést, amiben a 2012-es évekről szóló számokat látni. Tudomásul vettük és azok jók, azt mondtuk ki. De újra aláhúzom. Az üzleti tervet szerintem valamilyen szinten érdemes átgondolni. Ha ebben az üzleti tervben az van, hogy 40 milliót törleszt a Főváros felé 2013-ban a 120 milliós tagi kölcsönből, akkor én javaslom, hogy ezt változtassuk meg és ne 40-t, csak 20-t törlesszen. Az nem fog hozzájárulni az egyéb ágon való eladósodásához. Ami itt van előttünk, abból attól tartok, hogy kikényszerítjük a színházból, hogy felénk törlesszen, de ez annak a rovására fog menni, hogy más irányba keletkeznek ki nem fizetett számlák és egyebek. Ami szerintem nem jó. Ha nem ez a helyzet, amit mondok, akkor természetesen visszavonom ezt az indítványomat, de tartok tőle, hogy ez a helyzet. 
Andó Sándor: Megadom a szót Főpolgármester-helyettes úrnak.
Csomós Miklós: Köszönöm. Csak röviden. Mi hoztunk egy döntést korábban, a Közgyűlés, hogy ezt a 30 milliót 2013. december 15-ig kell a színháznak kifizetni. Most a színház az bizonyos munkákat elvégeztetett az épületen, amiről az igazgató úr is beszélt, arról még nincs döntés, hogy de a Beruházás már vizsgálja, hogy mindaz, ami az épületen történt ebben az értékben, azt hogyan ismertessük el. Tehát ezzel mi még foglalkozni fogunk. 
Andó Sándor: Jó. Hutiray alelnök úr.
Hutiray Gyula: Csak egészen röviden. Akkor ebben az irányban is meg lehet oldani azt a problémát, amiről én beszéltem, szeretném aláhúzni, és majd javasolni fogom, hogy a mai ülésen kívül a Gazdasági Bizottság erről kapjon egy tájékoztatót, mert ha ez megtörténik, akkor nincs az a probléma, amiről beszéltem, ha nem történik meg, akkor szerintem ez a probléma fennmarad. Majd támogatni fogjuk.
Andó Sándor: Van-e más? Nincs? Akkor a Pénzügyi Ellenőrző Bizottság úgy dönt, hogy tudomásul veszi a József Attila Színház üzleti tervét és javasolja a Közgyűlésnek megtárgyalásra. Szavazzunk most. 3 igennel, 2 tartózkodással a Pénzügyi Ellenőrző Bizottság tudomásul vette és javasolja megtárgyalásra. 
Hutiray Gyula: Akkor a Gazdasági Bizottság úgy dönt, hogy a József Attila Színház üzleti tervét a Közgyűlésnek megtárgyalásra javasolja. Aki ezzel egyetért? 2, aki tartózkodott 2. Nem fogadtuk el a határozati javaslatot. 
Andó Sándor: Jó. Én nagyon köszönöm a Nemcsák úr részvételét, a József Attila Színház vezetőségének a részvételét, és ha érdekli a többi színház, nyugodtan maradjon közöttünk. De ha elszólítják gondjai, problémái természetesen köszönjük a részvételt. Ha esetleg van még valamilyen megjegyzése? Nincs? Jó én nagyon köszönöm és fogom használni. Köszönöm.
/Határozati javaslat: A Pénzügyi Ellenőrző Bizottság úgy dönt, hogy a József Attila Színház Nonprofit Kft. 2012. évi számviteli beszámolóját és üzleti jelentését tudomásul veszi és javasolja megtárgyalásra a Közgyűlésnek./

5. napirendi pont
Katona József Színház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Akkor következik a 5. számmal jelzett napirendi pont: Katona József Színház Nonprofit Kft. 2012.évi  beszámolója. Kérdezem a Referatúrát, van kiegészítés?
Nemesdy Ervin: Nincs hozzá kiegészítés. 
Andó Sándor: Kérdezem a Katona József Színház részéről, akik itt vannak, hogy van-e valami kiegészítés? Nincs?  Jó. Akkor megadom a szót a bizottsági tagoknak. Hutiray Gyula alelnök úr.
Hutiray Gyula: Igazából ezt tulajdonképpen minden színháznál, amelyik tőlünk bérli az épületet fel lehetne tenni ezt a kérdést, volt hogy én már fel is tettem. Itt a tárgyi eszközök között ingatlanok és hozzá kapcsolódó vagyon értékű jogok 23 millióról, 85 millióra nőtt, kérdezem, hogy ennek mi a magyarázata? Esetleg az a magyarázata, hogy történt egy felújítás, és ezt most egy idegen ingatlanon végzett beruházásként a színház aktiválta, vagy ezzel kapcsolatban mi a helyzet? 
Deli Katalin: Két dologból adódik. Egyrészt egy felújítás, a 30 éves Katona legfontosabb projektje 2012-ben az előcsarnok felújítása volt, ami mintegy 65 millió forintos felújítás volt. Tehát idegen ingatlanon végzett felújítás. A másik pedig az, hogy az új bemutatóinak, az új produkcióinknak a bekerülési költségéből szintén kiadási oldalon szerepel ugyan, de csak az értékcsökkenését lehet elszámolni az eredményszámításnál. 
Andó Sándor: Hutiray alelnök úr.
Hutiray Gyula: Köszönöm szépen. Ezzel a kérdéssel kapcsolatban, és akkor az a javaslatom, főpolgármester-helyettes úr, hogy ezt a kérdést, hogy a színházak az idegen ingatlanon végzett felújításaikat könyvvitelileg hogyan kezeljék, egységesíteni kellene. Az egyik színháznál ez eltűnik, a másik színháznál aktiválja, igazából ez nehezen érthető. Tehát amit az előbb hivatkoztál, hogy a Beruházási Iroda már vizsgálja a József Attila Színház esetében, hogy hogyan történjen, tisztázni kéne. Én azt fogom javasolni a júniusi Gazdasági Bizottság ülésére, hogy erről kapjuk egy tájékoztatót, hogy mi erről a Kulturális Főpolgármester-helyettesnek az álláspontja, másrészt pedig mi a beruházásokért felelős, gondolom a Szeneczey úr álláspontja. Ez, hogy hol így van, hol úgy van, ez szerintem nem elfogadható. 
Deli Katalin: Nálunk ebben az esetben én azt gondolom, hogy azért szerepel így, mert semmilyen támogatást nem kaptunk erre a felújításra. Teljesen saját erőből történő felújítás volt. 
Andó Sándor: Kérdezem ezt az áfa kérdést. Tehát, hogy tiszteletjegy, áfa?
Deli Katalin: Ez rendben van. 
Andó Sándor: Szerintem most a Katona József Színház az egyik legjobban működő színház, vélhetően legnagyobb közönség szeretnek örvendő színház, és azt írják, hogy 70-75%-os a kihasználtság. Vagy ezt tervezik? Mennyi volt 2012-ben? Nem 100-ra tervezik? Komolyabb a dolog ennél. Tehát tényleg egy olyan színházról van szó, amelyik valóban a magyar színházi élet egyik zászlóshajója, és nagyon komoly eredményeket ért el, de hát a 98 % volt a tavalyi eredmény, akkor nem kellene 70 %-ot megcélozni. Lehet, hogy megcélozzák a 90%.ot és nem teljesül és ez kellemetlen dolog, de én azt gondolom, hogy ennél kevesebbet az üzleti tervbe miért terveznének be? De hát Önök viszont beterveztek.  Most az, hogy ezen a színházi jegyáremeléssel nem lehet számolni, ezt nem tudom visszakontrollálni, de én azt gondolom, hogy ilyen látogatottság mellett, lehet, hogy kellene számolni ezzel. Megvan a maga, meg kellene lennie a kulturális életben a maga értékrendje, pénzben is a színházaknak. Valószínű, hogy a kihasználtságra is lenne hatása, szóval ezt a kérdést érzékenyen kell kezelni, én azt gondolom, hogy valóban jó lenne, ha Budapest lakossága arányosan kihasználná a színházainkat. Én azt mondom, hogy a színházba járó közönség bármennyire is szép a jegyeladási statisztika, egy rétegre vonatkozik, van egy réteg, amelyik nem tudja megfizetni az opera belépőt, de szerencsére most megnyílt az Erkel. Látszik az Erkel látogatottságát, hogy óriási érdeklődés van. Tehát mindenféle színház megtalálja a maga közönségét. A Katona József megtalálta. Én azt gondolom, hogy komolyan mérlegelni kellene, hogy valóban jegyáremeléssel a színháznak a gazdasági stabilitását tovább növelni. De ez csak egy kívülálló megjegyzés. Önök viszik vásárra a bőrüket, ezt értem. Ugyanakkor a bázisból érdemes kiindulni amikor tervezünk. Ez a 70% a bázishoz képest lényegesen alacsonyabb. Ezt nem tudom elfogadni. Köszönöm szépen. Több jelentkezés van? Tüttő Kata képviselő asszony.
Tüttő Kata: Köszönöm szépen.  Megdicsérni szeretném a vezetését a színháznak. Én azt gondolom, gazdaságisként, hogy két fokmérő van, az egyik nyilván jegyár bevétel, a látogatottság, a másik a magán tao összeszedése. És ebben a Katona élen jár. Tehát az, hogy az összes összeszedett tao támogatásból mindösszesen 6% az, ami a fővárosi cégektől van, az összes többi a piacról van, én azt gondolom, hogy ez igenis, objektíven mérhető teljesítmény és ezért mindenképpen dicséret illeti meg a menedzsmentet. Hiszen ez a saját egyéni teljesítményük. És nyilván például kell szolgáljon más színházaknak is, főleg, hogy a fővárosi lehetőségek csökkenni fognak. Amit Andó úr mondott, én is megfontolandónak tartom, hogy igenis a jegyértékesítésben egy még szofisztikáltabb árdiszkrimináción kell gondolkozni. Tehát azon, hogy nyilván most is van, de hogy a jegyek egy részét igenis meg kell kísérelni, azt gondolom, főleg, ahol igen magas a látogatottság, meg kell kísérelni magasabb összegen értékesíteni, hiszen a Katona is azon színházak közé tartozik, nagyon helyesen, ahol az egy jegyre jutó támogatás az átlagos ötezer forint felett van, 7200 Ft az egy jegyre jutó támogatás. És nyilván a közérdek az, hogy nyilván nem a nézőket elveszítve, de igyekezzünk azért ezt az arányt is optimalizálni. Gondolom én, lehet egy ilyen célkitűzésen is. De azonban ezt nem lehet ilyen hasraütésszerűen megmondani. Ezzel foglalkozni kell, vizsgálni kell, hogy lehet-e, van-e mód arra, hogy a jegyek egy részét másképp értékesíteni. De mondom, a tao összeszedését dicséret illeti mindenképpen a menedzsmentet.

Andó Sándor: Pajor alelnök úr.

Pajor Tibor: Köszönöm, nekem nem tisztségem itt védeni a színházi vezetőket, de mivel több, illetve gyakorlatilag az összes 2012-es beszámolót elolvastam, és valóban nem volt nekem se időm a 2013-as üzleti terveket átlapozgatni, csak most, gyakorlatilag az ülés közben. Viszont jó néhány anyagban szerepel, hogy az előző év utolsó 2-3-4  hónapjában a színházi jegyeladások visszaestek. Tehát én ebből le merem vonni azt a következtetést, hogy ez általánosan igaz. Nyilvánvalóan innentől kezdve másképp kell tervezniük a színházaknak. És még egy dolog, ami csak részben tartozik ide, én most vagyok először ilyen bizottsági ülésen, ahol színházi beszámolókat tárgyalunk. Eddig a mi bizottságunk gyakorlatilag a főváros nem nonprofit gazdasági társaságainak  az ügyeit tárgyalta. Megmondom őszintén, nekem nagyon tetszik ez az ülés, el kellett volna hívni egyébként azoknak a gazdasági társaságoknak a vezetőit, akik itt a különböző ülések alatt beszámolókon összevissza sírnak és nyafognak, hogy egyébként mit miért nem tudnak megcsinálni. Mert egyébként ezekből az anyagokból az jön ki, hogy viszonylag alacsony, vagy ténylegesen alacsony állami támogatásból szerencsétlen színházigazgatók próbálják ezeket az intézményeket működtetni. Úgy gondolom, ezt meg kellene köszönni, és javasolnám, bár nem tudom, meg lehet-e csinálni, hogy adott esetben tartsunk majd egy olyan beszámolót, ahol a gazdasági társaságok akár egy napon keresztül egymást végighallgatva meglátják, hogy egyébként mi a valóság. Tudom, hogy ez lehetetlen, de szerintem megérné. Köszönöm. 

Andó Sándor: Köszönöm, Hutiray úr.
Hutiray Gyula: Köszönöm, elkezdetem nézegetni az üzleti tervvel mi a helyzet ugyanabban a kérdéskörben, amit az lőtt kérdeztem. Tehát az ingatlanok és ehhez kapcsolódóan az értékcsökkenés. Azt látom, hogy azt tervezik, hogy a 2013-ban szinten marad ez a 83 milliós ingatlanok és vagyoni értékű jogok. Miközben az értékcsökkenési leírás is 51 millió. Tehát lényegében ugyanazon a szinten marad, mint volt 2012-ben. Ezt nem egészen értem, mert miközben 2012-ben volt 60 milliós növekmény ezen a soron, elszámoltak 51 milliós értékvesztést, ebből az kell, hogy következzen, hogy ez nem a megvalósult beruházás értékvesztése, hanem valamilyen más értékvesztésről van szó. Akkor vélhetően 2013-ban is más tételeknek az amortizációjáról van szó. Viszont akkor azt jelenti, hogy azt a 60 milliós értéket, amit 2012-ben jóváírtak, arra gyakorlatilag nem számolnak értékvesztést. És ez így nekem nem áll össze. Mikrofonba, ha lehet kérni. Pillanat, még mindig nincs mikrofonja.
Tóth József: A 60 milliós beruházásra vissza, valóban saját erőből, saját forrásból mintaszerűen oldotta meg a társaság, a Főváros elvi támogatása mellett. Ennek egyébként a 6 % az amortizációs kulcsa, ez 3,6 millió Ft, csak az amortizációja 2013-ban. Ennyi. Ami pedig az üzleti tervet illeti, és ez a társaság feladata, de én egyetértek azzal az óvatos megközelítéssel, ami a 2013-as évet illeti, csatlakozok ahhoz, amit Pajor úr mondott, érzékelhető egyébként a csökkenés, két ágban, nemcsak a nézőszámban, hanem az előadó-művészeti támogatás esetében is nagyon óvatosan kell bánni a dologgal. Megmondom, hogy miért. Gyakorlatilag az előadó-művészeti támogatás döntő részét kis- és közepes vállalkozásoktól kell összegyűjteni. A nagyok bizonyos mértékig érzéketlenek erre, tehát mondjuk a sporttámogatás felé fordulnak még akkor is, ha nincs lényeges megtakarítás belőle. Tehát a színházaknak sokkal nehezebb lesz a helyzetük 2013-ban e tekintetben. Ha van konkrét kérdés, nagyon szívesen válaszolok rá.  
Hutiray Gyula: Nagyon örvendetes, hogy a Katona József Színház amely, itt is elhangzott és máshol is, nagyon jól menő színház, szeretik a nézők, a város is szereti, mindenki szereti. 
Tóth József: Jól vezetett színház.
Hutiray Gyula: Mindenki szereti, a vezetői is, a nézők is, mindenki. Nem ezzel kapcsolatos a kérdésem. Az, hogy ha 51 milliós értékvesztés van…. 
Tóth József: Értékcsökkenés. Nem ugyanaz.
Hutiray Gyula: Értékcsökkenés, durván 51 milliós értékcsökkenés van 2012-ben, és ugyanezt tervezik lényegében 2013-ban is. Miközben ez az értékcsökkenés jóval kisebb volt 2011-ben.  És ennek a ténynek nincs lényeges kapcsolata azzal, hogy egyébként durván 60 milliós beruházást hajtottak végre a színházépületen, akkor fölmerül az a kérdés, hogy akkor miből van az értékcsökkenés, ami 51 milliós nagyságrendű. Teljes egészében, egyszerű leírásokból, produkciók ráfordítása, számomra rejtély. Tehát számomra nem érthető. Hogyha 6 %-os, az ingatlannak, a 60 millióról beszélünk, amit ráfordítottak az ingatlan megújítására 2012-ben, annak a 6 %-os leírása, az 3,6 millió évente, vélhetően ugyanez a szám meg fog jelenni 2013-ban is. Akkor a 2013-as tervezett ingatlanérték azt jelenti, hogy pótlólagos beruházásokat viszont terveznek.
Deli Katalin: Az értékcsökkenésben szerepelnek az új produkciókra fordított költségeknek az értékcsökkenési leírásai is. Amelyek folyamatosan, minden egyes új produkció, az tárgyi eszközként számolódik el, mind a szellemi része, mind pedig a díszlet, jelmez része. 
Tóth József: Nem egyszer terheli meg a színház költségvetését …
Hutiray Gyula: Akkor hol kerül aktiválásra, melyik soron?
Tóth József: Hát egyes számlaosztályban.
Hutiray Gyula: A mérlegben. Nem a számlaosztályban kérdezem. A mérlegben hol jelenik meg.
Tóth József: Hát  vagy a tárgyi eszközök között, vagy az immateriális….
Hutiray Gyula: Megkérem a könyvvizsgálót, hogy ne ilyen megfejtendő válaszokat adjon, hogy vagy itt vagy ott, hanem …
Tóth József: Nézze, ami szellemi termék, az az immateriális javak között, a többi a tárgyi eszközök között.  
Hutiray Gyula: Konkrétan kérdezem. 2012-es mérlegben hol jelenik meg a produkció, vagyoni érték, és akkor megint annak a tárgyévi értékcsökkenése.
Tóth József: Itt van a 2012 előttem. Immateriális javaknál 2012-ben lett aktiválva összesen 14.729 ezer Ft értékben. A tárgyi eszközöknél pedig, ami beszámítva az idegen ingatanok közötti beruházást, műszaki berendezés, gépek volt összesen durván 8 millió Ft. Tételesen. 
Hutiray Gyula: Hát a műszaki berendezések, illetve a  immateriális javaknál szereplő 14 millió, ez a két tétel.
Tóth József: Igen, plusz a 67 millió, amiről beszéltünk.
Hutiray Gyula: Az a beruházás.
Tóth József: Az a beruházás, így van.
Hutiray Gyula: Értem. És ehhez kapcsolódott ötven valahány millió értékcsökkenés. Ehhez a 21 millióhoz.
Tóth József: Hát nemcsak ehhez. Hát ez értékcsökkenés rengeteg dologból áll össze. Ott vannak a kis értékű tárgyi eszközök, azonnal elszámolhatók, tehát….
Hutiray Gyula: Ezt kérdeztem. Minden évben van 50 egynéhány millió értékvesztés, miközben egyszeri 60 milliós beruházás, és a produkcióknak pedig van 21-22 milliós vagyoni értékű joga, ilyen, olyan, amolyan. Ezek nem állnak össze.
Tóth József:  108 millió a befektetett eszközöknek az állománya, 108 millió összesen. Ami az immateriális javakat, a tárgyi eszközöket tartalmazza. 
Andó Sándor: Be tetszett fejezni? Akkor a Referatúra.
Nemesdy Ervin: Ha jól emlékszem az anyagban olvasta, ugye minden előadásnak a leírása, az úgy zajlik, hogy ez első évben 70 %-ot leírnak, utána 20-at vagy 10-et, nem emlékszem pontosan a másik két évre. Tehát 3 év alatt írják le. Tehát minden új előadásnak az első éve nagyon erősen megnyomja az értékcsökkenés mértékét. Tehát ennek kell megjelenni. Ha én jól értem azt, amit itt látok, gyakorlatilag a műszaki berendezéseknél kevésbé hiszem, hogy 3 milliós növekedés van, tehát ez nem ott lehet. Sokkal inkább a vagyoni értékű jogoknál látom ott egy stabil 60 milliós növekedés van az egyik évről a másikra. És ezen kívül a szellemi termékeknél, amit szintén említett. Tehát, ha én jól értem, akkor ezen a két tételen jelennek meg többek között ezek , nagyon valószínűnek tartom, hogy a növekménynek egy jelentős része, az kifejezetten az előadásokhoz köthető. Hát ennek az analitikáját kellene látni, és akkor ki lenne elégítve az elnök úr, hogy tartalmában egyértelmű legyen, hogy ez hogy alakul. 
Hutiray Gyula: Jó, hát nem most kell ezt ilyen mélységben megivtatni. Akkor az analitikát, azt kérem, szerezze be a kontrolling csoport, és akkor beszéljük meg.
Andó Sándor: Jó. Balog úr.
Balog Gábor: Köszönöm, kicsit másra terelném a kérdést, a beszámolóban, a nézőszám tekintetében biztos, hogy én vagyok tájékozatlan, de miért van az, hogy a külföldi előadások során gyakorlatilag a külföldi nézők több mint 2/3-a nem fizet a látogatásért?  Ennek mi az oka? Köszönöm.
Deli Katalin: A fogadó fél árulja, illetve nem árulja a jegyet. Mi nem jegybevételért megyünk külföldre, hanem egy díjért. Tehát egy díjazásban állapodunk meg, attól kezdve igazából a színházat az nem érdekeli, hogy hányan fizetnek nekik, mert az a mi bevételünkön nem módosít. Nekünk az a fontos, hogy ott is legyenek nézőink. Tehát ne üres ház előtt játsszunk. De abba mi nem szólhatunk bele,  hogy ők kinek.
Balog Gábor: Én ezt megértem, de akkor ők megmondják, hogy mennyien fizettek vagy mennyien nem fizettek? Tehát megadják a teljes létszámot, hogy ennyien jöttek össze, abból ennyi fizetett, ennyi nem fizetett?
(Deli Katalin: Mikrofonon kívül, nem hallható.)
Andó Sándor: Ha nincs több kérdés, most határozhatunk az üzleti tervről. A Pénzügyi Ellenőrző Bizottság úgy dönt, hogy az üzleti tervet tudomásul veszi, és javasolja a Közgyűlésnek megtárgyalásra. Szavazzunk most. 3 igen, 2 tartózkodással javasolja és tudomásul veszi. Átadom a szót.
Hutiray Gyula: Ugyanezt a kérdést fölteszem a GB-nak, megállapítva, hogy ismét 5 fővel vagyunk határozatképesek. Aki egyetért ezzel a javaslattal, 4 igen, 1 tartózkodással a Gazdasági Bizottság elfogadta.
Andó Sándor: Köszönjük a megjelenést, és gratulálunk az eredményes munkához, hasonló sikereket a következő évre is.

HATÁROZATA


A Pénzügyi Ellenőrző Bizottság úgy dönt, hogy az üzleti tervet tudomásul veszi, és javasolja a Közgyűlésnek megtárgyalásra.

Szavazás:    3   igen,  0    nem,    2   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


6. napirendi pont
Kolibri Színház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Következik 6-os számmal jelzett napirendi pont, Kolibri Színház Nonprofit Kft 2012. évi számviteli beszámolója. Kérdezem a referatúrát, hogy van-e szóbeli kiegészítése?
Nemesdy Ervin: Nincs kiegészítésünk
Andó Sándor: Jó. Kérdezem a könyvvizsgálót, hogy van-e megjegyzése? Nincs. Ki itt a könyvvizsgáló? Igen. Kolibri Színháznak a vezetése? Igen, jó, köszönöm szépen. Kérdezem a képviselőtársaimat van-e kérdés, megjegyzés? Nincs. Jó. Kérdezem az áfával kapcsolatban a könyvvizsgálót, hogy van-e valamilyen megjegyzése?
Könyvvizsgáló: Nincs.
Andó Sándor: Minden rendben van a Kolibri Színháznál?
Könyvvizsgáló: Kolibri Színháznál a tiszteletjegyeket nem ingyen adják, hanem van egy kedvezményes ára, ami után az áfát megfizetik. Az áfa törvény szerint lehet üzletpolitikai kedvezményeket adni. És hát nyilván a tiszteletjegyeknek van egy ilyen célja, hogy nyilván ilyen marketing eszközként szolgálnak, de megfizetik az áfát.
Andó Sándor: Köszönöm. Jó, amennyiben más kérdés, megjegyzés nincs, akkor Pénzügyi Ellenőrző Bizottság úgy dönt, hogy tudomásul veszi a Kolibri Színház számviteli beszámolóját, üzleti jelentését javasolja a Közgyűlésnek megtárgyalásra. Szavazzunk most! Megállapítom, hogy 4 igen szavazattal a határozati javaslat elfogadásra került. Átadom a szót Hutiray elnök úrnak.
Hutiray Gyula: A Gazdasági Bizottság úgy dönt, hogy a Kolibri Gyermek-és Ifjúsági Színház 2012 évi beszámolóját, üzleti jelentését megtárgyalásra és elfogadásra javasolja a Közgyűlésnek. Aki ezzel egyetért: 5 igen, egyhangú, köszönöm szépen.
Andó Sándor: Köszönöm. Akkor áttérünk az üzleti tervnek a megtárgyalására. Kérdezem, hogy a referatúrának van-e megjegyzése?
Nemesdy Ervin: Nincs megjegyzésünk.
Andó Sándor: Kérdezem a színház vezetését, hogy van-e megjegyzése az üzleti tervhez? Nincs. Megkérdezem, hogy a Kolibri Színház nem konkurenciája a Bábszínháznak? Vagy egészen más?
Pánczél Sándor: Üdvözlöm, Pánczél Sándor vagyok, a Kolibri Színház gazdasági igazgatója. Tehát nem vagyunk konkurencia a Bábszínháznak, igazából inkább kiegészítjük egymást a piacon, mert mi nemcsak klasszikusan bábokkal játszunk, hanem báb és élőszínész egyvelegével.
Andó Sándor: Jó, köszönöm szépen. Hutiray elnök úr.
Hutiray Gyula: Köszönöm szépen. Én csak azt szeretném kérdezni, hogy ugye itt hallották az előbb a Vígszínháznál a…
Andó Sándor: Az még nem volt, a Katona József volt.
Hutiray Gyula: Bocsánat, elnézést a Vígszínháztól is meg a Katona József Színháztól is. Hallották a Katonánál a kérdéseimet, amik a tárgyi eszközök, befektetett eszközök növekedésére, értékcsökkenésére vonatkozott, ahol az volt a végső konklúzió egyik lényeges eleme, hogy a produkciókat aktiválják. ugyan ezeken a sorokon a Kolibri Színháznál én nem látok összeget pontosan. A szellemi termékeknél 2013-ra látok egy 315.000 forintos tervet. Ez azt jelenti, hogy más gyakorlatot folytatnak, vagy nincsenek új produkciók? Vagy az új produkciókat azonnal elszámolják költségként, vagy mi a helyzet?
Andó Sándor: Tessék parancsolni.
Pánczél Sándor: Mi költségként számoljuk el a produkcióknak a bekerülési értékét, mert mi jószerével támogatásból élünk, amiről el kell számolnunk, és ha aktiválnánk, akkor nem biztos, hogy, több mint valószínű, hogy nem tudnánk elszámolni az éppen aktuális állami támogatással. És nagyon sok produkciót pályázati pénzekből valósítunk meg, és ott is ugye ez a probléma lenne, hogyha aktiválnánk, akkor nem tudnánk elszámolni a pályázati pénzekkel sem.
Andó Sándor: Jó. Van-e még? Nincs. Akkor a Pénzügyi Ellenőrző Bizottság a Kolibri Színház üzleti tervét tudomásul veszi és javasolja a Közgyűlésnek megtárgyalásra. 5 egyhangú igen szavazattal javasolja, köszönöm szépen, és további jó munkát!
Hutiray Gyula: A Gazdasági Bizottság úgy dönt, hogy a Kolibri Gyermek- és Ifjúsági Színház 2013-mas üzleti tervét tárgyalásra és elfogadásra javasolja a Közgyűlés számára. Most kérem kézfeltartással szavazni! 4 igen és 1 tartózkodással elfogadtuk. Köszönöm szépen.
Andó Sándor: Köszönöm szépen, és kívánok sikeres munkát a Kolibri Színháznak.

HATÁROZATA


A Pénzügyi Ellenőrző Bizottság úgy dönt, hogy tudomásul veszi a Kolibri Színház számviteli beszámolóját és üzleti jelentését, és javasolja a Közgyűlésnek megtárgyalásra.

Szavazás:   4    igen,   0   nem,    0   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

HATÁROZATA


A Pénzügyi Ellenőrző Bizottság a Kolibri Színház üzleti tervét tudomásul veszi és javasolja a Közgyűlésnek megtárgyalásra.

Szavazás:    5   igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


7. napirendi pont
Örkény Színház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Következik a 7-es számmal jelzett előterjesztés, tekintve a 6-os számút már tárgyaltuk egy 2. napirendi pontként. Most a 7-es Örkény Színház Nonprofit Kft 2012. évi számviteli beszámolója.
Hutiray Gyula: Tudom, de más a sorrend, amit elfogadtunk. Madách majd az később lesz gondolom.
Balog Gábor: 14-es a Madách nekünk.
Hutiray Gyula: Igen. Ezt fogadtuk el. a Pénzügyi Bizottságét fogadtuk el. Aszerint haladunk, Örkény jön.
Andó Sándor: Örkény, jó. Akkor a Referatúrát kérdezem, hogy van-e szóbeli kiegészítése?
Nemesdy Ervin: Nincs kiegészítésünk.
Andó Sándor: Jó. Örkény Színház részéről itt van valaki? Igen, van, jó. 
Andó Sándor: Jó.
Herboly Domonkos: Most sem? Jó napot kívánok! Herboly Domonkos vagyok gazdasági igazgató, és szeretném Mácsai Pál ügyvezető igazgató úr nevében mindenkinek az elnézését kérni. Főpróba hete van Mácsai úrnak és ezért nem tudott most jönni, szombaton bemutató. 
Andó Sándor: Köszönjük. Tehát egy fiatal színházról van szó, ami nemrég alakult, és azt lehet mondani, hogy komoly eredményeket ért el. Ugye a Madách Színház dicsőségére, mert elengedte és naggyá tette és megengedte. Na, de valójában számviteli jelentés is pozitív számomra. Kérdezem a könyvvizsgálót, hogy van-e megjegyzése?
Tóth József: Tiszteletjegy nincs, szakmai jegyek vannak. Az interticket rendszerében benne vannak, nem is lehet eltéveszteni. Egyébként az adóhatóság előszeretettel vizsgálja azért a színházakat is. Majd ha a Madách-hoz odaérünk, akkor elmondom, hogy három nagyobb ellenőrzésen vagyunk túl az elmúlt pár évben. Nem volt még észrevételük sem a kijavított rendszerrel kapcsolatban. Talán még annyit az Örkény Színházhoz, hogy a Madáchtól átvett haladó hagyományokat folytatva rendezett, kiegyensúlyozott gazdálkodást folytat, egy rendkívül jó vezetett színház.
Andó Sándor: Akkor kérdezem a bizottsági tagokat. Tüttő Kata képviselő asszony.
Tüttő Kata: Köszönöm a szót elnök úr. Én is azt gondolom, hogy ki kell emelni egy-két abszolút objektív tényezőt. Egyrészről, hogy minden nehézség ellenére jelentősen növelte az előadásszámot, növelte az egy előadásra jutó nézőszámot, és ezt meghaladóan növelte az árbevételét, ami remek teljesítmény. Emellett itt van a legalacsonyabb fővárosi TAO arány, mert elnéztem egyébként, tehát a fővárosi cégektől beszedett TAO arány. Ez azt jelenti, hogy nyilván volumenében kisebb, mint máshol, de ez is abszolút a menedzsment kiváló teljesítményét jelzi számomra. Nyilván gazdasági oldalról, úgyhogy ezért mindenképpen külön ki szeretném emelni, és simán mások figyelmébe ajánlani, hogy azért a válság nem ugyanúgy érinti a színházakat. Valaki képes növelni előadásszámot, nézőszámot, és még árbevételt is, tehát csak így tovább.
Andó Sándor: Igen. Hutiray elnök úr.
Hutiray Gyula: Még egy apró dicséret szabad legyen megengedni. Tehát a pénzeszközeit is hatékonyan forgatja, vagy kamatoztatja, ami általában nem minden gazdasági társaságunkról mondható el.
Andó Sándor: Jó, köszönöm szépen. Van? Nincs. Nincs más hozzászóló, jó. Akkor a Pénzügyi Ellenőrző Bizottság az Örkény István Színház Nonprofit Kft számviteli beszámolóját és üzleti jelentését tudomásul veszi és javasolja megtárgyalása a Közgyűlésnek. Szavazzunk most! Megállapítom, hogy egyhangúan szavazással javasolja és elfogadja.
Hutiray Gyula: Köszönöm szépen. A Gazdasági Bizottság úgy dönt, hogy az Örkény István Színház 2012. évi beszámolóját és üzleti jelentését a Közgyűlésnek tárgyalásra és elfogadásra javasolja. Aki ezzel egyetért, 5 igen egyhangú. Üzleti terv.
Andó Sándor: Igen, akkor folytatjuk ugyan ezen a napirenden belül az üzleti tervvel. Az Örkény István Színház Nonprofit Kft üzleti terve. Itt is végül is azt gondolom, hogy a 70%-os kihasználtság ez egy kicsit alul van tervezve. Biztos, hogy van egy biztonsági igény is a színházvezetés részéről. Jó. Van-e erre megjegyzés, hogy nem annyira alultervezi, így látja, stb. Igen?
Herboly Domonkos: HA szabad egy mondatot csak, hogy volt nekünk sajnos olyan évünk, amikor két vezető színészünk is elég komoly betegséggel küzdött. Az Örkény Színházról azt kell tudni, hogy ugye egy relatív kis társulattal rendelkező színház, tehát nálunk csak egy szereposztás van minden darabban és ebből az következik, ezért is vagyunk mindig óvatosak, mert egy-egy betegség az borzasztóan nagy károkat tud ilyen értelemben is okozni. Hogy előadások maradnak el, hirtelen nagyon sokat tudunk bukni, ezért vagyunk nagyon óvatosak. Ez egy nagyon fontos intő jel volt nekünk, 2011-ben volt ez a sajnálatos két betegség, úgyhogy ezért is vagyunk ennyire óvatosak. Köszönöm.
Andó Sándor: Jó, köszönöm. Van jelentkező, megjegyzés? A Pénzügyi Ellenőrző Bizottság úgy dönt, hogy az Örkény István Színház Nonprofit Kft 2013. évi üzleti tervét tudomásul veszi és javasolja megtárgyalásra a Közgyűlésnek. Megállapítom, 5 igen szavazattal javasolja.
Hutiray Gyula: A Gazdasági Bizottság úgy dönt, hogy az Örkény István Színház 2013. üzleti tervét a Közgyűlésnek tárgyalásra és elfogadásra javasolja. Aki ezzel egyetért, kézfelemeléssel most szavazzon! 4 igen, 1 tartózkodással elfogadtuk.
Andó Sándor: Köszönöm és sok sikert kívánok a színház vezetésének, és jussanak el odáig, hogy két szereposztás legyen.
Herboly Domonkos: Köszönöm szépen.
Hutiray Gyula: Rögtön veszteségbe fordítja majd őket, de a közönségnek jobb lesz. 

HATÁROZATA


A Pénzügyi Ellenőrző Bizottság az Örkény István Színház Nonprofit Kft számviteli beszámolóját és üzleti jelentését tudomásul veszi és javasolja megtárgyalása a Közgyűlésnek.

Szavazás:    5   igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

HATÁROZATA


A Pénzügyi Ellenőrző Bizottság úgy dönt, hogy az Örkény István Színház Nonprofit Kft 2013. évi üzleti tervét tudomásul veszi és javasolja megtárgyalásra a Közgyűlésnek.

Szavazás:   5    igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


8. napirendi pont
Radnóti Miklós Színház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: 8-as számmal jelzett napirendi pont. Radnóti Miklós Színház Nonprofit Kft. 2012. évi számviteli beszámolója. Kérdezem a referatúrát, hogy van-e megjegyzése?
Nemesdy Ervin: Nincs megjegyzésünk.
Andó Sándor: Jó, nincs. 
Tüttő Kata nem mikrofonba beszél, nem érteni.
Hutiray Gyula: Egyszerű, a Madáchot a végére kell tenni.
Andó Sándor: Akkor kérdezem, hogy a könyvvizsgáló itt van? Igen. A vezetés részéről van itt valaki? Jó. Akkor az áfa kérdés az rendben van?
Radnóti Színház részéről: Igen.
Andó Sándor: Jó. Kérdezem a Bizottság tagjait, hogy van-e kérdés, megjegyzés? Nincs? Már messze van, mi? Jó. Akkor a Pénzügyi Ellenőrző Bizottság úgy dönt, hogy a Radnóti Miklós Színház Nonprofit Kft. számviteli beszámolóját és üzleti jelentését tudomásul veszi és javasolja a Közgyűlésnek megtárgyalásra. Szavazzunk most! Megállapítom, hogy egyhangúlag a Pénzügyi Ellenőrző Bizottság javasolja. Átadom a szót Hutiray elnök úrnak.
Hutiray Gyula: A Gazdasági Bizottság úgy dönt, hogy a Radnóti Miklós Színház 2012. évi beszámolóját és üzleti jelentését a Közgyűlésnek tárgyalásra és elfogadásra javasolja. Aki ezzel egyetért, 5 igen egyhangú. Köszönöm.
Andó Sándor: Következik a 2013. évi üzleti terv. Én azt kérdezem, hogy a 2012. évi látogatottság hány százalékos volt?
Hutiray Gyula: Legyen kedves mikrofonba.
Lukács Cecília: Lukács Cecília, gazdasági osztályvezető képviseli.
Andó Sándor: Jó. Parancsolj. Nincs kérdés? Üzleti tervvel kapcsolatban, megjegyzés? Hogy látják a TAO támogatásnak a lehetőségét a 2013. évben, hogy évé végén lehet realizálni, de megvannak a lehetséges támogatók? Megvannak. Kiváló.
Nem érteni a választ.
Andó Sándor: Jó. Akkor a Pénzügyi Ellenőrző Bizottság úgy dönt, hogy a Radnóti Miklós Színház Nonprofit Kft. 2013. évi üzleti tervét tudomásul veszi és javasolja a Közgyűlésnek megtárgyalásra. Megállapítom, hogy egyhangú szavazással. Köszönöm szépen.
Hutiray Gyula: A Gazdasági Bizottság úgy dönt, hogy a Radnóti Miklós Színház 2013. évi üzleti tervét a Közgyűlésnek tárgyalásra és elfogadásra javasolja. Aki ezzel egyetért 4 igen és egy tartózkodással. Nem mindegyiknél, csak amelyiknél eszedbe jut.
Tüttő Kata nem mikrofonba beszél, nem érteni.
Hutiray Gyula: Nem mindegyiket, csak amikor eszedbe jut. Először, de aztán mikor szavazni kellett, néha megszavaztad. Hát így tetszett járni. Tudom, velem is előfordult már, hogy nemet nyomtam és igent gondoltam.

HATÁROZATA


A Pénzügyi Ellenőrző Bizottság úgy dönt, hogy a Radnóti Miklós Színház Nonprofit Kft. számviteli beszámolóját és üzleti jelentését tudomásul veszi és javasolja a Közgyűlésnek megtárgyalásra.

Szavazás:   5    igen,   0   nem,    0   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

	A Pénzügyi Ellenőrző Bizottság    94 /2013. (05.07.) PEB sz.
HATÁROZATA


A Pénzügyi Ellenőrző Bizottság úgy dönt, hogy a Radnóti Miklós Színház Nonprofit Kft. 2013. évi üzleti tervét tudomásul veszi és javasolja a Közgyűlésnek megtárgyalásra.

Szavazás:   5    igen,   0   nem,    0   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


9. napirendi pont
Szabad Tér Színház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: 9-es számmal jelzett napirendi pont, Szabad Tér Színház Nonprofit Kft. 2012. évi számviteli beszámolója. Kérdezem.
Nemesdy Ervin: Nincs kiegészítés.
Hutiray Gyula: Hol van a könyvvizsgáló?
Andó Sándor: Könyvvizsgáló?
Hutiray Gyula: Meg a gazdasági vezető? Szabad lenne ide kérni Önöket, valahova a mikrofonhoz?
Andó Sándor: Könyvvizsgáló.
Siklós Márta: Igen, itt vagyok.
Andó Sándor: Tehát az áfával kapcsolatban.
Siklós Márta: Nagyon kisszámú tiszteletjegy, de van a társaságnál. Ezek a tiszteletjegyek 0 Ft-os értéken vannak és utánuk az áfa nem kerül megfizetésre.
Andó Sándor: Ez a Kolumbusz tojása. Ezt most minden könyvvizsgáló hallotta és szerintem ennek azért biztos, hogy van egy bibije. Mintha Önök csinálnák ezt egyedül, de végül is itt a lényeg az, hogy ezt jegyzőkönyvbe tetszett mondani, és valóban majd egy állásfoglalást evvel kapcsolatban kérünk és el fogja dönteni a kérdést. Szabad Tér Színházhoz tartozik a Margitszigeti Szabadtéri Színház és a Városmajori Színház. Ez egy időszakos működés, és valójában ennek vannak előnyei, hátrányai és erről igazán a vezető tudna beszámolni, hogy itt a…
Szabadtér Színház részéről beszél valaki mikrofon nélkül, nem érteni.
Andó Sándor: Tehát Ön képviseli a színházat.
Hutiray Gyula: Nem a könyvvizsgáló képviseli, hanem. Ki képviseli a színházat? Szabad, aki képviseli a színházat? Mikrofonba, ha lehet.
Czifferszkyné Németh Ágnes: Czifferszkyné Németh Ágnes vagyok.
Andó Sándor: Az lenne a kérdés, hogy Ön hogy látja a Szabad Tér Színháznak a helyzetét, hogy jelentős bemutatók előtt állnak, vagy nem állnak jelentős bemutatók előtt, fölfelé mennek, vagy a lefelé mennek? Az üzleti terv szerint elég visszafogottan terveznek.  Nem tudom, hogy mondana-e egy pár szót kiegészítésképp?
Hutiray Gyula: Tessék bekapcsolni a mikrofont! Most jó.
Czifferszkyné Németh Ágnes: Tehát 1-2 bemutatónk lesz és ugye a szabad tér adott, hogy milyen az időjárás, tehát, hogy milyen lesz. Mondjuk a bevételt, a jegybevételt, azt valamilyen szinten alacsonyan tervezzük, mert ez teljesen bizonytalan, hogy milyen az időjárás. Az előadásszámunk viszont az elég sok, közel 100 produkciónk lesz.
Andó Sándor: De nyereségesek?
Czifferszkyné Németh Ágnes: Igen.
Andó Sándor: Na most ugye többször is megjegyeztem, hogy a színházaknál, de egyszer biztosan, hogy itt az üzleti terv nem tartalmazza sem a repertoár darabokat, sem a bemutató darabokat. Ugye azért valamit mégis tervezek a tavalyi év alapján lehetőleg végül is az derül ki, hogy a színház tud működni, de olyat azért nem vállalnak be, amit nem tudnak teljesíteni. Ami persze helyes, de valójában mi az Önök célja és elképzelései, tehát, hogy mit fognak bemutatni? Mondta, hogy egy új bemutató lesz? 
Czifferszkyné Németh Ágnes: Nem.
Andó Sándor: Hanem?
Czifferszkyné Németh Ágnes: Kettő vagy három.  A Margitszigeten lesz kettő, a Városmajorban pedig egy.
Andó Sándor: És ez melyik kettő?
Czifferszkyné Németh Ágnes: Igen, a pillangó.
Hutiray Gyula: Legyen szíves bekapcsolni a mikrofont!
Siklós Márta: A Margitszigeten a Pillangó kisasszony az egyik, de én nem tudom a 2013. évi műsort, úgyhogy azonnal hozom.
Andó Sándor: Úgy emlékszem, hogy tervezik nem az István a királyt, hanem István király bemutatását.
Czifferszkyné Németh Ágnes: Opera lesz. Augusztus 20-án, igen.
Andó Sándor: Ha az üzleti tervben megjelenne, hogy nagyon komoly dologra vállalkozunk. Jelmezre is, de lehet, hogy nem, de jó. Tehát én ezt hiányolom ebből. Ez egy óriási dolog a Margitsziget is. A turista forgalom szempontjából is, különösen zenés darabokat tűznek műsorra, különösen a megfelelő marketing van, akkor ez egy óriási közösségi érdeklődéssel menne, és én szerintem jó elképzelés az, hogy a városmajori színházban balettet akarnak bemutatni, de ez nem jelenik meg ebben az anyagban. Tehát ezt Önök tudják, mert máshol megjelenik, de ebben az anyagban viszont nem jelenik meg. Ugyan úgy, ahogy persze a többi színháznál sem. Jó, hát ez semmi. Van több jelentkező. Ki volt előbb? Hutiray elnök úr.
Hutiray Gyula: Köszönöm szépen. Én azt látom, hogy 2011-ben az üzemi üzleti eredmény mínusz 97 millió volt, ez majdnem 100 millióval romlott 2012-ben. 2012-ben az üzemi eredmény 192 millió forint veszteség volt és ezt mérsékelte, agy kompenzálták a rendkívüli bevételek, ami 11-ben 159 millió volt, 12-ben 231 millió. Ez az egyéb bevételek között kellene számolni, nem ott van. Ez a problémám, hogy miért van rendkívüli bevételként elszámolva, ha ez TAO? Tehát akkor nem itt kéne lenni.
Siklós Márta: Bocsánat.  A támogatások elszámolásával kapcsolatban a számviteli törvény úgy rendelkezik, hogy rendkívüli bevételek között kell őket nyilvántartani.
Hutiray Gyula: Szerintem tárgyalunk itt 17 társaságot, abból legalább 14 az színház. Ha nagyjából egyforma elven készülnének ezek a beszámolók, szakmai szempontból, azt azért értékelni tudnám. Lehet, hogy elkerülte a figyelmemet, de nálam csak ez tűnt föl a Szabad Tér Színház ahol ezt a rendkívüli bevételek között mutatta ki egy ilyen sort, hogy ilyen összeget, de ez semmiképpen sem tartom helyén valónak. Azt gondolom, hogy ezt korrigálni kell.
Siklós Márta: Amennyiben úgy gondolják, hogy egységes elveket kívánnak érvényesíteni a színházak elszámolásánál, akkor természetesen elfogadjuk. (Többit nem érteni, kikapcsolt a mikrofon.)
Hutiray Gyula: Szeretném megkérdezni az önkormányzat könyvvizsgálóját, aki szabadidejében most éppen itt van, hogy mi a véleménye erről a kérdésről? Tisztán szakmai szempontból.
Prinz János: Köszönöm szépen, hát nem szabadidőmben vagyok, mert ugye átültem képletesen a másik székbe és figyelemmel kísérem a konzultációt. Megítélésem szerint a felvetés jogos, és valóban egységességre kell törekedni. És akár csak az egyéb témákban, azért is maradtam és figyelek, hogy mi az ami esetleg, bár erre felhatalmazást külön nem kaptam, de a könyvvizsgálókat is ugye megkeresve megoldást találunk. Igen.
Siklós Márta: (Nem érteni, nem mikrofonba beszél.) A támogatás rendkívüli bevétel.
Többen beszélnek egyszerre mikrofon nélkül, nem érthető.
Hutiray Gyula: Azt szeretném kérni a kolléganőtől, aki felpattant, hogy akkor mikrofonba nevével együtt, amit mondott, azt ismételje meg, mert így nem tudok vele mit kezdeni!
Fábik-Balogh Éva: Fábik-Balogh Éva vagyok, a Radnóti és a Vígszínháznak a könyvvizsgálója, és a számviteli törvény úgy rendelkezik, hogy ha a támogatást fejlesztési célra kapjuk, akkor rendkívüli bevételként kell kezelni, ha költségek fedezetére, akkor egyéb bevétel. Tehát attól függ, mire kaptuk. Nem lehet másképp, ez így rendelkezik a törvény.
Hutiray Gyula: Köszönöm szépen, akkor én azt a kérdést teszem fel, hogy ezt a 231 milliót, ami itt szerepel a rendkívüli bevételek között, ezt milyen célra?
Siklós Márta: Ez támogatási szerződésenként kell megnézni, de nem tudom, hogy minden egyes támogatási szerződés tartalmazza-e a cél szerinti nyújtást. Például, hogy a Fővárosi Csatornázási Művekkel kötött szerződésben, vagy egyéb szerződésekben ilyen célú kifejezetten a cél meg van-e nevezve. Ennek alapján egységesen rendkívüli bevételként történt ezeknek az elszámolása.
Hutiray Gyula: Én ezt nem tartom elfogadható válasznak.
Andó Sándor: Jó. Fekete úr.
Fekete László: Köszönöm szépen. Az a kérdésem, hogy ez a Főváros és a kormány közös támogatásával megújulva újították meg a Margitszigeti Szabadtéri Színpadot, saját forrás van-e ebben a felújításban, vagy pedig ez kizárólag állami és fővárosi forrásból történt?
Siklós Márta: Nem tudom pontosan, hogy most a 2013-as éves beruházásra kérdez rá?
Fekete László: 20123-ban befejezett tényként írja, tehát akkor az azt jelenti, hogy ennek valami előzménye már kellett, hogy legyen. Saját forrás van benne.
Siklós Márta: A 2013-as üzleti tervhez található egy beruházás részletezéséről szóló kiegészítés, és ebben benne van, hogy a beruházás tervezett költségigénye 551 millió forint és ehhez az önkormányzat 443 millió forint támogatást adott a színház részére.
Fekete László: És a kormány?
Siklós Márta: Nem. Ebben benne van, nincs külön. Szó szerint az van benne, hogy az önkormányzat részére történő továbbszámlázás, igen 443.307.000 forint értékben történik, nincs külön kormánytámogatás rá.
Andó Sándor: Befejezték? Tessék parancsolni!
Balogh László: Azt hiszem nem vita kérdése, hogy a számviteli törvény mit, mit ír elő. Viszont meg lehet oldani, hogy mindazokat a támogatásokat, amelyeket a színházak kapnak a működésre, csak a kifejezetten fejlesztési, beruházási, új célú létrehozására kapott támogatás kerüljön rendkívüli bevételként, mert az egyéb, az egyéb bevétel a működést meg az egyéb létfenntartást, mint szükségletet támogatja. Tehát a támogatás során hangsúlyozni kell kiemelten mindazokat, amelyek fejlesztési célra kapnak a színházak, ez esetben rendkívüli bevétel, és nem lesz vita, csak magyarázni, értelmezni fogjuk a számviteli törvényt, elnézést kérek.
Andó Sándor: Van-e más megjegyzés? Nincs?
Hutiray Gyula: Üzleti tervről is beszélünk már, vagy arra majd utána?
Andó Sándor: Szerintem üzleti terv is volt. Katika, hol tartunk, ugye üzleti terv? Csak a számviteli beszámoló?
Hutiray Gyula: Én eddig csak arról beszéltem. Kétlem, hogy az üzleti tervről is beszéltünk most. Biztos, hogy még nem szavaztunk, azért tudom, mert nem fogom megszavazni.
Andó Sándor: Jó, akkor nézzük. Úgy látom, hogy más kérdés nincsen, akkor jelenleg beszéltünk a számviteli beszámoló és üzleti jelentésről és nagyon sporatikusan érintettük az üzleti tervet is.
Hutiray Gyula: Akkor még az üzleti terv jön.
Andó Sándor: Szerintem, hogy akkor lehet, hogy tudunk egybe dönteni, hogy még az üzleti tervről is akkor váltsunk pár szót, amennyiben van egyetértés. Igen? Hutiray úr.
Hutiray Gyula: Üzleti terv. Szabad Tér. Tehát ugye van ez a mondat, amit a Fekete képviselő úr már kérdezett, hogy megújulást. Én úgy tudom, hogy ezt a projektet, tehát a Margitszigeti Szabadtéri Színpadnak a felújítását, aminek a nagyságrendje fél milliárd forint, pontos összeget nem tudok, és ami nem szerepel ebben az anyagban, ennek a szervezése, lebonyolítása a színház feladata. És erről sincs egyetlen egy betű se, egyetlen egy betű sincs az üzleti tervben. Hogyan fogja bonyolítani a színház ezt a feladatot, hogyha erre semmilyen költséget nem tervez, semmilyen kiadást nem tervez, hozzáteszem, persze semmilyen bevételt nem tervez. Az hogy ingyen és bevétel nélkül, mondjuk a jegybevétele terhére egy ilyen felújítást fog tervezni, hát én ezt elképzelhetetlennek tartom, és egyszerűen fel nem tudom fogni, hogy egy ilyen üzleti tervet hogy lehet lerakni az asztalra, ami erre a kérdésre nem tér ki. Amikor szerepel az a mondat, hogy a fesztivál és programok fő játszóhelye a 75 éves margitszigeti szabadtéri színpad, mely a Főváros és a kormány közös támogatásával megújulva fogadja már az idei évadban a fesztivál közönségét, de hogy ez minden szám nélkül, és minden részlet nélkül szerepel az üzleti tervben? Azt egyszerűen nem értem, hogy hogy képzelik. Hogy fogják ezt megvalósítani, hogyha ehhez nem tartozik egyetlen egy forint kiadás, egyetlen egy forint bevétel?
Andó Sándor: Referatúra erre tud válaszolni?
Nemesdy Ervin: Nem. (Nem érteni.)
Hutiray Gyula: Nincsen bekapcsolva a mikrofonja.
Siklós Márta: Pedig komolyan bekapcsoltam. Tehát alapvetően ez az ügyvezetés kompetenciája és ezzel kapcsolatos felhatalmazást nem adott arra, hogy különösebben nyilatkozzunk. Én csak azt tudom ezzel kapcsolatban elmondani, hogy a 2013-as üzleti tervhez készült egy kiegészítés. Ebben a kiegészítésben azok a számok a szerepelnek, én az előbb ebből olvastam fel, tehát ebben szerepelnek a projekt kivitelezéssel kapcsolatos számok, és költségek. A projekt jelenleg is folyik. Tehát a kivitelezés az már elkezdődött, és ezzel kapcsolatban azok a számadatok elérhetők, amelyek a kiegészítő jelentésben találhatók. Ennyit tudok ezzel kapcsolatban mondani.
Andó Sándor: Hutiray elnök úr.
Hutiray Gyula: Én javaslom, hogy az üzleti tervet vegyük le a napirendről, nem tárgyalható ebben a formában. Ez egy olyan jelentős tétel a színházban, vagy a társaság életében, hogy ezt egységesen kell bemutatni. A beszámolót azt tudjuk tárgyalni, de az üzleti tervet szerintem nem lehet így.
Andó Sándor: Referatúra?
Nemesdy Ervin: Elnézést, de ebbe nekünk álláspontunk nem lehet, tehát mi meg fogjuk vizsgálni, amit beküldenek, ha jön erre újabb anyag, akkor azt megnézzük, hogy az milyen. De gyakorlatilag mást én nem tudok mondani.
Andó Sándor: Jó. Ügyrendi javaslat, szavazunk most. Tehát az üzleti tervet ne tárgyalja a Pénzügyi Ellenőrző Bizottság, illetve tárgyalja, amikor megfelelő adatokkal alátámasztva kerül a Bizottság elé az előterjesztés. Szavazzunk most! Egyhangú. 
Hutiray Gyula: A Gazdasági Bizottság szintén az üzleti terv napirendről való levételéről, kérem szavazzon! Aki egyetért a levétellel, 5 igen, egyhangú. Akkor az üzleti tervet nem tárgyaljuk és a többiről meg majd szavazunk.
Andó Sándor: Jó, akkor viszont tudunk szavazni a számviteli beszámoló és üzleti jelentésről. A Pénzügyi Ellenőrző Bizottság úgy dönt, hogy elfogadja, tudomásul veszi a számviteli beszámolót és javasolja Közgyűlésnek megtárgyalásra. Szavazzunk most! Tehát a Pénzügyi Ellenőrző Bizottság tudomásul veszi a számviteli beszámolót és üzleti jelentést és javasolja Közgyűlésnek tárgyalásra. Na de most szavazzunk! Aki igennel szavaz, aki tartózkodik, aki ellene szavaz. 2 tartózkodással és 3 ellenszavazattal nem javasolja a Bizottság és nem veszi tudomásul. Úgyhogy köszönöm szépen, várhatóan egy következő bizottsági ülésen erre visszatérünk. Köszönöm szépen.
Siklós Márta: Ha megengedne még egy szót.
Hutiray Gyula: A Gazdasági Bizottság úgy dönt, hogy a Szabad Tér Színház 2012. évi beszámolóját és üzleti jelentését tárgyalásra a Közgyűlésnek javasolja. Aki ezzel egyetért nincs ilyen. Aki nem ért egyet vele 3, aki tartózkodott 2. Köszönöm szépen.
Andó Sándor: Várhatóan visszatérünk rá, jó?
Siklós Márta: Természetesen, egy szót, még egy mondatot megengednek?
Andó Sándor: Hogyne, persze.
Siklós Márta: Köszönöm szépen. Annyit szeretnék elmondani, hogy természetesen tudomásul véve, és továbbítva a bizottság álláspontját, azért azt szeretném elmondani, hogy a társaság évek óta nyereségesen működik. Ez itt eddig nem hangzott el.
Andó Sándor: Én mondtam. 
Siklós Márta: 2011-ben 60 millió, 2012-ben 40 millió forint nyereséget ért el és azt gondolom, hogy ez ebben a gazdasági helyzetben mindenképpen értékelendő, az egyéb bevétel rendkívüli bevétel problematika az eredményt illetve a beszámolót azt alapvetően nem befolyásolja. Természetesen ennek megfelelően a következőkben elkészítjük a beszámolónkat.
Andó Sándor: Köszönöm szépen.
Siklós Márta: Köszönöm szépen.
Andó Sándor: Jó munkát kívánok. 
/Ügyrendi javaslat!/

/Határozati javaslat: A Pénzügyi Ellenőrző Bizottság úgy dönt, hogy leveszi napirendjéről a Szabad Tér Színház 2013. évi üzleti tervét, és akkor fogja tárgyalni, amikor megfelelő adatokkal alátámasztva kerül a Bizottság elé az előterjesztés./

HATÁROZATA


A Pénzügyi Ellenőrző Bizottság úgy dönt, hogy leveszi napirendjéről a Szabad Tér Színház 2013. évi üzleti tervét, és akkor fogja tárgyalni, amikor megfelelő adatokkal alátámasztva kerül a Bizottság elé az előterjesztés.

Szavazás:    5   igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

/Határozati javaslat: A Pénzügyi Ellenőrző Bizottság úgy dönt, hogy tudomásul veszi a Szabad Tér Színház 2012. évi számviteli beszámolóját és üzleti jelentését, és javasolja Közgyűlésnek megtárgyalásra./

A Pénzügyi Ellenőrző Bizottság úgy dönt, hogy tudomásul veszi a Szabad Tér Színház 2012. évi számviteli beszámolóját és üzleti jelentését, és javasolja Közgyűlésnek megtárgyalásra.

Szavazás:    0   igen,   3   nem,    2   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


10. napirendi pont
Thália Színház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Következik a 10-es számmal jelzett előterjesztés, Thália Színház Nonprofit Kft. 2012. évi számviteli beszámolója. Ki van itt a színháztól? Thália?
Csécs Tamás: Jó napot kívánok, Csécs Tamás vagyok a gazdasági igazgató. Csécs Tamás vagyok. És könyvvizsgálónkra várok.
Andó Sándor: Szokásos kérdésem fölteszem, hogy rendben van minden a Tháliánál? Rendben van? Jó. Tehát először vesszük a számviteli beszámolót és utána az üzleti tervet. Na, most én nagyon megkérem, hogy tessék helyet foglalni. Nagyon-nagyon komoly anyagot kaptunk, talán a legkomolyabb anyagot a Thália Színháztól. De el is mondhatjuk viszont, hogy a Thália Színház viszont egy egészen más színház, mint a többi színház. És mondhatjuk, hogy rendkívül könnyű helyzetben van, mert hát könnyedén kicseréli a társulatot bármikor és mégis üzleti szempontok dominálnak. Én azt gondolom, hogy egy nagyon körültekintő jelentést kaptunk. Én bele se tudnék kötni, de Hutiray úr lehet. Megadom a szót.
Hutiray Gyula: Beszámolóhoz nincs megjegyzésem, majd az üzleti tervhez.
Andó Sándor: Jó. Akkor Tüttő Kata képviselő asszony.
Tüttő Kata: Köszönöm szépen. Én olyan mélységében nem tudtam elmélyülni benne, hogy oké nyilván engem az értékelésben megzavart ugye a mikroszkópnak a beolvadása. Én nem bírtam szétválasztani az adatokat, tehát…
Csécs Tamás: Nem is lehet.
Tüttő Kata: Akkor jó. (Nem érteni.)
Csécs Tamás: Ez így zavaró tényező, ez tény és való.
Tüttő Kata: Bocsánat. Nehéz volt lényegében szétválasztani alapjában véve nem látok problémát. Amit én megjegyzendőnek tartanék, hogy a Thália is azon színházak közé tartozik, ahol a TAO támogatásból nagyon magas a fővárosi cégektől kapott támogatás aránya. Jelen esetben közel 75%. Nem tudom ki a fő szponzor egyébként a fővárosi cégek közül, vagy több van?
Csécs Tamás: Az FKF volt és a Csatornázási Művek.
Tüttő Kata: Köszönöm szépen. Ez csak azért volt fontos, mert várhatóan egyszerre csak egyikünk tud beszélni a mikrofonba. Ez azért fontos, mert nem tudjuk milyen lesz ez a 2013-mas év és várhatóan a piacról kellene összeszedegetni a támogatásokat. Nyilván tudja azt a menedzsment is, nem tudom mennyi támogatást tud ehhez hozzátenni a városvezetés. Jó. Oké. Én azt gondolom. Oké én akkor Nyilván nem csak a Tháliára vonatkozik. Én azt gondolom, hogy ebben az ügyben nem hagyhatóak magukra a színházigazgatók. Mert van olyan színházigazgatói kör, akinek már van kialakult kapcsolatrendszere. Ők sincsenek könnyű helyzetben a magántársaságokkal, hiszen a magáncégek nyereségessége is erősen változó, és inkább romló, mint javuló, de azon színházigazgatók számára én azt gondolom, hogy a tulajdonosnak igenis segítséget kell nyújtani abban, hogy a piacról, vagy állami cégektől inkább, leginkább nem is piacról, de állami társaságoktól, amik nem fővárosi társaságok, és nyereségesek, igenis adjanak nekik segítséget, hogy ne maradjanak ebben magukra. Mert ez nekünk is érdekünk, hogy ezt a TAO-t össze tudják maradéktalanul gyűjteni. És ebben nem érdemes kísérletezgetni, hogy sikerül-e vagy sem nekik. Mert ha nem sikerül, akkor mi fogjuk kifizetni a végén. Köszönöm.
Andó Sándor: Tüttő Kata képviselő asszony röviden azt akarom elmondani, rezsicsökkentés egyik eredményeképpen várhatóan a TAO képzése nehézségekbe fog ütközni, de ezt még nem tudjuk, hogy milyen nehézségekbe és milyen mértékig. Itt csak azt lehet mondani, hogy akinek a szponzora a Főgáz volt, az már kereshet, az már biztosan.
Tüttő Kata: (Nem érteni.)
Andó Sándor: Jó, de én szerintem ezt jobban tudják a színházigazgatók, mint mi, és várhatóan a szabad piacon ténylegesen találnak megfelelő támogatókat. Vagy a városvezetés megtalálja azt a megoldást, hogy lehet ezt a problémát áthidalni. Tehát azt lehet mondani, hogy a számviteli beszámolóval döntési helyzetben vagyunk. Szavazzunk a számviteli beszámolóról, tehát a Thália Színház Nonprofit Kft. számviteli beszámolóját a Pénzügyi Ellenőrző Bizottság tudomásul veszi és javasolja a Közgyűlésnek megtárgyalásra. Szavazzunk most! Egyhangúlag elfogadta a bizottság. Köszönöm szépen.
Hutiray Gyula: A Gazdasági Bizottság úgy dönt, hogy a Thália Színház 2012. évi üzleti évről szóló beszámolóját és üzleti jelentését a Közgyűlésnek tárgyalásra és elfogadásra javasolja. Aki ezzel egyetért, 4 igen és Kata, Thália Színház, 5 igen, egyhangú. Köszönöm szépen. És akkor folytatjuk az üzleti tervvel.
Andó Sándor: Áttérünk az üzleti tervre. Úgyhogy van szóbeli kiegészítés? Nincs. Igen, Hutiray Gyula elnök úr.
Hutiray Gyula: Egyetlen kérdést szeretnék itten tisztázni, hogy az üzleti tervben különböző címszavakban vagy jogcímeken vannak árbevételek tervezve, többek között: TV felvétel, rádiójáték, TV játék. Ebből legalábbis a rádiójátéknak az egyik helyszíne az a hangstúdió, amit a MTVA-val, vagy hogy hívják őket, bocsánat igen, MTVA-val közösen alakítottak ki, lényegében az MTVA forrásaiból?
Csécs Tamás: Így van, az a Tháliának a saját forrásából került kialakításra. Csak a technika az MTVA-é.
Hutiray Gyula: Tehát akkor köszönöm a kiegészítést. Tehát ebben a helyiségben, vagy helyiségcsoportban lévő technikák a Műsorszolgáltató, Támogató és Vagyonkezelő Alap eszközeivel, magát a helyiségeket a Thália eszközeiből alakították ki. Ezzel kapcsolatban az üzleti terv szól arról, hogy stratégiai együttműködési megállapodást kötöttek arról és ezt fontosnak tartom itt a Gazdasági Bizottság és a Pénzügyi Ellenőrző Bizottság együttes ülésén elmondani, hogy erre vonatkozó hasznosítási szerződés viszont mind a mai napig nem került elfogadásra a Thália Színház és az MTVA között, méghozzá azért, mert a Fővárosi Önkormányzat Főpolgármesteri Hivatalánál nem sikerült ezt a szerződést olyan állapotba hozni, hogy ez jóváhagyható legyen. És ebbe a jegyzőkönyvi megjegyzésben szeretném felkérni a Főjegyző asszonyt, hogy hasson oda, hogy a Hivatal további károkozást a Thália Színház felé ne eszközöljön. Havi 300.000 Ft + áfa bérleti díjról van szó, amit a műsorszolgáltatási alap fizetne a Thália Színháznak egy olyan helyiség bérletéért, amit a szokásos konstrukcióban a Thália Színház bérel a Fővárostól fele ennyiért. Százvalahány ezer forintért. Semmilyen legitim okát nem látom annak, hogy ez az időhúzás ellehetetlenítse ezt a programot. Ezt a jegyzőkönyv részletet Főjegyző asszonynak készülök majd elküldeni. Köszönöm szépen. Ha valaki javasol határozati javaslatot, azt meg fogom szavazni. Én ennyit mondtam. De bocsánat akkor még hozzáteszem azt, hogy azért ezt a megjegyzést biztos vagyok benne, hogy Főpolgármester-helyettes úr nem ellenzi. Köszönöm szépen.
Andó Sándor: Én is köszönöm. Jó, csak nem lényeges az az egy, szeretném megkérdezni, hogy a színházat terhelő APEH bírság és késedelmi kamat az összesen mennyi volt?
Csécs Tamás: Négyszáz pár ezer forint. És ez nem a színházé volt, hanem a Mikroszkópnak a kapcsolata volt. Kapcsolódó vizsgálat. Négyszáz pár ezer forint. Mindjárt megnézem.
Hutiray Gyula: Négyszáz és pár. Négyszáz és valamennyi.
Andó Sándor: Ja, hogy nem millió.
Csécs Tamás: Nem, nem, nem, ezer.
Andó Sándor: Mert nem jellemző.
Csécs Tamás: 418.000. És ráadásul ez a Mikroszkópnak egy korábbi vizsgálatából adódott.
Andó Sándor: Jó. Tehát úgy látszik, tehát én azt gondolom, hogy a Thália Színháztól tényleg egy rendkívül részletes anyagot kaptunk és valójában minden kérdésre számot lehet vetni. Jó, hát szavazzunk az üzleti tervről, jó. A Pénzügyi Ellenőrző Bizottság tudomásul veszi az üzleti tervet és javasolja a Közgyűlésnek megtárgyalásra. Szavazzunk most! Bocsánat. Egyhangú, köszönöm. Átadom a szót.
Hutiray Gyula: Köszönöm szépen. A Gazdasági Bizottság úgy dönt, hogy a Thália Színház 2013. évi üzleti tervét a Közgyűlésnek tárgyalásra és elfogadásra ajánlja. Aki ezzel egyetért, 4 igen, 1 tartózkodás, ha jól látom. Elfogadtuk.
Andó Sándor: Köszönöm szépen, és további eredményes munkát kívánok. 
/Határozati javaslat: A Pénzügyi Ellenőrző Bizottság úgy dönt, hogy Thália Színház Nonprofit Kft. számviteli beszámolóját tudomásul veszi és javasolja a Közgyűlésnek megtárgyalásra./

HATÁROZATA


A Pénzügyi Ellenőrző Bizottság úgy dönt, hogy Thália Színház Nonprofit Kft. számviteli beszámolóját tudomásul veszi és javasolja a Közgyűlésnek megtárgyalásra.

Szavazás:   5    igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

/Határozati javaslat: A Pénzügyi Ellenőrző Bizottság úgy dönt, hogy tudomásul veszi Thália Színház Nonprofit Kft. üzleti tervét és javasolja a Közgyűlésnek megtárgyalásra./

HATÁROZATA


A Pénzügyi Ellenőrző Bizottság úgy dönt, hogy tudomásul veszi Thália Színház Nonprofit Kft. üzleti tervét és javasolja a Közgyűlésnek megtárgyalásra.

Szavazás:    5   igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


11. napirendi pont
Trafó Kortárs Művészetek Háza Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Következik a 11-es számmal jelzett előterjesztés, Trafó Kortárs Művészetek Háza Nonprofit Kft. 2012. évi számviteli beszámolója. Referatúra?
Nemesdy Ervin: Nincs kiegészítésünk.
Andó Sándor: Trafó részéről? Gazdasági igazgató, könyvvizsgáló? Minden rendben van. Van-e kérdés, megjegyzés a Trafóval kapcsolatban?
Tüttő Kata: Köszönöm a szót, elnök úr, én a Referatúrának azt a megjegyzését kicsit korainak érzem, amikor azt írja, hogy mind a szakmai, mind a gazdálkodási adatok azt mutatják, hogy a színház túlélte az elhúzódó vezetőváltásból származó bizonytalanságot, én azt gondolom, hogy ezt majd a 2013-as év fogja megmutatni, hiszen Szabó igazgató úr még ott volt 2012 júliusáig talán a színházban. Nincs semmilyen negatív feltételezésem, csak azt gondolom, hogy tulajdonosként azt még kicsit korai megállapítani, hogy milyen változásokat okoz, hiszen öt olyan hónap van, aminek van előkészítése, a 2013-as év fogja megmutatni. A Trafó azért is nyilván érzékenyebb tulajdonosi szempontból, hiszen arányaiban az egyik legtámogatottabb színház, hiszen itt a jegy árbevételek aránya az összbevételekben olyan 12 %-ot ér el. Itt az 1 jegyre jutó támogatás magas, bár nem a legmagasabb, nyilván a tulajdonosnak oda kell figyelnie, hogy mi az, amihez ilyen mértékű, jegyenként 8000 forintos támogatást ad, nyilván figyelemmel kell kísérni mind a szakmai munkát, mind a gazdasági munkát 2013-ban. 
Andó Sándor: Köszönöm szépen. Van-e erre reakció? Nincs?
Hutiray Gyula: Azt írja az üzleti terv, hogy a nézők átlagos életkora 32 év, de ezt sokallják, és a fiatalok felé szeretnének nyitni és szeretnének 28 éves átlagéletkort elérni. Nem az a bajom, hogy én akkor esetleg ebből kiszorulok, mint az igazgató úr is, meg még néhányan itt… , de én ezt nem egészen értem, mi a baj azzal, ha 32 éves lett valaki… hogy a költőt idézzem?
Nagy József: Nincs vele baj. Egyáltalán nincs semmi bajunk ezzel. A kortárs, kísérletező művészetről van szó, ez magába foglalja, hogy én és a csapat is nagyon szívesen látna sokkal több egyetemista korosztályú nézőt, és az viszont ott van valahol. Valójában ezzel azt szerettem volna megfogalmazni, hogy hiányolom az egyetemisták részvételét olyan mennyiségben, ahogyan én szeretném. Tehát ez nem egy általános tendencia, hogy mi le akarjuk szorítani a nézőknek az évszámát, nem, sőt.
Hutiray Gyula: Köszönöm szépen. Ha ezt egy számtanpéldává próbálom átformálni, azt jelenti, hogy az egyetemisták átlagéletkora valahol 21-22 év körül van, akkor a jelenlegi spektrumhoz képest kb. 40 %-os nézettségnövelést kívánnak ebből a korosztályból elérni, akkor fog kijönni ez a 28 a 32-ből.
Trafó részéről:  Mi átlagost írtunk. Azért megpróbáljuk más helyen is fiatalítani a közönségünket, nem csak az egyetemistáknál.
Hutiray Gyula: Köszönöm szépen. 
Andó Sándor: Úgy látom, több jelentkező nincs. Áttekintettük az üzleti tervet is? Biztos, hogy ez az a terület, ahol számtalan vélemény megfogalmazható lenne, de úgy látom, hogy nagyon egységesek vagyunk.
Hutiray Gyula: Ez az a műfaj, a Trafó, mármint az a tevékenység, ami ott folyik, akár a régi igazgató, akár az új igazgató, akár bárki más irányítása alatt, ami pontosan abból adódóan, hogy ez egy kísérletező, új dolgokat a fiatalabb és idősebb közönség elé vivő célkitűzés, természetesen ennek az üzleti megalapozottsága, az üzleti tervezésnek a megbízhatósága az szükségszerűen kérdőjeles. Emiatt természetesen minden ilyen üzleti terv, amit a Trafó, vagy egy hasonló jellegű intézmény elénk tárna, azzal kapcsolatban lehetne kérdőjeleket feltenni, De ebben az anyagban ezek a kérdőjelek olyan mértékben vannak rögzítve, hogy azt lehet hinni, hogy ennél megalapozottabb üzleti tervet nem lehet készíteni, vagy legalábbis lényegesen megalapozottabbat biztosan nem. Ezért gondolom azt, hogy további kérdések nélkül ez az üzleti terv helyénvaló és elfogadható.
Andó Sándor: A Pénzügyi Ellenőrző Bizottság tudomásul veszi és javasolja megtárgyalni a Trafó 2012. évi számviteli beszámolóját, külön szavazunk az üzleti tervről. Szavazzunk most. Megállapítom, hogy egyhangú, 5 igen, egyhangú.
Hutiray Gyula: a Gazdasági Bizottság úgy dönt, hogy a Trafó Kortárs Művészetek Háza Nonprofit Kft.  2012. évi üzleti évéről szóló beszámolót és üzleti jelentést a Közgyűlésnek tárgyalásra és elfogadásra ajánlja. Aki ezzel egyetért? 5 igen, egyhangú.
Andó Sándor: Üzleti terv: A Pénzügyi Ellenőrző Bizottság tudomásul veszi a Trafó 2013. évi üzleti tervét és javasolja a Közgyűlésnek megtárgyalásra. Szavazzunk most. Megállapítom, hogy 4 igen, 1 tartózkodás. A határozati javaslat elfogadva.
Hutiray Gyula: A Gazdasági Bizottság úgy dönt, hogy a Trafó Kortárs Művészetek Háza Nonprofit Kft. 2013. üzleti évére vonatkozó üzleti tervét a Közgyűlésnek tárgyalásra és elfogadásra javasolja. Aki ezt támogatja: 4 igen, 1 tartózkodással elfogadtuk. Köszönöm szépen.
/Határozati javaslat: A Pénzügyi Ellenőrző Bizottság úgy dönt, hogy a Trafó Kortárs Művészetek Háza Nonprofit Kft.  2012. évi számviteli beszámolóját tudomásul veszi, és javasolja megtárgyalásra a Közgyűlésnek./

	A Pénzügyi Ellenőrző Bizottság    99/2013. (05.07.) PEB sz.

A Pénzügyi Ellenőrző Bizottság úgy dönt, hogy a Trafó Kortárs Művészetek Háza Nonprofit Kft.  2012. évi számviteli beszámolóját tudomásul veszi, és javasolja megtárgyalásra a Közgyűlésnek.

Szavazás:   5   igen,   0   nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

/Határozati javaslat: A Pénzügyi Ellenőrző Bizottság úgy dönt, hogy a Trafó Kortárs Művészetek Háza Nonprofit Kft.  2013. évi üzleti tervét tudomásul veszi, és javasolja megtárgyalásra a Közgyűlésnek./

A Pénzügyi Ellenőrző Bizottság úgy dönt, hogy a Trafó Kortárs Művészetek Háza Nonprofit Kft.  2013. évi üzleti tervét tudomásul veszi, és javasolja megtárgyalásra a Közgyűlésnek.

Szavazás:   4    igen,   0   nem,    1   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


12. napirendi pont
Új Színház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Következik az Új Színház Nonprofit Kft. 2012. évi  számviteli beszámolója és 2013. évi üzleti terve. Köszöntöm a Színház igazgatóját, Dörner György urat. Köszöntöm a színház vezetését, könyvvizsgáló? Van.  Veressné Urbán Anna gazdasági igazgató, Miszori Anna könyvvizsgáló. Van kérdés?
Tüttő Kata: Nem tudom, kérdés-e? Inkább a Referatúra felé fogok kérdezni, aki értékelte az anyagot. Két színház esetében fordult elő, hogy 2/3-ára esett vissza a nézőszám, a József Attila az egyik, és az Új Színház a másik.  A József Attila legalább a jegy árbevételével nem esett vissza annyit, azért az Új Színház esetében nem 68 %-ra esett vissza a jegy árbevétel, hanem 58-ra.  Amellett, hogy elveszítette a nézőinek a harmadát, illetve nem tudom, kik az új nézők, de darabszámra elvesztette a harmadát, 20 ezer nézőt, amellett a jegy árbevétele még ennél is magasabb mértékben csökkent, gyakorlatilag 16 %-kal csökkent az egy darab eladott jegyre jutó bevételszám.  Ugyanez azért a József Attilánál legalább növekedett ugyanennyivel. Azt gondolom, hogy emellett nem lehet elmenni. Az a megjegyzés a Referatúra részéről számomra nem értelmezhető az első oldalon, hogy a 2011-12 évi elmaradt előadás különbözete 75 darab. Itt van egy olyan mondat, amin én azért sokat derültem, hogy ha nem maradt volna el ennyi előadás, akkor 14 ezer fővel magasabb nézőszámot regisztrálhatott volna a színház. Ez olyan, mintha a Gázművek azt írta volna, hogy ha eladtam volna még 100 millió köbméter gázt, akkor több lenne az árbevételem. Ha valaki ezt segítene ezt megmagyarázni. Ha nem 75 lett volna, hanem 150, akkor 28 ezer fővel több lett volna a látogatottság? Ezt a mondatot nem tudom értelmezni, hogy került ide? Azt sem tudtam értelmezni, hogy magának a Referatúrának ezen felül egyébként semmilyen megjegyzése nem volt, és semmilyen aggodalmát nem fejezte ki a színház jövőjével kapcsolatban. Pedig azt gondolom, hogy mind a csökkenő nézőszám, mind az egy nézőre jutó bevétel némi aggodalomra adhatna okot a tulajdonos számára. Szívesen látnám, ha ezt a megjegyzést valaki megmagyarázná. Az nem derült ki számomra, hogy mi volt végül az átlagos látogatottság. Van egy minimum szint, ami meg van határozva minden színháznál, ami a fenntartói megállapodásban foglaltatik. Egyébként én nem találtam meg egyenként, hogy a fenntartói megállapodásban vállalt feladatok teljesítése. Ahogy megtaláltam, a színházak többsége teljesíti, meg hát elég alacsonyan vannak színháztól is függően meghatározva ezek az értékek, nem derült ki számomra egyértelműen, hogy elérte, nyilván igen, de jó lenne ezt látni, hogy elérte ezt a szintet a látogatottság. De ha ezt elmaradt előadásokkal érte el, akkor ez is némi tulajdonosi megfontolásra ad okot.
Nemesdy Ervin: Nem akartam ehhez korábban hozzászólni, de nem csak ebben az esetben, az éves beszámolók értékelésénél egy szemléletbeli különbség van a képviselő asszony és köztünk. Ezen a jövőben változtatni kellene. Ez a különbség az, hogy a Referatúra az éves beszámolót, mint egy beszámolót kezeli, és azt vizsgálja, hogy megfelel-e azoknak a törvényi feltételeknek, amiknek meg kell felelnie, ezek alapján ezek a beszámolók, mint beszámolók elfogadhatók-e. Ehhez teszi hozzá azokat a kiegészítéseket. Továbbá az anyagok jelentős része, és most már nem csak a színházakról beszélek, hanem általában a cégekről, 180-200 oldalas anyagok is jönnek be. A mi feladatunknak tartjuk, hogy megfelelőképpen megpróbáljuk úgy zanzásítani a leglényegesebb dolgokat, hogy az Önök asztalára olyan viszonylag rövid anyagot tegyünk le, ami azokból a beszámolókból, kiegészítő mellékletekből, üzleti jelentésekből készül, amelyeket megkapunk, abból egy viszonylag elfogadható kerek egészet mutassunk be arra vonatkozóan, hogy az éves beszámolójuk hogy van. Szigorúan erre vonatkozóan adjuk meg a mi véleményünket, mert pillanatnyilag ebben az ügyben ezt tartottuk a dolgunknak. Természetesen egy másik vetület, ha egy valamikori jóváhagyott üzleti tervet majd egy év után vizsgálunk és az üzleti tervben előírt célokat összevetjük a megvalósítással, ami nem a cég működésének könyvvizsgálói értelemben, vagy éves jelentés értelmében van, ott ezekre a kérdésekre másfajta válaszokat kell adni. De pillanatnyilag mi így fogtuk fel ezt a feladatunkat és ennek megfelelően építettük fel ezt a rendszert. Ez egy vadonatúj rendszer, ha úgy tetszik, praktikusan ez a szemléletbeli különbség, ami Ön és köztünk megjelenik. Ezért ezekre a kérdésekre, amiket Ön feltesz, nem tudok egyértelmű választ adni. Egyébként ezeknek a szövegeknek a döntő része átvétele azoknak az anyagoknak, amelyeket önmagukról a színházak és a vállalatok bemutatnak. Mivel nekünk viszonylag nagyon rövid idő áll rendelkezésünkre ezeknek az anyagoknak az elkészítésére, az, hogy ezeket mi külön értékeljük, vagy erre vonatkozóan mi egy párbeszédet folytassunk, erre praktikusan ezen időszak alatt nem tudunk vállalkozni, egyszerűen az idő miatt sem. Itt van az alapvető különbség az Ön felvetése és a mi tevékenységünk között. 
Csomós Miklós: Valóban, én is amikor olvastam az anyagot, úgy gondoltam, nem magyaráz meg semmit, végig kell gondolni, azért próbálok meg a magyarázathoz kicsit közelebb kerülni. Arról van szó, hogy voltak olyan előadások, amelyeknél várhatóan nagyon alacsony lett volna a nézőszám, és a színháznak el kellett döntenie, hogy ennek ellenére megpróbálja az előadás megtartásával a nézőszámot növelni, és esetleg egy átlagot számolva akkor ez 14 ezer lett volna, ellenben a kiadásai sokkal nagyobbak lettek volna. Tulajdonképpen bármilyen furcsán hangzik, de ilyen esetben, ha az várható, hogy alacsony lesz a nézőszám, akkor ez előadás elmaradása anyagi haszonnal jár és nézőszám csökkenéssel. Elsőre ez ellentmondásos, de így van. 
Tüttő Kata: Nyilván egyáltalán nem ellentmondásos, de tudtam, miről van szó, azért sajtóban megjelent információ azzal kapcsolatban, hogy elég sok előadás elmaradt, a várható alacsony nézőszám miatt? De hát ez egy probléma, nem egy számviteli technikai kérdés, olyan tartalmi kérdés, amivel a tulajdonosnak foglalkozni kell, nyilván nem a Gazdasági Bizottság vagy a Pénzügyi Bizottság keretei között, ez azon túlmutató tulajdonosi kérdés. De ez a megjegyzés így önmagában nem állta meg itt a helyét. A Referatúrával kapcsolatban, én nagyon sajnálom, hogy Önökre zúdítottam ezt, de nem tudom kire zúdítani, miközben örülök egyrészről annak, hogy elindult egy ilyen folyamat. Gondoljon bele, Önöknek kevés ideje van, de nekem mennyi időm van arra, kb. nettó 3 napom, hogy átnézzem az összes cég összes anyagát. Tehát én sokkal rosszabb helyzetben vagyok. Mindig az a kérdés, ki a tulajdonos a végén. Ki az a személy, csoport, iroda, aki tulajdonosként nem technikailag szemléli a számokat, hanem tartalmában, összességében foglalkozik az egésszel. Ez a baj az összes ilyen közcéggel, erre vannak a holdingok kitalálva a gazdasági társaságok esetében, de ott se működik mindenhol, de ki a tulajdonos, aki nem a számokat látja, hanem összességében a folyamatokat érti és tudja kezelni, tudja érteni, hogy ez mit jelent egy színháznál, vagy egy egyéb profit orientált gazdasági társaságnál. Nem új probléma, nem a mostani városvezetés problémája, ez egy örökös probléma a köztulajdonnál, hogy hol jelenik meg a tulajdonosi szemlélet, és ki a végső tulajdonos. Jó az út, amin elindultunk, én vagyok az, aki mindig többet akar, és ezért elnézést kérek, nyilván ellenzékből ez könnyebb, mint kormányon, de az a bajom, hogy az anyag, amit előállítanak egyelőre ezen a szinten minimálisan használható. Merthogy az összes gazdasági számítás tulajdonképpen nem mond semmit, anélkül, hogy az ember ismerné az ágazat, a piac sajátosságait. Ahhoz külön ismeretekkel kell rendelkezni és rengeteg plusz munkát kell beletenni, mert önmagukban a számok, főleg itt a mérlegadatok itt pont semmit nem mondanak anélkül, hogy az ember mögé menne és nem is mutat semmit a likviditásmutató sem, mert itt ismerni kell a szabályozási hátteret, az adópiacot, minden sajátosságot. Elnézést a kitérőért, és elnézést a Referatúrától, de szeretném, ha a folyamatok előre jutnának. Visszatérek az Új Színházra. Egy fontos adat, mint azt már említettem az elején, mik az origók, mi a benchmark, amihez képest érdemes vizsgálni egy adott színházi management teljesítményét? Amit a tulajdonosnak meg kell fontolni: az egyik ilyen, hogy mennyi az egy jegyre jutó támogatási összeg. ez igenis olyan dolog, miből legalább ki lehet indulni. Az egy jegyre jutó támogatásban most az Új Színház abszolút nyertes, több mint 10 000 forint. Tehát egy megvásárolt színházjegyhez a közösség 10 000 forint támogatást ad. A Trafónál 8600-at, a Madách Színháznál 400 forintot. Nyilván vannak különbségek az egyes előadások között, de azt gondolom, ez is egy olyan adat, amivel foglalkozni kell, és az átlagtól való eltérés, márpedig itt az átlag 5000 forint és itt a duplájáról van szó, az gondolom, olyan dolog, ami mellett a tulajdonos, sem a szakmai vezető nem mehet el, hogy ezt érdemben megindokolná, hogy ez indokolt-e. Mindenképpen megindokolandó dolog. Az a kérdés is nyilván fontos, hogy a 2013-as év hogyan alakul, nem a tervek szerint, hanem majd a tényekből meglátjuk. Köszönöm szépen.
Hutiray Gyula: Miközben a legkevésbé sem gondolom, hogy képviselőtársamnak ne lenne bizonyos mértékig, vagy nagymértékben igaza abban, hogy jó olyan mutatókat képezni és kezelni, aminek alapján a tulajdonos, vagy bárki, aki ebben illetékes, döntéseket hozhat, vagy véleményt formálhat, azért azt kell, mondjam, hogy mi másmilyen tulajdonosok kell, hogy legyünk, mint a bácsi a templom előtt, aki vasárnap bezár, és ebből él. Akinek a boltja nem megy, csak abból él, hogy vasárnap nem nyit ki. Nekünk másmilyen tulajdonosnak kell lenni és másmilyen tulajdonosok is vagyunk. Alapvetően ez a döntéshozó testület, és a közgyűlés is egy politikai döntéshozó testület, aminek bizonyos szituációkban el kell válni a politikusi mivoltától, de az információi, amikkel a döntéshozatalhoz leül, azok a politikus információi, amikben benne van a sajtó, a különböző párttársak megjegyzései, véleményei, barátok véleményei és megjegyzései, színházakról lévén szó, egyes színielőadásokon szerzett személyes élmények, stb. stb. a generálpolitikai cél, meg minden más. Ettől nem tudunk elvonatkoztatni, és soha nem leszünk olyanok, akik azt fogják mondani, hogy abból élünk, hogy vasárnap zárva vagyunk. Elnézést a hosszú eszmefuttatásért, de azt gondolom, hogy miközben itt van egy hasonlóság, erre a különbségre muszáj rámutatni, mert különben a következő mondatom teljesen félreérthető lenne. Mert a következő mondatom specifikusan az Új Színház helyzetével foglalkozik, és nagyon kérek mindenkit, hogy amit most mondok, ahhoz ne vegye majd elő azt, hogy milyen politikai, sajtóbeli, stb. stb. megjegyzések voltak ez elmúlt néhány hónapban, hanem csak azt, amit mondok. Nem független ezektől a megjegyzésektől, a színháznak volt egy olyan átmeneti időszaka, ami nem hasonlítható semmihez, semelyik másik színházhoz, meg az ő múltjához sem, és elméletileg a jövőjéhez sem. Csak azt akarom mondani, hogy ezek az összehasonlítások, hogy hogyan változott, hány előadása maradt el, ami mind tényszerű és egyébként általában használható adat, azt gondolom, ebben az esetben kevéssé használhatóak. Ami tény az, hogy azzal az anyagi, erkölcsi és még nem tudom milyen támogatással, amit összeszedett az igazgató úr meg az Új Színház, mint egy „új” színház, azzal produkáltak egy olyan 2012-es évet, amivel nem dőlt össze a színház. Pedig ebben a helyzetben akár össze is dőlhetett volna. Ez ad reményt szerintem arra, meg egyébként már sok minden lecsengett abból a nehézségből, amiről korábban beszéltünk, ez ad reményt arra, hogy a 2013-as éve meg a további évei rendbe tudnak jönni. Összegezve, amit Tüttő képviselő asszony hozzászólása kapcsán mondani szerettem volna: az Új Színház a mostani, ma tárgyalt anyagokból szükségszerűen, ezen tények miatt kilóg, másként kell ezzel foglalkozni, függetlenül attól, hogy az a megjegyzésed, amit a kontroller csoportnak a színházakkal kapcsolatos működéséről mondtál, persze áll, kicsit más szemlélettel kell ezt csinálni. De ennek semmi köze nincs ahhoz, hogy az Új Színház hogy fog működni, vagy nem működni, illetve nagyon remélem, hogy működni fog. Köszönöm szépen.
Pajor Tibor: Szerintem Hutiray úr nagyon finoman fogalmazott, nagyon sokan nagyon sokat tettek azért, hogy ez a színház így álljon, ahogy áll, hogy csökkenjen a nézőszáma, és úgy gondolom ez elsősorban a politikusoknak a felelőssége. De ha már ez így alakult, és ennyire aggódunk ezért a színházért, akkor én javasolnám, hogy próbáljunk ezen fordítani, és hívjuk fel mindenki figyelmét arra, hogy ez a színház nagyon is jó színház, nagyon is jó darabokat játszik és értékes előadások vannak. Valószínűleg mindannyian láttuk mondjuk a Madách Színházban a Macskák című produkciót, valószínűleg mindannyiunknak tetszene. De higgyék el, ha elmentek volna a Jézusfaragó embert megnézni az Új Színházba, valószínűleg ugyanaz lenne mindenkinek a véleménye a teremben, hogy igenis ez egy értékes színház, jó színház. Szeretném, hogy felelős politikusokként segítsük a működését, és majd ha ennek ellenére nem fog menni, akkor majd 2-3 év múlva beszéljünk róla. Köszönöm. 
Tüttő Kata: Csak annyit szeretnék megjegyezni, Hutiray Gyula elnök úrnak, hogy azért a színház menedzsmentje nagy kockázatot nem fut az egyensúly megtartásánál, hiszen a jegy árbevételből, ami az ő felelőssége, az 11% az összbevétele. Van olyan színház, ahol 50%, tehát nyilván a kockázatok eltérőek az egyes színházak esetében. Ahol a dotáció ilyen magas, nyilván mindenre van lehetőség, az egész politikai döntés része volt, nem fogjuk ezt most erre a fórumra hozni, én sem kívánom erre a fórumra hozni, sem a reklámozás kérdését és egyebeket, de azért az arányok mondanak valamit. 
Csomós Miklós: Egy-két dolgot azért szeretnék elmondani, a képviselő asszony a dotációt említette. Ez az arány nem most alakult ki, hanem a 90-es években az Új Színháznál. Csak nem változott. Ennek a dolognak a történetiségét is érdemes megnézni, ez így van. Ha valaki, aki ismeri az Új Színház létrejöttének a történetét, akkor a Katonában volt egy szétválás, egyik része ment az Új Színházba, maradtak a Katonában, az Új Színház nem sokkal kevesebb dotációt kapott, mint a Katona. Tulajdonképpen ez maradt meg. A másik dolog, hogy itt egy nagyon nagy váltás volt a színházban, hozzá kell tenni, ha elkezdjük az adatokat összehasonlítani, hogy az utolsó években már az Új Színházban az előző igazgató vezetése alatt is lefelé mentek a nézőszámok. Ha valamiben reménykedünk az az, hogy ez nem folytatódik tovább, hanem itt most megáll, és visszamegyünk föl. Amikor, és ezt nem én mondom, hanem abban az időben is sokan elmondták, amikor az egész balhét az Új Színház körül kirobbantották, hogy azt nagyon sokan a szakmából is elismerték, hogy az Új Színháznál gondok vannak. Mi választottunk egy utat, hogy a gondok orvoslása az egy csere, plusz elindulni esetleg egy másik irányba, és ha megnézzük, hogy most milyen darabokat játszanak, akkor azt kell mondanunk, hogy ez most még, mivel olyan a társadalmi közeg, meg olyan a színházba járóknak az ízlése, most még ez nem mozgatott meg annyi embert, mint adott esetben a bemutatott műveknek a minősége meg kellene, hogy mozgasson. De reméljük, hogy eljön ez az idő, és akkor nem ezekről a számokról fogunk beszélni. Itt ezt is figyelembe kell venni. Köszönöm. 
Andó Sándor: Itt van előttünk egy olyan beszámoló, ami formailag azt lehet mondani, hogy az egyik legjobb anyag. De gyakorlatilag azt azért el kell fogadni, amit Hutiray úr is mondott, hogy van az Új Színháznak egy másik élete, és azt kell mondani, hogy a nézők döntöttek. Lehet, hogy a városvezetők rosszul döntöttek, de a nézők azok jól döntenek, mindig jól döntenek. Azt gondolni, hogy nekünk az a feladatunk, hogy a nézőket reformáljuk meg és gyűjtsük oda egy olyan színházhoz, amely nem hozta meg az előzetes várakozásokat, vagy belekerült egy olyan politikai harcba, ami érdemtelenül helyezett bizonyos dolgokat prioritásban máshová, mint ahová kellene, de ez így van minden területen. Mondhatjuk, hogy jó, mondhatjuk, hogy rossz, tudomásul kell venni, hogy így van. Ha ez így van, a városvezetésnek is le kell vonni belőle a konzekvenciát és azt gondolom, hogy ha ez a tendencia marad, csak a támogatást lehet növelni, és akkor azt lehet mondani, hogy tényleg, már nem csak vasárnap tartunk zárva, hanem szombaton is, meg pénteken is, és akkor nyereségesek leszünk, leginkább akkor leszünk nyereségesek, ha minden nap zárva tartunk.  Azt gondolom, ez a színházpolitika azért nem jó, mert nincsenek nézői. Ha lennének nézői, és folyamatában ez megindulna, azt lehetne mondani, a „más szellemiség” érvényesül, de a „más szellemiségnek” úgy tűnik, nincs meg a közönsége. Bár annak ellenére, hogy ezt mondom, a bemutatókat elnézve, bármelyik színházban eljátszanák, erre bemegy a közönség. Azt gondolom, el  lehet választani a politikát a művészettől. Csurka Istvántól a Döglött aknák, vagy a Házmestersirató bármelyik színházban megállja a helyét, biztos vagyok benne, persze rendezőktől és a színészektől is függ, meg egyáltalán, hogy milyen módon játsszák el, hiszen a közel- és a távoli múltban is voltak különböző feldolgozások, nem a Csurka daraboknak, hanem esetleg más daraboknak is, amiknek más üzenetei voltak, mint amit eredetileg a szerző elgondolt, de úgy tűnik ebben a színházban ez a darab nem állja meg a helyét. Úgy nem állja meg, hogy fizető közönség erre oly mértékben bemenjen, hogy ezt a színháznak a szellemiségét vissza tudja igazolni. Azt gondolom, hogy rossz dolgokat mondok a színháznak, és tulajdonképpen nagyon szomorú vagyok, mert Dörner Györgyöt mint színészt kiválónak tartom, és azt gondolom, hogy érdemtelenül nem szerepelt annyit, amennyit kellett volna. Biztos vagyok benne, hogy színészként kiválóan megállja a helyét, és azt is gondolom, hogy mint színházigazgató, lehet, hogy más közegben is megállná a helyét, ebben a közegben ez nem működik. Ebből le kell vonni a konzekvenciákat. Összességében a bemutatott anyagokhoz képest ez az anyag amit letette elénk, tényszerű, szerintem jól ki van dolgozva, de ugyanakkor azt vetíti elő, hogy ha ez a tendencia marad, kezelhetetlenné válik. Még egyszer azt hangsúlyozom, a közönséget nem tudjuk átalakítani. Ez a közönség van, bár én nem is szeretném átalakítani, és az én szellemiségemet rendkívüli mértékben visszaigazolta, hogy ugyan előítéletek alapján, de ezt a szellemiséget nem vállalják sokan. Befejezésképpen és a Pénzügyi Ellenőrző Bizottságnak nem javaslom elfogadásra sem a beszámolót, sem az üzleti tervet. 
Balogh László: Óva inteném mindkét Bizottság tagjait és vezetőit attól, hogy egymás után tárgyaljuk a Madách-t, a Katonát, a Vígszínházat, és ezeknek a színházaknak a sorába azonos mértéket, azonos mutatószámokat, azonos eredményeket várnánk el, egy olyan színháztól, akinek mindnyájan tudjuk, nem csak az indulása rövid távra tekint vissza, hanem a céljai is meglehetősen szokatlanok és eltérnek a bevett szokásoktól. Én azt kérem, és azt javaslom mindenképpen, ne vonjanak le 2 év működéséből olyan következtetést, ami messze jövendőbe mutat, hogy ez nem váltotta be, hogy a közönségnek ilyen igénye nincs, bízzuk a jövőre. Ez most egy olyan állapota a színháznak, nagyon sok példát tudnék sorolni, ha lenne alkalom rá és idő, mennyi türelemmel kísértünk végig nem csak szellemi, de kifejezetten újszerű szellemiségű művészeti, technikai, tudományos kísérleteket, és meglett az eredménye. Adjuk meg a lehetőséget, és ne temessük két év működése után ilyen jelzőkkel. 
Fekete László: Annyival egészíteném ki az előttem szólót, hogy nem két évről beszélünk, hiszen 2012 februárjában történt ez a váltás, mármint az irányvonalváltás a színházban, ez azt jelenti, miután 2012-es beszámolóról beszélünk, hogy egy nem teljes évet vizsgálunk. Egy nem teljes, befejezett üzleti évet vizsgálva a számok nyilvánvalóan egészen mást mutatnak, mint egy bejáratott több éve működő intézmény esetében. Köszönöm szépen.
Andó Sándor: A Pénzügyi Ellenőrző Bizottság döntési helyzetbe került a beszámolóval kapcsolatban, az üzleti tervről külön szavazunk. A Pénzügyi Ellenőrző Bizottság úgy dönt, hogy tudomásul veszi az Új Színház 2012. évi számviteli  beszámolóját, és javasolja a Közgyűlésnek megtárgyalásra. Szavazzunk most. 3 igen, 1 tartózkodás, 1 nem szavazattal. 
Hutiray Gyula: A Gazdasági Bizottság úgy dönt, hogy az Új Színház 2012. évi beszámolóját és üzleti jelentését a Közgyűlésnek tárgyalásra és elfogadásra javasolja. Aki ezzel egyetért, kézfelemeléssel most szavazzon. 4 igen, 1 nem.
Andó Sándor: A Pénzügyi Ellenőrző Bizottság úgy dönt, hogy az Új Színház 2013. évi üzleti tervét tudomásul veszi és javasolja a Közgyűlésnek megtárgyalásra. Szavazzunk most. 3 igen, 1 tartózkodással, 1 nem szavazattal.
Hutiray Gyula: A Gazdasági Bizottság úgy dönt, hogy az Új Színház 2013. évi üzleti tervét a Közgyűlésnek tárgyalásra és elfogadásra javasolja. Aki ezzel egyetért: 4 igen, 1 tartózkodással elfogadta.
Andó Sándor: Megköszönöm az Új Színháznak a részvételt, de ha kívánnak hozzászólni, megadom a szót.
Dörner György: Köszönöm szépen a szót. Valami egészen tetten érhető tévedést érzékelek. Mi az Új Színházat 2012 februárjában vettük át. Mi az Új Színházat működtetni a saját elképeléseink szerint 2012 őszétől kezdtük el. Minden, ami ez előtt volt, az egy kb. olyan helyzet, mint amiben most a Nemzeti Színház leendő kinevezett új igazgatója van. Nagyjából én is ilyen helyzetben voltan, együtt kellett működnöm ugyanazzal a társulattal, ugyanazokkal a munkatársakkal, akik az előző vezetés képviselői voltak a színházban. A magam részéről igyekeztem a legtöbb előadást megtartani, sikertelenül. Nem panaszkodom, és nem akarok a harcaimról beszélni, az élet maga a harc, ezt a harcot élem már régóta, és remélem, még sokáig fogom ezt tenni, de nem tartom szerencsésnek azt, hogy egy olyan néhány hónap alapján hoznak sommás véleményt az én és az énáltalam vezetett színház működéséről, hiszen nem engem jellemez az a 4 hónap. Az én részemről az együttműködést jellemezte, és az elutasításban volt részem folyamatosan. Az, hogy ügynökségeken keresztül szerzők darabokat tiltottak le, színészek, rendezők írók nem engedték, hogy darabjaikat előadjuk, ehhez nem is biztos, hogy van joguk, a jog ezt valahogyan szabályozza, egy szerző nem biztos, hogy letilthatja az ő írását, de ezzel is csak később szembesültem, természetesen addig nem voltam olyan pallérozott jogilag. Belekényszerültem szándékom ellenére. De az igazi vizsgálat meggyőződésem, akkor mutatja a hivatalos eredményt, ha attól kezdve vizsgálják az Új Színház működését, amióta valóban az általam vezetett Új Színház szerint működik. Az én szándékom nem az, hogy valami különleges kakukktojás legyek a budapesti színházi életben.  Az én szándékom az, hogy besoroljak a budapesti színházak közé, mint egy a sok közül, és együtt fussak a hosszútávfutókkal. A mutatók valószínű, hogy ahhoz az időszakhoz, amit Önök vizsgáltak, a 2012 év februártól május végéig, vagy június elejéig, azok csalókák. Az egy háború utáni állapotot mutat, amikor nincs közmű, nem működik a csap, nincs villany, áramszolgáltatás, közlekedés. A közművek működése akkor kezdődött el, amikor valóban az Új Színház általam vezetve elkezdett működni. 14 bemutatót produkáltunk 1 év alatt iszonyatos, gigászi munkával. Ami minket jellemez, az az erőn feletti munka az elmúlt évben. Reményem szerint ennek megjön a gyümölcse, egyébként semmiben nem vagyunk mások, ugyanolyan hullámzóak a mutatóink, mint bármelyik budapesti színháznak, ami hozzánk hasonlatos természetesen. A különlegességük abban rejlik, mint mondjuk a Globe színházé, ahol csak Shakespeare-t játszanak, vagy nem tudom, mint a berlini színház, ahol csak Brecht-et játszanak. Ez egy olyan színház Magyarországon, ami csak magyar darabokat játszik, meggyőződésem, nem olyan nagy különlegesség ez. Az, hogy ez éppen nekem, vagy az én szellemi köreimnek jutott eszébe, bárkinek eszébe juthatott volna. Ezerszer elmondtam, nem vagyok én Csurka István darabjainak a kizárólagos játszási jogával felruházva, bárki játszhatja, mint ahogy én is játszom Móriczot, Jókait, mindenféle mást is. De úgy látszik, hogy ez különlegességnek számít ma Magyarországon magyar darabokat játszani. Remélem, hogy ez változik és csak kérni tudom, hogy hagyjanak egy kis helyet, hogy abba a stafétába be tudjak sorolni én is, mint Új Színház, ebbe a budapesti színházi hierarchiába. Köszönöm, hogy meghallgattak. 

A Pénzügyi Ellenőrző Bizottság úgy dönt, hogy tudomásul veszi az Új Színház 2012. évi számviteli  beszámolóját, és javasolja a Közgyűlésnek megtárgyalásra.

Szavazás:    3   igen,  1    nem,   1    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

A Pénzügyi Ellenőrző Bizottság úgy dönt, hogy az Új Színház 2013. évi üzleti tervét tudomásul veszi és javasolja a Közgyűlésnek megtárgyalásra.

Szavazás:   3    igen,   1   nem,    1   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


13. napirendi pont
Vígszínház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Rátérünk a következő napirendi pontra. Vígszínház Nonprofit Kft. 2012. évi számviteli beszámolója és 2013. évi üzleti terve. Vígszínház részéről van itt valaki? 
Csóti József: Csóti József gazdasági igazgató, könyvvizsgáló Fábik Balogh Éva, és a gazdasági igazgató-helyettes. 
Andó Sándor: A szokásos kérdés, a tiszteletjegyekkel kapcsolatban, bár a Vígszínház kapcsán ötlött fel a kérdés bennem, mikor a jegyértékesítéssel kapcsolatban különböző dokumentumokat mutatnak az illetékes főpolgármesteri hivatal szakemberei, több igazgatói utasítást mutattak amelyek hatályban voltak, különbözőek voltak, de vélhetően Önök tudják, melyik van hatályban, vagy melyiket alkalmazzák éppen. A végén nekem föltűnt, de ez egy korábbi évtizedből egy kimutatás, amihez a számításaim szerint csak a darabszám volt megadva. Tiszteletjegy kapcsán 98-as, úgy számoltam, hogy kb. 18 millió Ft bevételkiesést jelentett a Vígszínháznak azon keresztül, hogy ha árából normális áron értékesítette volna. Itt rémlett fel, hogy talán érdemes lenne ezzel kicsit komolyabban foglalkozni, a jegyértékesítéssel és annak szabályozásával, ennek során bebizonyosodott, hogy a színházaknál talán ez a (valakik nem figyelnek…)  Rövidebben: rátérünk arra, hogy vannak olyan színházak, mint a Vígszínház, ami nagyon komoly nézőszámmal rendelkezik, szuper darabokat játszanak, üzleti alapon is elképzelhető, hogy nyereséges gazdálkodó szervezetté válhatnak, azt mondom, hogy erre kritikai észrevételek voltak, de talán a legprofibban van szervezve, talán a legrészletesebb anyagot adta be nekünk, és talán azt lehet mondani, hogy a legjobban van szabályozva a szakmai és a tiszteletjegy kérdése, annak ellenére, hogy most pont Önöknek mondom ezt, azt gondolom, hogy jobban lehetne, de összehasonlítva a többi színházzal, a legjobban megy. De nem azért vagyunk itt, hogy dicsérjük Önöket,  lehetőleg próbáljuk kiaknázni azokat a lehetőségeket amelyek esetleg még jobbá tudnák tenni a színházat, még több ember számára elérhetővé tudják tenni , és valóban a budapestiek hasznára tud működni. Összegezve, javaslom a Bizottságnak a számviteli  beszámoló elfogadását, javaslom az üzleti terve elfogadását, és azok a kifogások is teljesültek, amiket korábban feltettem, de azért megjegyzem zárójelben, hogy a tiszteletjegyek áfájával kapcsolatban ha jól emlékszem, 100 Ft-ba kerül a tiszteletjegy, már nem 1000-be?
Csóti József: Általában a jegyeknek az 50%-ába kerülnek. 
Andó Sándor:  Köszönöm. Ezt csak egy vitaindítónak szántam. Referatúra, van megjegyzés? Szívesen veszem, ha van megjegyzés.
Nemesdy Ervin: Továbbra is ugyanazt mondom, mint eddig. Úgy nincs megjegyzésem, ezek az adatok az éves beszámolójának a minősítésére vonatkoznak és nem a társaság működésére.
Hutiray Gyula: Köszönöm. A Vígszínház az egyik legnagyobb budapesti színház, legalábbis a fővárosi tulajdoni körben. A legszembetűnőbb a tavaly év közben gazdasági társasággá átalakult színházak problémája, ami a számokban megjelenik. Abszolút nem összehasonlítható a 2011-es és 2012-es év egymással. Itt jegyzem meg, amit bármelyik másik hasonló cipőben járó színháznál megjegyezhettem volna, hogy ezek valamennyien 3 milliós jegyzett tőkével alakultak, és valamilyen fura módon úgy lettek megalakítva, hogy az első évben jelentős mérleg szerinti eredményt produkáltak, ami szerintem a megalakulásnak egyfajta anomáliája, amibe én már utólag nem szeretnék belemenni, de nem biztos, hogy ez volt a legszerencsésebb technika, mert így végképp összehasonlíthatatlanok ezek az évek. De hát ez tény, ezen túl lehet tenni magát az embernek, csak a 2012-es évet nézve viszont azt látjuk, hogy az üzemi eredménye az még pozitív tartományban van a színháznak, azonban egy rendkívüli ráfordítás, méghozzá növekvő, ezt az eredményt negatívba viszi. Meg kell kérdeznem, mi ez a rendkívüli ráfordítás, ami az eredményt ilyen mértékben elrontja.
Juhászné Krihó Éva:  Ebből  több mint 53 millió Ft, amit még 2011-ben Vígszínház költségvetési szervként eladtunk bérleteket, ezeket az előadásokat 2012-ben játszottuk le 53 millió Ft értékben. Van még benne két tétel, ami  még költségvetési intézményt érintő bevétel és ráfordítás.
Csóti József: Összefoglalva, több szempontból is érinti a színházat ez az átállás, ami abból következik, hogy a színház nagyon jelentős összegben ad el bérleteket. 2011 májusában és júniusában még, mint költségvetési intézmény eladtuk a 2011-2012 évadra szóló jegyeket. Már a 2012-ben lejátszott előadásoknak a jegybevételét mint költségvetési intézmény beszedtük 2011 májusában, ezeknek a technikai átvezetése, amiket ezeket a szokatlan tételeket okozza, nincs vele mit tennünk. 
Hutiray Gyula: Most nem szeretnék még egyszer egy számviteli vitába belemenni, de ha ez így van, akkor a 2012-es év önmagával sem hasonlítható össze. Szerencsétlennek tartom ezt a könyvelési technikát, de hozzáteszem, félreértés ne essék, azt gondolom, hogy az egy jó döntés volt, és az eredményt illetően jó eredményt hozott, hogy az intézményeket átalakítottuk nonprofit kft-kké. Azonban a technika amit ehhez választottunk, nem biztos, hogy a legszerencsésebb volt, ezzel ezt a magam részéről ezt a megjegyzés halmazt, vagy el sem kezdett vitát, szeretném mindjárt le is zárni, mert nem akarok visszamenően ebben vájkálni, de ebből az következik, hogy a 2012-13 sem lesz majd összehasonlítható. 
Pajor Tibor: Egy kérdésem lenne, a létszám és béradatoknál , hogy a szellemi foglalkoztatottak esetében 369 000 Ft, fizikai foglalkoztatottak esetében 454 00 Ft, ez micsoda, elírás, egy havi? (válasz nem hallatszik) Bocsánat, én tévedtem, elnézést, ez millióban van, tisztázódott. 
Tüttő Kata: Köszönöm a szót. Ez az előre eladott bérlet probléma nem csak ezt a céget érinti, az összes törtéveset érinti, de ennek a kezelésére valamit találjunk ki.
Nemesdy Ervin: Ez azért jelentkezett náluk ebben az évben rendkívüli tényezőként, mert váltott a szervezet. Tehát intézményből átjött. Innentől kezdve, ha megvettem a bérletet náluk, a jövő évre eső részét azt ő el fogja határolni, lesz egy éves elhatárolás és az a bevétel ami van, annak az a része ami ezt az évet érinti, az ebben az évben lesz Önöknél bevétel és a másik része amelyik a jövő évi előadásoknak a része, az elhatárolt. Ez minden évben így lesz. Az elnök úr felvetése, hogy toljuk át ezt az egészet a színházi évnek megfelelő elszámolásba, ott lenne ennek könnyű megoldása. 
Tüttő Kata: Az én megjegyzésem arra vonatkozott, hogy ez a többi átalakuló intézményt is érinti. Igaza van az elnök úrnak abban, hogy ettől még a 2012-vel nem lesz összehasonlítható a 2013. A 2013 rendeződik, hiszen elhatárolja idénről jövőre, de ettől még a 2012-es év nem lesz korrekt bázis.
Nemesdy Ervin: Ön az origót kereste a mai napon sokszor. Ez az origó nem áll rendelkezésünkre, most fog kialakulni. Ezt a folyamatot csináljuk. (válasz nem hallatszik).
Hutiray Gyula: Ha ezek a bizottságok megvitatták ezeket a (nem hallatszik) már akkor kijavítottuk volna.
Tüttő Kata: Folytatom. Azért is érdekes ez, hogy mennyi az elhatárolt bevétel, nem fogunk most ebbe belemenni. De valóban legnagyobb eladott szám 320 000 jeggyel nagyon komoly teljesítmény. Ehhez képest nagyon szűk a marzs, az az üzemi eredmény, mivel ez rejti az igazi kockázatokat, nyilván ha jobban látnánk az elhatárolt bevételeket, akkor látnánk, hogy ez 14 vagy 54, vagy 154, nyilván nem mindegy. De a Vígszínház is azon színházak közé tartozik ahol magas a TAO támogatás, magas az eladott jegy árbevétel, az egyetlen olyan színház, ahol 30% a jegy árbevétel, érdemi tömeget képez az összbevételekből. Ez ma már eredmény. Igenis érzékeny a modell az eladott jegyekre, mert nem minden színháznál eléggé érzékeny, nyilván az ehhez kapcsolódó a TAO-ra, főleg úgy, hogy a kapcsolódó Tao támogatás fővárosi szinten 200 millió Ft, amit a fővárosi cégektől szednek be, azt gondolom ez nem kis összeg. 200 millió Ft-ot összeszedni cégadóból nem lesz olyan könnyű már, főleg úgy, ha a Fővárosban nem fog rendelkezésre állni. Ezért jegyzőkönyvezni szeretném, minden olyan tulajdonos számára, aki olvassa a jegyzőkönyvet, hogy szerintem a Vígszínházzal ilyen értelemben külön is kellene foglalkozni az ágazatnak, hogy a TAO támogatást össze tudja szedni, mert nagyon nehéz lesz. Köszönöm szépen.
Andó Sándor: Köszönöm. Van még hozzászólás? Nincs. A Pénzügyi Ellenőrző Bizottság döntéshelyzetben van. A Pénzügyi Ellenőrző Bizottság a Vígszínház Nonprofit Kft. 2012. évi számviteli beszámolóját tudomásul veszi és javasolja a Közgyűlésnek elfogadásra. Szavazzunk most. 5 igen, egyhangú.
Hutiray Gyula: A Gazdasági Bizottság úgy dönt, hogy a Vígszínház Nonprofit Kft. 2012. évi számviteli beszámolóját és üzleti jelentését a Közgyűlésnek tárgyalásra és elfogadásra javasolja. Aki ezzel egyetért, 5 igen, egyhangú.
Andó Sándor: Következik az üzleti terv. A Pénzügyi Ellenőrző Bizottság úgy dönt, hogy tudomásul veszi a Vígszínház Nonprofit Kft. 2013. évi üzleti tervét és javasolja a Közgyűlésnek megtárgyalásra. Szavazzuk most. Megállapítom, hogy 5 igen, egyhangú.
Hutiray Gyula: A Gazdasági Bizottság úgy dönt, hogy a Vígszínház Nonprofit Kft. 2013. évi üzleti tervét a Közgyűlésnek tárgyalásra és elfogadásra javasolja. Aki ezzel egyetért, 4 igen, 1 tartózkodással elfogadva.

A Pénzügyi Ellenőrző Bizottság úgy dönt, hogy a Vígszínház Nonprofit Kft. 2012. évi számviteli beszámolóját tudomásul veszi és javasolja a Közgyűlésnek elfogadásra.

Szavazás:   5    igen,  0    nem,   0    tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség

A Pénzügyi Ellenőrző Bizottság úgy dönt, hogy tudomásul veszi a Vígszínház Nonprofit Kft. 2013. évi üzleti tervét és javasolja a Közgyűlésnek megtárgyalásra.

Szavazás:    5   igen,  0    nem,    0   tartózkodás 
Felelős: Andó Sándor
Határidő: azonnal
Határozathozatal módja: egyszerű szótöbbség


14. napirendi pont
Madách Színház Nonprofit Kft. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Következik a Napirendben 14-es számmal jelzett előterjesztés, Madách Színház Nonprofit Kft. 2012. évi számviteli beszámolója. Köszöntöm a színház igazgatóját, Szirtes Tamás urat, a színház vezetését. Kérdezem, a könyvvizsgáló itt van-e? Igen, köszönöm. Hozzászólás, kérdés? Referatúrának van-e szóbeli kiegészítése? Nincs. Színház részéről? Nincs. 
Hutiray Gyula: Már szóba hoztam az elején, hogy vannak olyan színházak, ahol elvárjuk valamilyen értelemben azt, hogy üzleti alapon is eredményt hozzanak, mert képesek rá, mert olyan a repertoárjuk és a beágyazottságuk, hogy ez lehetséges. Ezt lényegében teljesítik is, történetesen a Madách Színház az én véleményem szerint ebben a 2012-es évben azért hozott gyengébb eredményt és azért romlik a teljesítménye, mert a bérleti díj, amit fizet az épületéért, nincs összhangban azzal, hogy tőle üzleti alapon is elvárunk teljesítményt, nincs a mérleg másik serpenyőjében az, hogy olyan módon adjuk bérbe az épületet, amit egyébként a piacon el lehetne érni hasonló épületért. Azt gondolom, hogy erre az ülés végén esetleg főpolgármester helyettes úrral is konzultálva megfogalmazhatnánk egy határozati javaslatot, főleg, ha a Pénzügyi Bizottság is egyetért vele, hogy ezt a bérleti díj rendszert milyen mértékben és hogyan javasoljuk felülvizsgálni. Azért mondtam ezt, mert tudom, hogy ez már folyamatban van. 
Csomós Miklós: Köszönöm szépen. Azt javasolom, hogy a bizottságok olyan határozatot hozzanak, hogy a bérleti díjat töröljük el.
Andó Sándor: Nagyon jó javaslat. Az elején mondtam, hogy ha az Örkény Színház a zászlóshajó, a Madách itt a vezérhajó.
Hutiray Gyula: Két zászlóval, kétfelé megy. Az a biztos piac.
Tüttő Kata: Amikor a teljesítményről beszél Hutiray úr, rosszul jön ki, hogy romló teljesítmény, mert csak a mérleg szerinti eredményben romló, egyébként nézőszámban, meg egy előadásra jutó nézőszámban javuló a teljesítmény, csak legyen egyértelmű a jegyzőkönyv számára, minden körülmény ellenére a színház növelt nézőszámot, növelt egy előadásra jutó nézőszámot, ezt ki kell emelni. Emellett ő az aki volumenében a piacon nagyon komoly TAO mennyiséget szed össze, kb. 300 milliónyi TAO-t szedett össze a piacról, ami kiemelkedő, nem csak az arány számít, hanem hogy volumenében mennyit tudtak összeszedni. Ezt mindenképpen a management számára és a jegyzőkönyv számára is ki kell emelni. Azt, hogy ráadásul a jegy árbevétel aránya az összes bevételhez képest a legjobb. Az állandó színházak közül a 42%, az kiemelkedően magas, ezért is minden elismerésünk. Maximálisan egyetértek azzal, hogy ne nehezítsük annyival a színház életét, hogy miközben minden teljesítménye javuló, és egyébként jó, ne többet fizetővé tegyük a bérleti díj konstrukcióban. Azt nem tudom kezelni, amit Csomós úr mondott. Nem tudom, hogy lehet-e törölni a bérleti díjat, ha eltörli a főváros, akkor a támogatási részét is eltörli, és az nem tudom, hová vezet, nyilván ezt külön ülés, vagy munkacsoport keretében kerül megvitatásra, de az, hogy ne legyen nettó bérfizető a Madách, azt én is maximálisan támogatom, főleg, hogy 2013-ra mind jegy árbevételben, mind kapcsolódó TAO-ban nagyon komoly kockázatokat rejt. Ez egyértelmű mindenki számára. Köszönöm szépen.
Andó Sándor: Biztos, hogy kellő óvatosság is megvan a színház vezetésében, látszik, hogy az 2013-as üzleti tervben is eléggé visszafogottak, vélhetően teljesíteni is tudják. Ami felmerült a bérleti díj meg a nettó befizetés eltörlésével kapcsolatban, azt gondolom, hogy ez mindenképpen támogatható, de mindenképpen a többi színházzal paralel kellene kezelni ezt az ügyet. A többi színháznak is vannak más szempontjai. Mint Pénzügyi Ellenőrző Bizottság, ebben nem tudunk javaslatot tenni. 
Csomós Miklós: Mivel az utolsó színházunkhoz érkeztünk, egy-két gondolatot mondanék a végén összességében a fővárosi színházakról, éppen az alapján, amit itt hallottam a vita során egyes színházakról, meg általában. A fővárosi színházi struktúra sajátos struktúra Magyarországon, ilyen nincs máshol, nem is lehet, hiszen ilyen nagyságrendű város nincs. Amikor külön-külön egy-egy színház teljesítményét megítéljük, az egyik szempont az, hogy önmagához képest ítéljük meg, a másik lehetőség, hogy a többi színházhoz képest ítéljük meg. Mindegyiknek van előny és hátránya, ebbe most nem megyek bele. Inkább egy olyan fajta nézőpontot szeretnék a jövőben is ajánlani, amivel megpróbáljuk az egészet egységében kezelni, mert szakmailag úgy lehet, pénzügyileg és gazdálkodás szempontjából persze külön kell nézni az egyes színházakat, de ez egy összefüggő rendszer. Úgy kell felfognunk a fővárosi színházakat, mintha egyetlen színházunk lenne és annak lenne nagyon sok játszóhelye, mert mindegyik játszóhelynek megvan a maga specialitása, ami tradíció alapján és más dolgok alapján alakult ki, és így kell szemlélni. Sohasem tudjuk majd összemérni egy bábszínház teljesítményét musical színházéval. Egészen mást csinálnak. Pénzügyileg meg főleg nem lehet, egyet tudunk elmondani, hogy szükség van ilyen színházra is meg olyanra is. Azt is el tudjuk mondani, hogy mindkettőt szeretik a budapesti nézők, sőt a vidékiek is, nagyon erős vidéki nézőszámot is tudnak produkálni a színházaink. Ha ezt a rendszert meg tudjuk őrizni, hogy mindegyik színháznak megvan a maga specialitása, akkor ezt kellene megtartanunk, mert igazából csak akkor tudnánk összemérni az összes színházat, ha mindenütt csak musical-t, vagy mindenütt bábelőadást játszanának, de ennek semmi értelme. Valóban finomítani kell azon a szempontrendszeren, amiben ezeket vizsgáljuk, de a puszta számokon túl ezeket a szempontokat is figyelembe kell venni az egyes intézményeink megítélésénél.
Andó Sándor: Amennyiben más nincs, szavazzunk egyben az üzleti tervről és a számviteli beszámolóról. A Pénzügyi Ellenőrző Bizottság úgy dönt, hogy a Madách Színház Nonprofit Kft. 2012. évi számviteli beszámolóját tudomásul veszi, javasolja megtárgyalásra a Közgyűlésnek. Tudomásul veszi a 2013. évi üzleti tervet és javasolja megtárgyalásra a Közgyűlésnek. Szavazzunk most. Megállapítom, 5 igen, egyhangú.
Hutiray Gyula: A Gazdasági Bizottság úgy dönt, hogy a Madách Színház Nonprofit Kft. 2012. évi számviteli beszámolóját és üzleti jelentését a Közgyűlésnek tárgyalásra és elfogadásra javasolja. Aki egyetért ezzel: 5 igen, egyhangú. A Gazdasági Bizottság úgy dönt, hogy a Madách Színház Nonprofit Kft. 2013. évi üzleti tervét a Közgyűlésnek tárgyalásra és elfogadásra javasolja. Aki egyetért ezzel: 4 igen, 1 tartózkodás.
Andó Sándor: Gratulálok a Madách színháznak, eredményes, jó munkát kívánunk. Köszönjük.

A Pénzügyi Ellenőrző Bizottság úgy dönt, hogy a Madách Színház Nonprofit Kft. 2012. évi számviteli beszámolóját tudomásul veszi, javasolja megtárgyalásra a Közgyűlésnek, tudomásul veszi a 2013. évi üzleti tervet és javasolja megtárgyalásra a Közgyűlésnek.

15. napirendi pont
Budapest Film Zrt. 2012. évi számviteli beszámolója
Előkészítő: Vagyongazdálkodási Főosztály, Főjegyzői Iroda, Kulturális, Turisztikai és Sport Főosztály

Andó Sándor: Következik a 15. számmal jelzett napirendi pont. Budapest Film Zrt. 2012. évi számviteli beszámolója. 
Tüttő Kata: A jegyzőkönyv számára: nekem nem volt már a következő 4 anyagot lehetőségem áttanulmányozni, jelzem, hogy jelen vagyok az ülésen, de tartózkodni fogok, mert érdemben nem tudok hozzászólni. Köszönöm.
Andó Sándor: Következik a Budapesti Film Zrt. Kérdezem, a Budapest Film Zrt. részéről ki van itt? Könyvvizsgáló. Szokásos kérdés: tiszteletjegy van? Mozikban nincs? Jó. Referatúra? Nincs kiegészítés. Magukról, hogy átalakultak, Átrium színház értékesítésre került, a 2012. évi üzleti jelentésben benne van.
Hutiray Gyula: Az Átrium értékesítésekor a könyv szerinti nyilvántartási értékhez képest szerintem jelentős bevételi többlet volt az én emlékeim szerint. Kérdezem, hogy miért nem a rendkívüli bevételek között van kimutatva?
Háy Zsuzsanna: Egyébben kell.
(?): Értékesített tárgyeszközök, egyéb bevételeknél van.
Hutiray Gyula: Mennyi volt ezen az eredmény? 
Háy Zsuzsanna: 34 körül. 38?
Hutiray Gyula: Arra szeretném felhívni a figyelmet, hogy 37 milliós ingatlanértékesítési eredmény ellenére az üzemi eredmény 144 milliós veszteség, amit a pénzügyi műveletek javítanak valamivel, tehát 144 milliós veszteséggel zárja az évet. Ez fölöttébb aggasztó arra nézve, hogy hogyan lesz életképes a továbbiakban a vállalat. 
Háy Zsuzsanna: A beszámoló anyagunkban készítettünk egy táblázatot, ahol megpróbáltuk a működési költségeinket kiszűrni a támogatásoktól és az ingatlanértékesítésből származó eredményekből, itt az látszik, hogy 2010-ben ezzel a két tétellel kiszűrt eredmény 590 millió Ft volt, ez 2011-re lecsökkent 287 millióra, és 2012-re pedig 176 millióra. Tehát ha kiszűrjük, ami ebben a cégben eddig a támogatásokból és az ingatlan értékesítések eredményéből származik, és megnézzük önmagában a működési költségeit, akkor ezek nagymértékű javulást mutatnak. De kétségtelen, hogy nincs több értékesíthető ingatlan, hiszen erre a fővárosi Önkormányzatnak is volt egy észrevétele, hogy nem kíván hozzájárulni több ingatlanértékesítéshez, így nyilván az ebből származó tartalékaink, amiket egyébként műszaki beruházásra és fejlesztésre fordítunk, egy idő után ki fognak merülni.
Hutiray Gyula: Köszönöm szépen.
Háy Zsuzsanna: Filmtár? Filmarchívum? Az nem tartozott hozzánk.
Andó Sándor: Én úgy tudom, hogy volt Budapestnek egy jelentős filmállománya.
Háy Zsuzsanna: Filmállománya nem volt, filmjoga volt. Ez került értékesítésre, a Budapest Film Kft. üzletrész eladásával.
Hutiray Gyula: A Budapest Film Kft-vel kapcsolatban még annak idején nekem elég súlyos megjegyzéseim voltak, bármikor meg tudom ismételni, de nem a mai ülés az, ahol elő kéne hozni. Filmjogok is voltak benne, de nem ez volt a legnagyobb probléma azzal a kft-vel, hanem, hogy milyen körben, kik húztak hasznot annak az értékesítéséből, egyébként jogszerűen. A mai véleményemet hozzáadva, hogy ki volt, aki ráfizetett, az könnyű kitalálni, a Fővárosi Önkormányzat. De ez így volt. Minden tiltakozásom ellenére ez bekövetkezett. 
Háy Zsuzsanna: 2009-ben történt az értékesítés.
Andó Sándor: Nincs több hozzászólás. Ezt a napirendi pontot én nem ismertem meg kellő mélységgel, úgyhogy tartózkodni fogok. A beszámolót mindenképpen a Referatúra javaslatával el tudom fogadni. A Pénzügyi Ellenőrző Bizottság a Budapest Film Zrt. 2012. évi számviteli beszámolóját tudomásul veszi és javasolja a Közgyűlésnek megtárgyalásra. 5 igen, egyhangú. 2013. évi üzleti terv nincs.
Hutiray Gyula: A Gazdasági Bizottság úgy dönt, hogy a Budapest Film Zrt. 2012. évi számviteli beszámolóját és üzleti jelentését tárgyalásra és elfogadásra javasolja a Közgyűlésnek. 3 igen, 1 tartózkodással elfogadva.
Andó Sándor: A Pénzügyi Ellenőrző Bizottságnak több napirendi pontja nincs. Még vannak olyan előterjesztések, amelyek megtárgyalása jó lenne, illetve kérték a Pénzügyi Ellenőrző Bizottságtól, azt gondolom, hogy ezt nem tudtuk megismerni, az elkövetkező időszakban, amire a mai napon nincs mód megismerni, meg fogom nézni és a legrövidebb időn belül egy rendkívüli ülést a megmaradó napirendi pontokra ki fogok írni, de a Pénzügyi Ellenőrző Bizottság a mai ülését befejezi.  
Hutiray Gyula: Javaslom, hogy a jövő kedden, amikor a BVK, BKK, BKV, Vízművek kerülnek megtárgyalásra, ½ 11-kor kezdődjön az ülés. 

Budapest, 2013. május 07.

